**Брак и семејство**

*Материјалот за овие поуки е собиран во текот на многу години проучување. Каде што е познат оригиналниот автор, барано е дозвола да се употреби материјалот и тоа е нагласено. Им се извинувам на тие кои додале материјал за ова проучување, а не се спомнати. Материјалите од Бил Готхард се употребени со дозвола од „Институтот за основни животни принципи“, Илиноис.*

**I. ЖИВОТЕН ПРИНЦИП**

Преземен од книгата под наслов: „**БЕЗУСЛОВНА ЉУБОВ**“, од Џон Пауел

Преглед од пастор Дик Кристенсен

**Кол. 3:14:** „A над сето тоа облечете се со љубов...“

**Кол. 3:14:** „Најмногу од сè дозволете љубовта да го води вашиот живот...“

**А. За што е животот?**

1. Сократ рекол дека неиспитаниот живот не е вреден да се живее.

Павле рекол „Испитувајте се самите себеси...“ (**2 Кор. 13:5**).

2. Што правиш со твојот живот? Дали е твојот живот серија рокови, состаноци, расчистување на работната маса, одговарање на телефони, движење од една кон друга криза?

a. Најчесто, кога нашите одговорности ќе станат премногу големи, ќе решиме да се иселиме или да ја смениме нашата работа или ситуација.

б. Веројатно, во нас постои нешто што бара промена - треба да си ги испитаме ставовите и да видиме што треба да биде променето.

3. Животен принцип е генерализирана, прифатена намера со цел која се применува на конкретен избор и околности. На пример, ако еден од моите животни принципи е дека доброто мора да се прави, а злото да се избегнува, ќе го изберам доброто кога сум соочен со избор помеѓу доброто и злото.

4. **Доминантен животен принцип** - може да е тешко за нас да решиме и да бидеме сосема чесни со нашиот внатрешен човек. Можеби нема да сакаме да се соочиме со нашите најдлабоки чувства и мотиви. Во секој од нас има група потреби, цели и вредности со кои ние сме психолошки преокупирани. Доминантната тема ќе ги мотивира нашите дејства и одговори и постојано ќе се појавува низ нашиот живот. Некои од доминантните животни принципи можеби ќе бидат: сигурност, должност, признавање, пари, слава, исполнување потреби, успех, забава, односи, сила, и, можеби најчестото – јас.

5. Животниот принцип станува навика и со секое повторување навиката се продлабочува. Што ќе бидеме на 60 годишна возраст ќе биде одредено од животните принципи што ги избираме денес.

**Б. Животните принципи на Исус**

1. Сатаната, во **Лука 4:1-13**, претставил пред Исус три животни принципи, и сите три Исус ги отфрлил.

а. Задоволство – ѓаволот ветил задоволување на физичкиот глад.

б. Моќ – следното што Сатаната му го понудил било моќ над сите царства на земјата.

в. Немање одговорност – (бегство) Сатаната го искушувал Христос да не ја прифати одговорноста за Неговиот живот и дејства.

2. Исус, објаснувајќи ги своите животни принципи јасно кажал дека Тој нема да живее за задоволство, сила, ниту, пак, ќе се откаже од Својата одговорност кон Неговиот живот и дејствиа.

**В. Лична проценка**

1. „Секој од нас ја има способноста да избере, да ги разјасни сопствените вредности, да дејствува врз основа на избрани мотиви.“

2. Изборите што сме ги направиле во минатото нè довеле таму каде што сме сега. Кој животен принцип во моментот доминира со мојот живот?

**Г. Љубовта како животен принцип**

1. Речиси веднаш откако Исус им го дал на учениците лебот - Неговото тело и чашата - Неговата крв, се случила расправија во врска со тоа „кој од нив е најголем“ (**Лука 22:24**).

2. По три години од Неговите поуки тие сè уште биле мотивирани од ситни нешта, се натпреварувале еден со друг, мислеле само на себе си.

3. Затоа Исус повторно го покажал Неговиот животен принцип на љубов така што се понизил Себе Си и им послужил, и покрај нивната себичност (**Јован 14:4-9**). Тој им покажувал дека мора да си служат еден на друг и така да го исполнат законот и животниот принцип на Христос „...да се љубите еден со друг; како што Јас ве љубев вас“ (**Јован 13:35**).

4. Петар одбил – Исус бил јасен. „Петар, ако не можеш да го прифатиш ова, не можеш да бидеш мој.“

5. Вистинската моќ во царството е силата на животниот принцип на љубовта.

6. Исус, исто така, кажал дека, ако го прифатиме тоа како наш животен принцип и го практикуваме, ќе бидеме многу среќни (**Јован 13:12-17**). Дали навистина веруваш дека единствениот пат до вистинска трајна среќа е преку животниот принцип на љубовта?

**II. Значењето на љубовта**

**А. Љубовта не е чувство.** Љубовта треба да биде поддржана од убави чувства, но самата љубов не е чувство. Наместо тоа, љубовта е одлука и посветување. Честопати кај тинејџерите постои едно погрешно разбирање дека сексуалната привлечност кон некој е исто како да сакаш некого. Посветеноста да се сака некој не смее да зависи од моите чувства или сексуална привлечност. Љубовта може да расте и без сексуална интеракција. Меѓутоа, во рамките на бракот, состојбата на сексуалните меѓусебни односи честопати е добар показател на општата состојба на бракот.

**Б. Како знам дека сум заљубен?** Ако има некоја личност во мојот живот чиј растеж и среќа се исто толку вистински или, дури и повистински за мене отколку моите сопствени, тогаш љубовта навистина влегла во мојот живот. Ако јас навистина те сакам, љубовта ќе ме тера да правам сè што ќе ти донесе среќа, сигурност и добросостојба. Mожеби ќе потребна „цврста љубов“ кога правецот кој сакаш да го избереш нема да промовира добро. Ќе бидам цврст, но сепак нежен и полн со љубов, и ќе те поддржам кога ќе паднеш.

**В. Нема трета можност**

1. Љубовта може да биде условна или безусловна; нема трета можност.

2. Ако на мојата љубов ѝ додадам услови, тогаш тоа ќе биде само размена, не подарок. Вистинската љубов е, и мора секогаш да биде, бесплатен подарок.

**Г. Божјата љубов**

**1. Пвт. Зкн. 7** нè поучува дека Божјата љубов не е заснована врз нешто што го имаме или што сме. Според **7:6-10** ние сме предмет на Неговата љубов. Види исто така: **1 Јован 3:1, 16; 4:19**

**а.** Бог зборува за неговата љубов кон Израел. Таа љубов не била втемелена врз нешто посебно во нив. Тие не направиле ништо посебно да ја заслужат таа љубов.

**б.** Неговата љубов била втемелена врз Неговото решение да ги направи предмет на Неговата љубов.

**в.** Тоа ни покажува дека љубовта е избор, вежба на нашата волја.

**г.** Ова е особено вистина за христијаните, бидејќи ние го имаме животот и љубовта на Бог кои живеат во нас преку присуството на Светиот Дух.

**д.** Ја имаме способноста да дозволиме Божјата љубов, агапе, да тече низ нас. Оваа љубов како извор, ја нема човечката природа. Нејзиниот извор е во Бог.

**2.** Некои карактеристики на Божјата љубов:

**а.** Божјата љубов е толку силна што Тој нема да нè заборави дури и кога мајката би го заборавила своето дете.

**Исаија 49:15**

**б.** Божјата љубов е вечна. Божјата љубов не се намалува со времето. Неговата љубов е секогаш достапна до нас кога минуваме низ било каква ситуација во животот.

**Еремија 31:3**

**в.** Таа не се менува кога околностите во нашиот живот ќе се сменат. Бог сè уште нè сака. Тој е постојан во Неговата љубов кон нас. Дури и ако нашите чувства кон Него се менуваат, Неговата љубов за нас останува **Ерм. 31:3**.

Во **Пвт. Зкн. 7** прочитавме дека Неговата љубов не зависи од ништо во нас. Ние не сме ја заслужиле или заработиле Неговата љубов.

**Д. Дарот на љубовта значи:**

**1.** Сакам да споделувам со тебе сè добро што имам.

**2.** Ти не победи на некој натпревар за да се докажеш колку си вреден за тој подарок. Не се работи за тоа дали ја заслужуваш мојата љубов.

**3.** Јас не мислам дека кој и да било од нас е најдобрата личност на светот. Можеби и не сме сосема компатибилни. Всушност, сигурен сум дека некаде постои некој кој е „подобар“ за тебе или за мене.

**4.** Но поентата е во тоа што јас сум избрал да го дадам мојот подарок на љубовта и ти си избраал да ме сакаш. Тоа е единствената почва врз која е можно љубовта да расте.

**5.** Можеби не секогаш ќе се согласуваме, но треба да бидеме чесни и искрени. Треба да ја имаш слободата да бидеш „ти“ и да знаеш дека јас нема да се откажам од мојата посветеност кон тебе. Нема да те отфрлам, туку ќе се предадам на твојот растеж и среќа.

**Ѓ. Да се сака значи:**

**1.** Да престанеш да бидеш усмерен на себе си и да се откажеш од себичноста.

**2.** Да научиш како да се грижиш и да бидеш искрено посветен на задоволството на некој друг.

**3.** Да станеш чувствителен слушател, кој слуша за што се зборува и ги слуша нештата кои нема да бидат кажани со зборови.

**4.** Да го одложам личното задоволство за да ги исполнам потребите на друг.

**5.** Да бидам во допир со своите чувства, за да можам да ги разберам чувствата на некој друг.

**6.** Да бидам подготвен да примам искрен критицизам од некој кој ме познава и се грижи за мене.

**7.** Да бидам подготвен да се откажам од практиката да разменувам љубезност и да бидам подготвен да дадам сто проценти.

**8.** Да ја прифатам додатната одговорност за „нас“.

**9.** Да се трудам да ја разберам чувствителната уметност на дијалогот и заедничкото донесување одлуки.

**Е. Запомни: „Љубовта лекува.** Таа ги лекува тие кои ја даваат и ги лекува тие што ја примаат“. Да се истуркаат бурите на љубовниот процес е единствениот начин да се најде божилакот на животот.

**III. Пет видови љубов**

**А. Грчкиот збор „ЕПИТИМИЈА“** – означува било каква силна желба, понекогаш добра, понекогаш лоша. Значи да го усмериш срцето кон нешто, да тежиш кон нешто, правилно или неправилно; може да значи и да посакуваш туѓо. Кога се ползува во Библијата во негативна смисла, се преведува како похота. Кога се ползува во позитивна смисла, се преведува како желба. Во бракот, сопругот и сопругата треба да имаат силна физичка желба еден за друг која се изразува себе си преку задоволството на сексуалниот чин. Сексот не е најважниот аспект на твојот однос, но е јасен индикатор на здравјето на твојот брак.

**Б. Грчкиот збор „ЕРОС“** – означува љубов која, повеќе од кој било друг вид, во себе ја носи идејата на романса. Најчесто зборот „ерос“ се подразбира како да се однесува само на телесното, заради преводот од зборот на другите јазици „еротски“. Меѓутоа, тоа не е така. Ерос не секогаш се однесува на сензуалноста, туку вклучува и идеја на желба да се соединиш со, и желба да го поседуваш саканиот. Еросот е романтична, страствена и сентиментална љубов. Таа љубов честопати е почетната точка за бракот, бидејќи зборуваме за оваа љубов кога зборуваме за заљубеност.

Сепак, ерос има проблеми. На еросот му треба помош, затоа што се менува и сам по себе не може да издржи во текот на целиот живот. Ерос сака да вети дека односот ќе трае вечно, но само ерос не може да го исполни тоа ветување. Видот на љубов, ерос, е целосно емотивна и не може да биде повикана по волја, туку секогаш се јавува како сигурен одговор кога сите други „љубови“ во бракот се вклучени. Повеќе отколку било кој друг вид на љубов, ерос го претвара секојдневното постоење кое е црно и бело во прекрасни живи бои.

**В. Грчкиот збор „СТОРГЕ“** – означува удобно, врска која се состои од природно привлекување и чувство да се припаѓа еден на друг. Љубовта сторге во бракот ги исполнува потребите што сите ги имаме – да припаѓаме некаде. Кога светот изгледа како студено, тешко место, сторге нуди емотивно засолниште. Кога ја има таа љубов, сторге обезбедува атмосфера на сигурност во која другите „љубови“ во бракот можат сигурно да постојат и да процветаат.

**Г. Грчкиот збор „ФИЛИО“** – означува да се грижиш и да имаш нежна посветеност за саканиот, која секогаш очекува одговор. Ова е љубовен однос – другарство, споделување, комуникација, пријателство. И, додека ерос прави љубовници, филио создава драги пријатели кој уживаат во блискоста и заедништвото. Тие ги споделуваат заедничките мисли, чувства, ставови, планови и сништа – најважните интимни нешта кои двајца никогаш не би ги споделиле со некој друг.

**Д. Грчкиот збор „АГАПЕ“** – ја означува сосема несебичната љубов која го има капацитетот да дава постојано, без да очекува нешто за возврат. Агапе вреднува и служи како контраст на филио, која се радува и ужива. Агапе е љубовта што можеш да ја внесеш во твојот брак веднаш, затоа што таа се практикува како избор на твојата волја и нема никаква поврзаност со чувствата. Тоа е љубов која дејствува, не емотивна љубов. Таа се фокусира на тоа што ти го правиш и зборуваш, наместо на тоа како се чувствуваш. Љубовта агапе има знаење и способност, секогаш загрижена да го направи најдоброто за саканиот. Многу е важно да разбереме дека дури и најсилната од природните „љубови“ на крајот на краиштата ќе престане, ако нема одговор што ќе ја „храни“. Но, агапе е поинаква. Љубовта агапе е вклучена во надворешен извор на моќ, и може да продолжи да дејствува дури и кога секој друг вид на љубов ќе престане. Не само тоа, љубовта агапе сака без разлика на сè. Агапе е безусловната љубов што ја дава Бог. Запомни дека агапе е ментален став заснован на свесен извор на твојата волја.

**IV. Што е вистинска библиска љубов:**

**А. Вистинската љубов прави разлика помеѓу личноста и телото.**

Однос заснован врз телесното стои на многу слаб темел, бидејќи секогаш ќе постои некој кој е физички поубав.

**Б. Вистинската љубов секогаш генерира почеток.**

**1.** Љубовта никогаш никого не понижува. Таа „не се превознесува“ (**1 Кор. 13:4-5**). Вистинската љубов не се однесува непристојно, не е нељубезна.

**2.** Љубовта е изградена врз вера (види **2 Петар 1:5-7**). Верата е темелот. Сè друго е изградено врз неа и додадено едно по едно, за најпосле да се стигне до љубов.

**3.** **Прва Кор. 8:1...** „љубовта изградува“. Таа изградува, не руши.

**В. Вистинската љубов се дава себе си.**

**1.** Светот поучува дека, ако љубиш, ќе добиеш нешто. „Ако ме сакаш – ќе ми дадеш ... ако не ми дадеш, не ме сакаш“.

**2.** Самиот Исус рекол: „Меѓу вас е поголем оној кој служи, не оној на кого му служат“. Не е поентата во тоа што јас можам да добијам, туку што можам да дадам.

**3.** Ако сееш љубов, ќе пожнееш љубов.

**Г. Вистинската љубов може да расте и да напредува без физичко изразување или физичко задоволување.**

**1.** Во **Гал. 5:22** пишува: „А плодот на Духот е: љубов...“. Во **Гал. 5:24** пишува: „А оние кои се Христови го распнаа своето тело со неговите страсти и похоти“.

**2.** Вистинската љубов не е втемелена врз привлечноста на телото или неговите страсти. Може да расте без нив.

**3.** **Битие 29:20** – Јаков ја љубел Рахела – служел 7 години за да ја добие – без секс, а во Словото пишува: „...и тие му се причинија како неколку дена, зашто ја сакаше.“

**Д. Вистинската љубов изградува однос.**

**1.** Не можеш да жнееш љубов ако не си се потрудил да ја произведеш. **Гал. 5:22**.

**2.** Добро проучи го оној со кого сакаш да стапиш во брак – кои се неговите/нејзините лоши особини, како се однесуваа кон финансиите, итн. Набљудувај го/ја во секоја ситуација на живот кога ќе имаш можност.

**3.** Ако веќе си во брак, тогаш започни со вера и изградувај однос. Сети се, љубовта е плод.

**Ѓ. Вистинската љубов прифаќа одговорност.**

**1.** **Јован 14:15:** „Ако ме љубите ќе ги пазите Моите заповеди“. Текстот зборува за нашата одговорност.

**2.** Имаме заеднички одговорности во бракот. Не зборуваме „ова е твоја работа“, а „ова е моја“. „Љубовта прифаќа одговорност“.

**Е. Вистинската љубов е посветување.**

**1.** **Рута 1:16.** Рута ѝ зборува на Наоми. Тоа било посветување.

**2.** Посветете се еден на друг во сè.

**V. Колку далеку е предалеку?**

*Библиски ограничувања во однос на сексот и забавувањето, од пастор Скот Милс.*

**ПРВ ДЕЛ:**

**РАЗБИРАЊЕ НА ТЕРМИНИТЕ**

Изгледа дека во САД сè се продава ползувајќи секс. Тешко е да се најде нешто што се рекламира на ТВ, по списанија, на билборди и постери, а да не се обидува да те принуди да го купиш, без употребата на некоја слабо облечена жена, или маж кој изгледа прекрасно. Тоа го има насекаде околу нас. Затоа е критично да зборуваме за проблемот на: „колку далеку е предалеку“?

Тинејџерите честопати не сфаќаат дека Библијата ни кажува колку далеку е предалеку. Повеќето млади луѓе слушнале или некој им кажал дека треба да избегнуваат сексуален однос пред бракот, но кога се наоѓаш сред страста, она што некој го слушал и тоа што некој го прави, можат да бидат две различни нешта. Затоа мора внимателно да испитаме што пишува во Библијата во врска со сексот.

Има две клучни области што треба да ги разбереме: првата е таа на библиската терминологија, а втората да го разбереме принципот на сексуалната возбуда. Во првото истражување ќе зборуваме за пет збора што Библијата ги користи во однос на сексот:

**Прељуба, блудство, похота, похотливост, и „да измамиш“**

Денеска набрзина ќе ги погледнеме првите два збора, а потоа во повеќе детали ќе зборуваме за предметот „похота“.

* **Прељуба** – сексуален физички однос со некој кој не ти е брачен партнер. Во Библијата се користи на два начини:
* Фигуративно – како што се гледа во обожувањето идоли во Израел. **Јеремија 3:8-9**, **Езекиел 23:43**. Израелците извршиле прељуба против Бог со тоа што не Му биле верни и тргнале по други богови – идоли. Во Јаков 4:4 пишува дека можеш да бидеш христијанин и да го сакаш светот повеќе отколку што го сакаш Бог. Тие се примери на фигуративно користење на прељуба, со значење „неверност кон Бог“.
* Втората е буквална – сексуален однос со некој кој не ти е брачен партнер. **Левит 20:10; Евреите 13:4**.
* **Блуд** – збор користен 47 пати во Новиот Завет. Тоа е не законски сексуален чин. Тоа значи да се има сексуален однос со некој кој не е твој брачен партнер. Може да се користи на два начини:
* Првиот начин е ист како и кај прељубата (**Матеј 5:32, 19:9**).
* Најчесто, кога зборот се користи во Писмото, не се однесува на прељуба. Се користи одвоено. **Гал. 5:19, Марко 7:21, Матеј 15:19**. Блуд е секс помеѓу неженет маж и немажена жена. Со други зборови, тоа е предбрачен секс. Во Библијата пишува дека е погрешен затоа што не се практикува во рамките на бракот. Бог вели дека тоа е грев, и немој да мислиш дека нема казна, цена која се плаќа за гревот. Можеби знаеш некој кој е вклучен во вакво дејство и изгледа дека сè е во ред. Имај на ум, дека тие сè уште не стигнале до последното поглавје.

Исто така, запомни дека Бог не е злобник кој не сака да се забавуваме. Тој е оној што го создал сексот. Значи, Тој сака ние да уживаме во него заедно со нашиот брачен партнер. Но, имај исто така на ум дека Бог ни дал закони не само за да не ограничи во нашата слобода, туку за да го осигури нашето здравје, сигурност и среќа.

* **Похота** – **Матеј 5:28** (во македонскиот превод од „Обединетото библиско друштво“ зборот е преведен како „прељуба“). Зборот за похота во овој текст е истиот грчки збор што во **Евреите 6:11** се употребува за „желба“. Значи да имаш голема желба и да посакуваш нешто, и може да се користи на добар или лош начин во однос контекстот во кој се користи. Генерално кога во Писмото ќе го видиме зборот „желба“ тој е употребен во позитивен контекст, а кога ќе го видиме преведен како „похота“ се користи на негативен начин, иако во двата случаи се користи ист грчки збор. Во **2 Тимотеј 20:22 и Јаков 4:3**, се користи за да ги означи себичните желби. Исто така, зборот се користи конкретно во однос на сексуален грев. Да видиме два примери:

**1 Сол. 4:3-5:** „Зашто Божјата волја е вашето осветување: да се воздржувате од блудство, 4 секој од вас да знае да го држи својот сад во светост и чест, 5 не во похотна страст, како останатите народи кои не Го познаваат Бога“.

Значи, похотата е неконтролирана сексуална желба. Желбата не е дејство – таа е мисла. Значи, похотата се однесува на сексуалните мисли или желба; да не си ги контролираш мислите во врска со сексуалната желба.

**Матеј 5:28:** „А Јас пак ви велам дека секој кој гледа на жена со похота, веќе извршил прељуба со неа во своето срце“.

Исус не вели дека мислењето е исто толку лошо како вршењето на дејството. Но вели дека, иако можеби нема да го извршиш делото, и твојата помисла е веќе грев. Тоа е исто како фарисеите кои однадвор имале изглед дека се духовни, но одвнатре биле духовно мртви. Тие сакале да го убијат Исус само затоа што Тој исцелувал во сабота. Луѓе кои изгледале религиозни однадвор, но од внатре биле полни со зли мисли.

Што сакал да каже Исус? Тој зборува за тоа кога некој ќе погледне на жена со похота. Тоа се однесува на она врз што ние ќе го фокусираме нашето внимание. Ако го фокусираме нашето внимание на нејзиното тело, тогаш ние ја посакуваме физички. Така ние веќе извршуваме прељуба во нашето срце. Прељуба е сексуален чин со некој кој не е твој сопруг или сопруга. Што значи тогаш сексуалната похота? Тоа се неконтролираните сексуални мисли во однос на сексуален чин со жена која не е твоја сопруга. Ти веќе си отишол предалеку, и тука започнува сè.

Значи, дали размислувањето за сексот е грев? Еден познат социолог рекол дека просечен тинејџер помислува на секс секои 29 секунди. Др. Ед Вит во својата книга: „Предвидено за задоволство“ вели дека тинејџерските години се врвот на сексуалниот развој, особено за машките тинејџери, и се годините кога сексуалната желба е најсилна“.

Одговорот на прашањето е „не“. Сексуалните мисли ќе дојдат, како огнени стрели кои се фрлени на нас. Но разликата ќе биде што ќе направиме со тие мисли. Ако се забавуваме со нив и не се бориме со нив, и не мислиме на чисти нешта како што пишува во **Флп. 4**, тогаш можеме да западнеме во неволја.

Во **Јаков 1:13-15** пишува дека проблемите се појавуваат кога ќе дозволиме нашите мисли да нè одвлечат и да почнат да нè привлекуваат. Затоа мора да сме многу внимателни што ќе ни влезе во умот. Ако внатре влезе ѓубре, ѓубре и ќе излезе. Битката за сексуалната чистота се добива или се губи во нашиот ум. Ако посееш мисла, ќе пожнееш дејство.

**2 Кор. 10:5:** „...ги рушиме мудрувањата и сè што се крева против познавањето на Бог, ја плениме секоја мисла за послушност на Христос“.

Павле вели: „Слушајте, ќе ни доаѓаат мисли, но мора да се научиме како да ги контролираме“.

Ова е веројатно најголемиот проблем со кој се соочуваат мажите во нивното духовно чекорење. Без разлика дали си маж или жена, ти не си ненормален ако имаш проблем со ова. Бог не сака да бидеме обесхрабрени, туку да знаеме дека Тој е на нашата страна и ќе ни помогне.

Колку далеку е предалеку? Ти веќе си отишол предалеку кога не ги контролираш своите мисли во врска со сексот.

**Втор дел:**

**разбирање на термините**

**(продолжеток)**

Нашето општество вели: „Ако те прави да се чувствуваш добро, направи го!“ Но што вели Бог? Кои се Неговите стандарди? Ние ја разгледувавме библиската терминологија и сакаме да продолжиме со нашиот следен збор: „похотливост (ласцивност)“.

* **Похотливост** – во Библијата се спомнува 8 пати и двапати се преведува како безгрижност. Означува **„да немаш правни или морални граници, особено во областа на сексуалните дејства“.** Во Библијата се дефинира на два начини:

**Јуда 1:4:** „Зашто, тајно се вовлекоа некои луѓе, кои се одамна однапред назначени за оваа осуда: безбожници, кои благодатта на нашиот Бог ја извртуваат во разузданост и Го одрекуваат нашиот единствен Господар и Господ, Исус Христос.“

* Некои речници го дефинираат вака: „да признаеш дека немаш граници, бесрамност, да правиш што било, презир кон јавното мислење“.

Зборот се однесува на општ неморал и е спомнат помеѓу сексуалните гревови заедно со блудството и прељубата во **Гал. 5:19 и Марко 7:21-22**. Спомнат е заедно со „нечистотија“ (означува нечисто, каде што зборот се однесува на широк спектар на неморал) во **2 Кор. 12:21**. Се спомнува заедно со „похота“ во **1 Петар 4:3**, значи не е исто нешто како претходно спомнатите.

Значи, што би било похотливост во однос на сексот? Еден коментар пишува вака: „Безгрижна бесрамност во уживање во нечистото, отворена желба за сè што е нечисто“. Во еден друг коментар пишува: „отворено покажување на безгрижен презир кон сопственост“. Зборот се однесува на дејство. Похотата се однесува на мислите, а похотноста се однесува на дејствата. Тоа се погрешни дејства во областа на телесното. Не означува дека неопходно гревот ќе биде сексуален, но значи да се отиде подалеку отколку што треба физички. Тоа значи да не си ги контролираш дејствата во телесен однос. Општо земено, се однесува на недостиг на сексуални ограничувања.

**Рим. 13:13:** „Да живееме пристојно како дење – не во гозби и пијанство, не во блуд и прељуба, не во препирки и љубомора“.

Тука Павле го опишува однесувањето на безбожните, особено ноќно време. Зборот „срамни дејства“ е спомнат само еднаш, на ова место, и значењето му е „да бидеш заедно со некој, да зачнеш“.

Зошто во овој стих употребениот збор не е комбиниран со блудство или разврат? За да извршиш блудство или разврат треба да имаш однос. Сексуалниот однос овде се спомнува заедно со нечистотијата, препирките и зависта бидејќи сака да каже дека овие дејства ќе те доведат до тоа да сакаш да имаш сексуален однос, а и самите тие дејства се погрешни.

Колку далеку е предалеку? Писмото е јасно. Неконтролираните дејства кои во нас ја подигаат желбата да се оди до крај, сексуално, се „предалеку“. Тие се погрешни и се нарекуваат похотливост.

* **Да измамиш** – да направиш зло кон некој, да искористиш некого, да експлоатираш.

2 Кор. 7:2 „Примете нè во вашите срца! Никому не згрешивме, никого не расипавме, никого не измамивме“.

2 Кор. 2:11 „За да не нè искористи сатаната...“

Овој збор може да се употреби исто така, и во областа на сексуалниот грев.

1 Сол. 4:3-6: „Зашто Божјата волја е вашето осветување: да се воздржувате од блудство, 4 секој од вас да знае да го држи својот сад во светост и чест, 5 не во похотна страст, како останатите народи кои не Го познаваат Бога; 6 никој да не го измамува и да не го оштетува својот брат во тоа, зашто Господ е одмаздник за таквите работи, како што ви рековме и сериозно ве предупредивме“.

„во тоа.“ се однесува на сексуалната похота од стих 5. Бил Голдхард вели дека да злоупотребиш некого во сексуална смисла значи: „да предизвикаш сексуална желба во друг која не може правилно да биде задоволена затоа што ти не си во брак со личноста“.

Кога намерно ќе го возбудиш некој физички и го доведеш до сексуална возбуда, а не си во брак со таа личност, значи дека си отишол предалеку.

Да ги испитаме разликите помеѓу машкиот и женскиот одговор во однос на сексуалната стимулација. Мажот:

* Неговиот интерес за секс е постојан. Тој секогаш е подготвен да оди. Без разлика каде се наоѓа, тој е подготвен.
* Сексуалната желба кај жената е исто толку силна, но е подлабока и се менува со нејзиното расположение, зависи од нејзините чувства, и како резултат на сето тоа не се возбудува толку брзо.

Тоа што сакам да го нагласам тука е дека мажите и жените „се палат“ односно возбудуваат, различно. Мажот може да најде задоволство и преку „авантура за една ноќ“, но жената бара и ѝ треба однос во кој би можела да искуси долготрајно задоволство.

Како може мажот да ја измами жената? Ќе дадам два примери:

* **Девојките имаат силна желба да бидат сакани и прифатени**. Затоа, мажите можат да ги возбудат девојките со нештата кои ќе им ги зборуваат. Повеќето ќе им кажат нешта кои навистина не ги чувствуваат само за да предизвикаат кај девојката интерес.
* **Жените се чувствителни и одговараат на допир**. Во **1 Кор. 7:1** Павле вели: „А што се однесува до она за што ми пишавте, добро е за човекот да не се допира до жена“. Зборот „*допира*“ во грчкиот јазик значи да го допреш некој со желба да го возбудиш, да запалиш оган. Можеби маж ќе започне со држење за раце, но многу брзо ќе премине на галење и допирање на начин кој е премногу близок, со надеж дека ќе може да ја отвори вратата кон поголемо возбудување.

Како може девојка да измами момче? Првото нешто што го возбудува машкото е погледот.

* **Девојката може да го измами момчето со начинот на облекување и по тоа како изгледа.**

**Изр. 7:10:** „И ете, во пресрет му доаѓа жена, наконтена како блудница...“

Облеката како проститутка е секој вид облека која го привлекува вниманието „на алатките на занаетот“. Тоа би било истакнување на кој и да било дел од телесната анатомија кој ќе предизвика сексуална возбуда. Кога една девојка се облекува на начин кој јасно става до знаење која ѝ е целта, таа отишла предалеку.

Ако, како девојка, ти се обидуваш да го задобиеш момчето со тоа што ќе го предизвикаш преку начинот на кој се облекуваш, тогаш многу брзо ќе почнеш да му правиш сексуални услуги за да го задржиш, и, ако тоа е основата на твојот заеднички однос, кога ќе се појави некој нов и поинтересен, ти ќе станеш историја. Сексот не е доволен за да се задржи долготраен однос. Сексот, во најдобар случај, е како десерт. Вкусот му е прекрасен, но ако треба да јадеш само слатко набргу ќе се разболиш. Значи, како треба да се облекува една девојка?

**1 Тим. 2:9:** „Исто така и жените да се украсуваат со пристојна облека, скромно и невпечатливо, не со плетенки и злато, со бисери или со скапоцени облеки“.

Тоа значи дека не треба да бидеш облечена на начин што ќе го натера машкото да не може да те погледне од вратот нагоре. Треба да се облечеш на начин кој нема да предизвика, или да го натера, твојот брат во Христос да падне. Можеш да се облечеш убаво, да се грижиш за себе си, но покажи скромност и мудрост. Бог ни ја дал облеката да ја спречи похотата, не да ја создаде.

**1 Кор. 11:15:** „ако, пак, жената има долга коса, зарем нее тоа слава за неа, зашто долгата косата ѝ е дадена место покривало“.

Славата на жената е нејзината коса. Причината за тоа е дека косата е како рамка на твоето лице. Немој да носиш облека што ќе го одвлекува вниманието од твоето лице.

* Преку заведувачко флертување.
* Можеш да го направиш со начинот на кој одиш.
* Можеш да го направиш со зборови. „Здраво убавецу“.
* Можеш да го направиш со поглед. Битие 39:7. Таа го забележала Јосиф. Тоа се гледало во начинот на кој таа го гледала.

**Бит. 39:7:** „ ...и се случи, по некое време, жената на господарот негов да се загледа во Јосиф, и му рече: „Легни со мене!““

Флертување значи да правиш неискрени напори да си играш заљубеност без да имаш сериозни намери, а тоа е погрешно бидејќи е измама. Тоа исто така може да значи:

**Изр. 7:21:** „Со многу ласкави зборови таа го привлече, со меката усна своја го овладеа“.

Овде гледаме дека сексот беше мотивиран со многу повеќе отколку со неискрено покажување заљубеност: таа имала намера да има сексуален однос.

Еден цитат за заведувачко флертување од книгата на Бери Вуд: „Прашањата што тинејџерите ги поставуваат во врска со забавувањето и сексот“. „Помладите девојки тинејџерки се честопати наивни за флертот. Некоја од нив можеби ќе му даде на знаење на момчето дека тоа ѝ се допаѓа на многу очигледни начини. Таа ќе го ползува јазикот на телото, погледот, насмевката или намигнувањето, сè што ќе биде потребно. Таа ќе му пишува писма, ќе му се јавува на телефон, или ќе ѝ каже на девојка пријателка да му каже на момчето дека ѝ се допаѓа. Сето тоа се прави многу невино и е дел од растењето. Јас не го напаѓам тоа однесување освен да кажам дека треба да пораснеме од него како начин на комуницирање. Причината за тоа е затоа што флертувањето е интересно во раните тинејџерски години, но станува неправилно однесување кај зрелите млади жени, подоцна во животот. За мене, флертот се дефинира како користење сексуален јазик за да се привлече внимание. Флертот ѝ кажува на личноста од спротивниот пол: „Јас сум привлечен кон тебе и ми се допаѓаш, затоа јас ја фрлам јадицата и како мамец го користам сексот“. Кога една девојка ги користи нејзините телесни атрибути за да улови момче, таа веќе го воспоставила односот само на едно телесно ниво. Таа дава јасни вибрации. Многу често девојките го прават тоа за да го „запалат момчето“, само подоцна да сфатат дека веќе не можат да го „изгаснат“. Таа веќе фрлила парче месо пред гладен лав и сега тој ќе се сврти и ќе ја изеде. Девојки, немојте да бидете наивни. Кога флертувате со момчињата тие јасно и гласно ја слушаат вашата порака. Тоа е пораката што вие сакате тие да ја слушнат од вас, но само ти можеш да решиш каква ќе биде пораката. Господинот Вуд продолжува и вели дека тој слушнал како млади момчиња велат: „Што се случува со овие девојки, тие флертуваат, нè предизвикуваат, нè туркаат кон себе и потоа, кога ќе тргнеме по нив, велат: „За каква девојка ме сметаш?“ Девојки ако не сте подготвени да готвите, немојте да го палите огнот.“

Кога си отишол предалеку? Кога намерно предизвикуваш сексуални желби во друга личност, а тие желби не можат праведно да бидат задоволени затоа што не сте во брак. Тогаш сте отишле предалеку!

Значи кои се Божјите термини за тоа колку далеку е предалеку?

**Прељуба** – сексуален физички однос со некој друг кој не е твој брачен партнер.

**Разврат** – секс помеѓу не женет маж и не мажена жена. Со други зборови, „предбрачен секс“.

**Похота** – ти си отишол предалеку кога не ги контролираш твоите мисли во однос на сексот.

**Похотствување** – неконтролирани дејства кои се појавуваат во нас со желба да се оди до крај, сексуално, веќе покажуваат дека сме отидени предалеку.

**Измама** – кога намерно предизвикуваш сексуална желба во друга личност, а тие желби не можат праведно за да бидат задоволени затоа што не си во брак. Тогаш си отишол предалеку!

**ТРЕТ ДЕЛ:**

**КАКО СЕКСУАЛНАТА ЖЕЛБА ГО НАДВЛАДУВА ОНОЈ ШТО НЕ ВНИМАВА.**

Многу често во советувањето на тинејџери советникот слуша исповеди од двојки кои биле зафатени во страста на една ноќ која завршила со полов акт, и сега се дојдени кај советникот заради вината и лошите чувства кои ги имаат. Некои велат дека им се случило „несреќа“, дека никогаш не планирале да отидат толку далеку. Сепак, ако се направи објективно испитување на ситуацијата, тоа ќе покаже дека ова не било несреќен случај:

* Нив не им се случило случајно да решат да се сретнат сами на скришно место.
* Не им се случило случајно да одлучат да се соблечат.
* Не им се случило случајно да решат да станат сексуално активни.

Грешката е во тоа што двојката мислела дека ќе можат да си ги контролираат емоциите во сред страста. Тие не знаеле што всушност се случува кога ги прават нештата што ги прават и загубиле контрола во ситуацијата.

Има нормален развој на телесната, сексуална возбуда. Ќе го погледнеме развојот на телесниот израз помеѓу мажот и жената.

* Држење за раце
* Бакнеж за добра ноќ
* Прегратка
* Редовни бакнежи
* Долготрајно гушкање
* Продолжен бакнеж
* Галење и бакнување над вратот.
* Галење на телото кај кој има три нивоа:
* Над облеката
* Под облеката
* Без облека
* Сексуален чин

**Број еден**. Нашите тела се програмирани за секс. Бог немало да нѐ создаде сексуално активни ако не планирал ние да го користиме тоа – во рамките на бракот. Бог му ја донел Ева на Адам и им кажал да бидат плодни и да се размножуваат. Бог очекува да ја користиме опремата и Тој на мажот и жената им дал сексуална желба за да нè охрабри да имаме односи. Ти нема да си недуховен или валкан затоа што имаш желба за сексуално изразување.

**Број два**. Нашите тела имаат вграден „закон за намалување на растојанието“ – што, во телесната блискост пред сексуалниот чин значи дека сè што ќе правиш телесно ќе биде потчинето на овој закон. Со други зборови, тоа што го правиш во моментот, нема долго време да ти дава исто ниво на задоволство. Тоа што го правиш денес нема да те задоволи утре. Ќе сакаш да добиеш сè повеќе и повеќе. Ќе сакаш да одиш сè подалеку и сè помалку ќе бидеш задоволен со тоа каде што си. Можеби ќе започнеш со држење за раце, но неколку средби подоцна, ќе сакаш да се бакнеш и да се прегрнеш. Кога ќе започнеш на било кој степен на било кое ниво, ќе сакаш да се вратиш на тоа ниво и да продолжиш понатаму.

**Галењето** (милување) се однесува на телесни допири од вратот надолу. Тоа е физички контакт со сексуалните зони помеѓу маж и жена за добивање телесно задоволство. Тоа вклучува сексуална стимулација која води до губење контрола или незадоволство. Галењето е како автоматски менувач кој треба, по правило, да те одведе до сексуален чин. Биолошки, галењето не ги задоволува нашите емоции, туку неговата улога е да нè стимулира, да нè возбуди и да нѐ доведе до целосното изразување на сексот во бракот. Во контекстот на бракот, галењето се нарекува „предигра“. Луѓето се галат затоа што тоа е забавно и возбудливо, но забораваат дека тоа води директно кон сексуален чин. Тоа е нешто за кое тинејџерите не се подготвени. Галењето е забавно, но исто така и фрустрирачко. Тоа е како одбројување за да се испрати ракета кон месечината. Кога ќе стигнеш до последните неколку бројки се палат моторите и ракетата почнува да ги исфрла од себе држачите, сè вели „оди нагоре“ и тогаш, ти се обидуваш да ги угаснеш моторите пред да полета од земјата. Многу фрустрирачки! Запомни го закон за намалување на растојанието, кој вели дека пак ќе сакаш да се вратиш на последната точка на која си бил и од неа да продолжиш кон следното ниво. Кога и да е, ќе полеташ. Заради некоја причина, тинејџерите честопати мислат дека можат да пловат со кајче низ текот на реката сè додека не дојдат до водопадот, и тогаш да сопрат и да излезат од водата пред да биде предоцна. Тоа е апсолутна глупост. Во еден момент евентуално ќе паднеш. Можеби ќе ти се случи првиот пат, или следниот, но сигурно ќе се случи. Тие кои продолжуваат да се галат евентуално ќе отидат до крај.

Другиот дел од галењето што тинејџерите не го сфаќаат е физиолошкото и психолошкото условување во кое тие се ставаат во однос на нивниот емотивен и физички состав. Кога постојано се галиш без да одиш до крај, почнуваш да се условуваш себе си (кое се нарекува психолошко или класично условување) да се исклучиш автоматски во одреден момент. Тогаш, кога ќе стапиш во брак и ја имаш слободата да продолжиш до крај, твоето тело ќе продолжи да се исклучува и да не дозволи да се заврши сѐ што треба. Тогаш завршувањето на сексуалниот чин ќе стане фрустрирачко наместо исполнувачко. Тоа се нарекува „сексуална дисфункција“.

Лари Ричардс во неговата книга под наслов: „До каде смеам да одам“, рекол дека од три илјади тинејџери кои ги интервјуирал, ниту еден не му кажал на некој свој пријател да се гали. Сите кои го имале тоа искуство зборувале за проблемите што тоа им ги предизвикало. Тоа е затоа што галењето не доведува до исполнување.

Галењето е физичко дејство кое во тебе ја подига желбата да одиш до крај. Затоа, не смее да има галење под појасот пред да стапиш во брак. Апсолутно не. Можеби ќе прашаш: „Што е со тој дел над појасот?“ Имај го на ум закон за намалување на растојанието. Секогаш ќе се вратиш на местото каде што си застанал и ќе сакаш да продолжиш напред. Ако ја отвориш вратата на галење на градите, евентуално ќе сакаш да продолжиш надолу. Ќе станеш фрустриран со галењето на градите, затоа што твоето тело е изградено да сака повеќе. Ако не си во можност да готвиш, немој да започнуваш и да палиш оган! Галењето во бракот се нарекува предигра, но надвор од бракот е похота.

Можеби ќе прашаш: „Што ако ја сакаш личноста или планираш да се ожениш со неа?“ Ајде да кажеме и дека веќе сте верени. Зарем тоа не би требало да биде време да ги истражувате срцата еден на друг, како и целите во животот, наместо само своите тела? Во САД една од три веридби се раскинува. Ако сте биле физички инволвирани со некој и ја раскинете врската, болката ќе биде умножена, а твојата способност да засакаш друга личност со чисто срце ќе биде загубена засекогаш. А и да не спомнуваме дека вистинската љубов секогаш го бара најдоброто за другата личност и е подготвена да се жртвува себе си за најдоброто за другиот. Љубовта никогаш нема да побара од мене да згрешам против мојот Небесен Татко. Себичните желби ќе го направат тоа, но не и љубовта. Време е младите жени да сфатат што е навистина вистинска љубов и да престанат да му веруваат на секој збор и ласкање што ќе излезе од устата на некое момче.

Двајт Смол во неговата книга: „Предодредено за христијански брак“ вели: „Галењето никогаш не е само, и е природен почеток за интимноста во бракот. Не би било природно галењето да не продолжи со интимност. Да се дозволи галење, но не и неговиот природен тек, е да се фрлиш во емотивен конфликт, фрустрација и во физиолошка состојба која бара ослободување“.

Тоа што овој автор го вели е дека ако дозволиш галење и тоа не доведе сексуален чин, ќе бидеш исфрустриран и ќе бараш ослободување на друг начин.

Тој продолжува и вели: „Галењето до климакс го дава тоа ослободување, но тогаш уште подалеку го тргнува од личноста сфаќањето на целосната екстаза и радост која треба да се консумира со едно такво возбудување“.

Тоа што авторот овде го вели е, бидејќи и двајцата имате желба да одите до крај, двајцата ќе завршите со мастурбација. Ќе имате оргазам, но не и полов чин.

Авторот продолжува и вели: „Оргазмот кој е резултат од галењето е празно шупливо искуство, во споредба со консумирањето на сексуалниот чин во рамките на љубовта и бракот. Нервозната тензија која честопати се појавува од галењето е причина за огорченост, кога еден од двајцата не разбира дека проблемот не е во другата личност, туку во нецелосниот процес кој го предизвикал разочарувањето. Огорчувањето кое се појавува може лесно да се сврти во силно непријателство кон другата личност и всушност да го уништи, дотогаш искрениот растеж, на љубовта помеѓу двајцата. Преку тоа што ќе го доведе до спротивното од очекуваното, галењето може успешно да го уништи односот. Најчесто тоа е реакцијата на девојката кон галењето“.

Авторот вели, ти можеш да го оправдаш галењето мислејќи дека тоа ќе ве направи да бидете поблиски, но тоа што всушност се случува е точно спротивното. Ќе создадеш доволно фрустрации да ја прекинеш врската. Можеби си започнал затоа што си чувствувал љубов, но закон за намалување на растојанието вели дека ќе продолжиш сè подалеку и подалеку, со фрустрација врз фрустрација. Најпосле, девојката ќе почне да се прашува дали ова е љубов, или некој само ме користи да си ги задоволи себичните потреби. Тогаш таа ќе каже: „Да престанеме“, и тој ќе каже „Во ред“; и така фрустрацијата ќе продолжи, ќе се развие горчина, и евентуално ќе раскинете заради нешто за кое сте мислеле дека ќе ве донесе поблиску заедно.

Давид Семенс во неговата книга: „Тајните на нашата сексуалност“ вели: „Бог го направил сексот така што тој е прогресивен и на крајот води до сексуален чин кој кулминира со оргазам. Тоа вклучува во себе и закон за намалено задоволство кој бара сè повеќе и повеќе, сè додека не се постигне врвот на возбудата, сè додека не се дојде на местото каде што веќе тој закон ефективно не функционира и емоциите надвладуваат над сè. Нашите млади луѓе треба да бидат запознаени со ова многу внимателно, така што кога ќе се соочат со оваа прогресија, тие ќе се сфатат себеси како нормални, а не грешни. Тие треба да сфатат дека ова е дел од она што технички е предигра која постои за да доведе до сексуален чин, и затоа треба да се третира сериозно и како нешто свето“.

Галењето мора да биде оставено за бракот. Инаку сексуалната желба ќе те покори и ќе се најдеш во неволја.

**четврти Дел:**

**како сексуалната желба го надвладува тој што не внимава (продолжеток)**

Бакнувањето во Библијата се спомнува барем 48 пати, како на пример:

**Рим. 16:16:** „Поздравете се еден друг со свет бакнеж. Црквите во Христос ве поздравуваат“.

**1 Сол. 5:26:** „Поздравете ги браќата со свет целив“.

**1 Птр. 5:14:** „Поздравете се еден со друг со целив на љубов. Мир вам кои сте во Христос“.

**Изр. 24:26:** "Во устата бакнува оној, кој изговара зборови чесни."

Библијата позитивно зборува за бакнувањето. Во извесна смисла чудно е да се зборува за бакнување кога на телевизија во САД има повеќе од 20 илјади сексуални сцени секоја година, каде што повеќе од 80 % од нив се помеѓу луѓе кои не се во брак. Кога ќе земеш во предвид дека многу училишта во САД делат кондоми на секој кој ќе ги побара, изгледа чудно да се зборува за бакнување. Сепак, Библијата вели дека ние сме „чудни луѓе“ – но значи ли тоа дека не сме нормални? Не, туку, како што пишува во Излез 23:2: „Немој да ја следиш толпата кога врши зло...“ Ние не треба да бидеме како толпата, а во денешниот свет тоа е чудно однесување.

**1 Птр. 4:4:** „Затоа сега и се чудат дека вие не трчате со нив во истата крајност на развратот, и затоа ве клеветат“.

Тоа се случува често кога не сме заедно со толпата. Секогаш ќе има такви кои нè обвинуваат дека сме поинакви или се правиме „посвети“, и ќе зборуваат „лошо за нас“. Имај го на ум следниот стих и што пишува во него:

**1 Птр. 4:5:** „Но тие ќе Му дадат сметка на Оној Кој е готов да им суди на живите и на мртвите“.

Ќе дојде ден кога ќе мора да дадеме одговор пред Семоќниот Бог. Знаејќи дека имаме Бог Кој нè сака и се грижи за нас ,треба да ни помогне да решиме какво однесување сакаме да претставиме пред Него. Само затоа што сите го прават тоа, не значи дека тоа е нешто што треба сите да го прават.

Општите принципи што треба да ги знаеме во однос на нашите дејства со личности од спротивниот пол додека се забавуваме:

* Мажите и жените одговараат поинаку на телесните изразувања. Исто како што има нивоа на развој, кои водат до физичка интимност, има исто така развој во односите.
* Прво ниво е социјално – пријателство
* Физички – кога продолжуваш и почнуваш да се држиш за раце, се прегрнуваш или бакнуваш.
* Емотивно – се грижиш за, тежнееш кон, и наскоро таа личност станува ексклузивна.

За машките, развојот е од пријателство до физичкото (држење за рака бакнување), но за девојката развојот е од пријателство кон емоциите (се грижи за мене, ме сака, му недостигам, ме прифаќа). За девојката, физичкиот дел не доаѓа сè додека не се исполни емотивниот. Ако ова не се разбере, ќе се создаде збрка во врската.

На пример Јован и Јуле се заедно на камп ова лето. Тие се познаваат од црква и од училиште и се пријатели. Додека се на камп тие заедно работат на некој проект и Јован ја прашува Јули дали таа би сакала да игра со него тенис откако ќе завршат со проектот. Таа се согласува и тие играат тенис, убаво се забавуваат и решаваат заедно да играат и други игри. Тој ја учи како да игра некоја игра со карти и таа успева да го победи, па така двајцата прекрасно се забавуваат. На патот назад кон местото каде што спијат тој ја прашува: „Јуле денеска прекрасно си поминав со тебе“. Таа одговара: „И мене ми беше убаво!“ Тогаш, Јован се наведнува и бргу ја бакнува на образот и ѝ вели до гледање. Јуле си оди во спалната цела возбудена. „Ме бакна, ме бакна, мора навистина да му се допаѓам, и можеби ќе ми го даде неговото омилено ЦД“. Јован си оди и тој е можеби исто така возбуден, но од друга страна тој може да се сретне со Сузана на патот кон местото каде што спие и наскоро ќе оди со неа по патот исто толку лесно како што тоа го направил со Јуле. Тогаш, кога Јуле ќе го побара Јован следниот ден и ќе го забележи дека тој се шета со Сузана, таа ќе биде очајна.

Девојките треба да разберат дека момчињата можат да уживаат во телесен однос без никакво емотивно приврзување. Затоа, кога машко и девојка ќе започнат еден сексуален однос, таа, во принцип, размислува за брак, а тој можеби воопшто не помислил на тоа. Запомни дека мажите ќе дадат љубов за да добијат секс, а девојките ќе дадат секс за да добијат љубов. Девојките треба да се мудри и да сфатат дека машките не секогаш го мислат тоа што го велат, и честопати ќе кажат сè што треба само за да го добијат тоа што го сакаат.

* **Физичките изрази треба да ја отсликуваат твојата посветеност на врската**. Колку подалеку одиш телесно, толку попосветен треба да бидеш на односот. Затоа, машките треба да се многу внимателни кон физичкиот дел на секој однос, знаејќи дека девојката физичката блискост ќе ја сфати многу повеќе отколку што тој сака. Треба да си го поставиш прашањето: „Дали моите дејства кажуваат нешто погрешно и таа мисли дека јас сум ѝ попосветен отколку што навистина сум?“ Кога твоите физички изрази не го рефлектираат твоето ниво на посветеност кон односот, според Библијата, ти си вклучен во „нечистота“ (Ефш. 4:17-19).

**Ефш. 4:17-19:** „Затоа ова го велам и сведочам во Господ, да не живеете веќе како што живеат неевреите во суетата на својот ум, 18 помрачени во својот разум, исклучени од Божјиот живот, заради незнаењето кое е во нив, заради закоравеноста на нивното срце. 19 Откако станаа бесчувствени, се предадоа себеси на сладострастие, за ненаситно да вршат секаква нечистота“.

* Мора да си поставиш стандард колку далеку ќе одите во оваа област пред бракот. Бог не ни кажува колку далеку е предалеку. Но тоа што Тој ни го вели е: „Да нема похота и нечистотија“. Тогаш Бог од нас бара да донесеме мудри одлуки. Тоа што треба да си го поставиш како прашање е: „Каков вид телесно изразување мислиш дека Бог ќе прифати за тебе пред ти да си во брак? Постави си стандард и држи се до него пред да бидеш сред жестината на битката. Времето за донесување одлука е сега, и сигурно е дека е помудро да си ги поставиш стандардите повисоко, отколку пониско и така да завршиш подалеку отколку што си планирал.

Како што твојот однос со некој се развива, треба да почнеш да дискутираш за своите чувства и стандарди во таа област, за двајцата да можете да дојдете до одлука при која секој ќе треба да го подржи својот дел од договорот и одговорноста. На овој начин, не мора да биде девојката таа што секогаш ќе треба да каже „стоп“. И машкото треба да има дел во таа одговорност.

**Петти дел:**

**цената што тинејџерите ја плаќаат заради предбрачен секс**

* Што вели Бог за тоа
* Зошто тинејџерите го прават тоа
* Кога се плаќа цената

Во овој дел ќе зборуваме за двете главни места каде што се плаќа цената за предбрачниот секс: бременоста и сексуално преносливите болести. Тие две често се промовираат како единствените две причини „за да се нема предбрачен секс“, но тие ни од далеку не се единствените причини.

* **Што вели Библијата за тоа:**

**1 Кор. 6:18:** „Бегајте од блудство! Секој грев, што човекот го прави, е надвор од телото, а блудникот греши против своето сопствено тело“.

**Евр. 13:4:** „Сите да го почитуваат бракот и брачното легло неосквернето, зашто Бог ќе им суди на блудниците и прељубниците“.

* Во Изр., целата петта глава и половина од шестата глава, како и цела седма глава предупредуваат на предбрачен секс.
* Бог не е против сексот, како што дискутиравме порано. Тој е Оној што нè создал како личности кои имаат сексуални желби. Тој исто така сака ти да можеш да уживаш во својот партнер во рамките на бракот. Слушни што вели Тој:

**Изр. 5:18-19:** „Благословен да биде изворот твој; и утешувај се со жената на својата младост. Нека ти е мила како кошута и како срна драга; нејзините гради нека те потпираат во секое време, со љубовта нејзина насладувај се постојано“.

**Пвт. Зкн. 24:5:** „Ако некој скоро се оженил, нека не оди во војска, и да не му се наложува никаква работа; нека остане тој слободен во домот свој цела година и нека ја весели жената своја, што ја зел“.

Во вториот текст гледаме дека кога мажот е нов во брак од него не се бара да се вклучи во војска или да се вклучи во некоја работа што ќе му пречи да биде дома првата година од бракот. Тој треба да е дома и „нека ја весели“ својата жена. Божјиот став кон сексот е многу позитивен. Песна над песните, напишана од Соломон е друг пример на Божјиот став кон сексот, бидејќи целиот текст може да се разбере фигуративно дека се однесува на секс. Бог нема ништо против сексот, но ни забранува да го практикуваме пред бракот. Овој став кон сексот не значи дека ќе нè ограничи, туку да нè увери дека ќе имаме совршено здравје и среќа. Секое правило или закон што мора да го почитуваме, се донесуваат за наша добробит. Можеш ли да замислиш спортски натпревар без судија кој ќе се увери дека сите ги почитуваат правилата? Ако нема правила, која ќе биде целта на играњето? Без правила да нè водат, ќе биде дозволено сè, но играта ќе нема смисла. Божјите закони се исти, нивната цел е да ја осигураат нашата среќа и уживање еден со друг. Кога сме непослушни кон нив ќе има последици, не затоа што Бог сака да ја расипе нашата забава, туку затоа што Бог сака да нè заштити и да нѐ обесхрабри да се повредиме еден друг. Бог вели „не“ на предбрачниот секс затоа што знае кои се последиците и не сака никој да страда од нив.

* **Зошто тинејџерите го прават тоа?** Да видиме четири причини зошто машките се вклучуваат во предбрачен секс и четири причини зошто тоа го прават девојките.

**За машките:**

* Забавно е – машките го сакаат тоа.
* За егото на машкото е убаво да знае дека девојката ќе направи сè за него.
* Притисок од врсниците. Идејата е дека „сите го прават тоа“. Некои се чувствуваат инфериорни ако не го направиле.
* Нашето општество го охрабрува. Сексот е главното нешто што продава работи.

**За девојките:**

* Заради љубов. Да му угоди на оној кого мисли дека го сака. Еден психолог рекол дека просечниот број на романтични искуства пред бракот е „шест“. Значи, многу малку заљубувања завршуваат со брак.
* Несигурност – ниско мислење за себе. Таа можеби ќе го направи тоа со надеж дека ќе стане популарна. Или можеби ќе одговори како резултат на закана од момчето дека ќе ја напушти ако не спијат заедно.
* Тоа е цена што се плаќа за една ноќ забава. Девојката е уверена дека тоа се очекува од неа и дека е во ред затоа што сите го прават тоа.
* Забавно е.

**Уште една причина која важи и за машките и за женските:**

* Тинејџерите не ги гледаат и не ги разбираат последиците од предбрачниот секс. Тие го гледаат само Холивуд, а не последиците и болката.

Моралните последици најчесто не се случуваат веднаш. Тие не се како законот за гравитација каде што, ако скокнеш од зграда од десет ката, сигурно ќе паднеш и ќе умреш. Но последиците постојат и кога тогаш ќе се појават.

* **Цената што тинејџерите ја плаќаат за предбрачниот секс.**
* **БРЕМЕНОСТ:**

**Статистики:** во САД секоја година забременуваат повеќе од еден милион тинејџерки. Отприлика 800 илјади не се во брак. Кај повозрасната група од 15 до 19 години, една од десет девојки забременува. Отприлика 30 илјади девојки на возраст од 14 години и помали забременуваат секоја година. Смртноста од компликации со бременоста се многу повисоки кај тинејџерите отколку кај постарите жени, а тоа се однесува и за мајката и за детето. Девојка која ќе забремени до 16 годишна возраст има 90% од целата нејзина животна приказна веќе напишано. 80% од мајките тинејџерки престануваат да одат на училиште, 60% стануваат социјални случаи, мајките тинејџерки се најчесто невработени и, ако работат, нивната плата е секогаш под нивото на најниската, а децата на родителите тинејџери честопати стануваат жртви на злоупотреба на деца. Децата на тинејџерите имаат голема веројатност дека нема да продолжат со школувањето, па и тие во тинејџерски денови ќе станат родители. Едно истражување покажало дека 82% од тинејџерите кои имале 15 години и помалку, а кои родиле, биле самите ќерки на тинејџерки мајки.

Тинејџерките треба да сфатат дека, ако одиш по дожд сигурно ќе се наводениш. Треба да си постават некои сериозни прашања, како на пример: „Дали сум подготвена да се грижам за дете токму сега?“ „Дали сум подготвена да се грижам за хранење, облекување, менување пелени и сите други одговорности што бебето ќе ги донесе, кога моите пријатели ќе одат на натпревари, забави и други убави нешта што ги прават тинејџерите?“

Треба да помислиш и на тоа какви одлуки имаш пред себе ако веќе си бремена. **Едно решение е да стапиш во брак**, но во зависност од тоа кое истражување го гледаш статистиките се следните: секој втор тинејџерски брак завршува со развод, три од четири бракови завршуваат со развод, или, еден владин извештај вели дека три од пет тинејџерски бракови имаат 60% шанса да бидат разведени во рок од три години. Една главна причина зошто тие бракови завршуваат со развод, (кога ќе започнат проблемите на бракот, а тие ќе дојдат како и во секој брак), е чувството дека едниот или другиот биле принудени на брак заради бременоста.

**Второто решение е абортусот.** Од еден милион тинејџерски бремености во САД, отприлика 400 илјади ќе завршат со абортуси. Ова ќе се случи и покрај фактот дека срцето на бебето чука уште во првите три седмици, и покрај тоа што на три месеци сите органски системи функционираат, детето веќе има отисоци на прстите и има трепки. На 16 недели може да спие, да се разбуди, да слуша, да ја згрчи раката во тупаница и да ги отвори очите. Но за многу тинејџери детето е „тоа“ и затоа „тоа“ може да се абортира. Но абортусот носи други проблеми. Може да има компликации од процедурата како што се дупната матка, крварење, инфекции и смрт. Исто така постојат компликации како што се неспособноста повторно да се забремени, или да се има многу повеќе тешкотија при породување следниот пат. Ова станува уште поголем проблем кога ќе сфатиш дека единственото дете што си можеа да го имаш ти си го абортирала. Психолозите ни велат дека абортусот честопати ги остава жените со сериозни долготрајни емотивни проблеми. Како христијани, мора да веруваме дека бебето е човечки живот и дека опцијата абортус за нас не постои.

**Третата можност е посвојување**. Слушни го ова писмо напишано од една тинејџерка која штотуку се породила со нејзиното бебе и го дала за усвојување. Ова писмо е преземено од списанието „Лајф“ и беше објавено под наслов: „Деца имаат деца“. „Таа продолжи да плаче, и да плаче, и најпосле, откога почнав да ја лулам престана, ги отвори големите очи и ме погледна. И јас ѝ реков: „Леле, очите ѝ се како на мојот брат, сиви со долги трепки“. Тогаш почнав да плачам и реков: „Повикајте ја сестрата и кажете ѝ да дојде и да ја земе. Веќе не можам да издржам“. Ова второ писмо е од една книга со наслов: „Штркот е мртов“: „Кога дојде време да одам во болницата, јас не сакав да се откажам од моето дете. Но знаев дека морам. Тоа беше најнесреќното чувство што кога и да било сум го имала. Се чувствував како нешто да се распадна во мене, но тоа не е најлошото. Најлошото е дека ќе знам дека има едно мало момче некаде, кое е мое дете, а јас не знам каде е“.

Лесно е да се забележи дека и оваа опција не е многу лесна.

**Четвртата опција е да се вклучи новороденчето во поширокото семејно опкружување** (родителите). Животниот филм на девојката сè уште ќе биде изменет и тоа многу, а детето евентуално ќе мора да се соочи со стигмата и емотивните лузни на тоа дека е родено надвор од брак.

**Петта можност е таткото тинејџер**. Слушни го ова писмо: „Ја забременив таа девојка и ѝ понудив да се оженам со неа, но таа ми кажа дека не ме сака толку многу. Сега чувствувам дека имам страшен товар кој никогаш нема да можам да го отстранам, колку и да се трудам. Таа замина да се породи и јас не сакам ни да мислам што се случило“. Ситуацијата може да биде многу тешка и за момчето исто така. Ако девојката реши да абортира, нема ништо што таткото може да направи за да го спречи тоа. Тој нема право да се меша!

* **СЕКСУАЛНО ПРЕНОСЛИВИ БОЛЕСТИ, исто така наречени венерични болести**

Има повеќе од 20 видови сексуално преносливи болести кои циркулираат денес во САД. Здравствените работници велат дека венеричните болести се најлошата епидемија на болести во нашето општество. Еден доктор рекол: „Венеричните болести ја следат сексуалната активност како што ноќта го следи денот“. Има 4 кои се многу битни:

* **Гонореја**. Повеќе од еден милион нови случаи се пријавуваат секоја година. Половината што ја добиваат се под 25 годишна возраст. Ако не се лечи, гонорејата предизвикува слепотија, артритис, проблеми со срцето, простатата, бубрезите, како и оштетување на други делови од телото. Таа се лечи, но проблемот е што често пати гонорејата не покажува никакви симптоми. Тоа кај жената значи дека може да ѝ ги оштети јајниците пред да сфати дека ја има болеста, а тогаш тоа ќе доведе до стерилност.
* **Сифилис**. Секоја година се пријавуваат 30 илјади нови случаи. Таа болест поминува низ долг период на инкубација кога воопшто не може да се забележи. Предизвикува оштетување на срцето, кожата и на централниот нервен систем. Може да осакати да онеспособи и да предизвика парализа, лудило и смрт. И гонорејата и сифилисот можат да те убијат, но и двете болести можат да се лечат.
* **Генитален херпес или херпес симплекс 2** – нема да те убие, но и ти не можеш да го убиеш. Отприлика, 20 милиони американци го имаат и, ако еднаш го добиеш, ќе го имаш цел живот. Моменталните ефекти се болни пликови на гениталиите, бутините и помеѓу нозете. Предизвикува чешање, температура и главоболки. По околу три седмици пликовите ќе се исушат, но проблемот е што никогаш нема да знаеш кога пак ќе се појават – ако се инфицира новороденче од неговата мајка, (повеќе од 60% деца умираат), а ако живее, веројатно ќе биде слепо или ќе има оштетување на мозокот. Детето може да биде заштитено со помош на посебна операција при раѓањето.
* **СИДА** – нема лек и ќе те убие. Таа ги напаѓа белите крвни зрнца во телото, го руши имуниот систем и те остава отворен за било каква болест со која ќе се сретнеш. Нема лек и ќе умреш од неа. Има повеќе луѓе што умреле од сида од 1991 год. до денес отколку сите Американци што биле убиени во Првата, Втората светска војна, Корејската војна и Виетнам собрани заедно. Единствен начин да се добие болеста е преку сексуален контакт или злоупотреба на дрога.

Да се вратиме на Исаија 61 и да се потсетиме дека Му служиме на Бог Кој нè сака. Кога доаѓаме кај Него, Тој ќе го исцели нашето скршено срце, ќе не утеши, ќе ни даде радост наместо тага, и облеката на славата наместо духот на тешкотија.

**Исаија 61:1-3:** „Духот на Господ Бог е врз мене, зошто Бог ме помаза за да им благовестувам на бедните, ме испрати да лекувам скршени по срце, да им проповедам на заробените и на затворениците – отворање на темницата, да ја проповедам благопријатната Господова година и денот за одмазда на нашиот Бог; да ги утешам сите оние што тагуваат, да им соопштам на оние што тагуваат на Сион дека ним место пепел ќе им се даде украс, место плачење - мирисно масло на радост, место опаднат дух – славна облека; и ќе ги наречат дабови на правда, градина на Господ за Негова слава“.

**Шести дел:**

**цената што тинејџерите ја плаќаат за предбрачен секс (продолжеток)**

**Евреите 13:4:** „Сите да го почитуваат бракот, и брачното легло неосквернето, зашто Бог им суди блудниците и прељубниците “.

Бог вели дека сексуалниот однос во рамките на бракот е нешто добро, но тие кои се вклучуваат во такви активности надвор од бракот ќе бидат судени.

**Изр. 6:26-27**: „Зашто блудната жена се задоволува со корка леб, а жена прељубодејка го уловува скапоцениот живот. Може ли некој да носи оган во гради, а да не се запали облеката негова“?

Бог јасно кажува дека кога ќе се вклучиме во сексуални односи надвор од рамките што Тој ги поставил (бракот) ќе се изгориме.

Следува листа на некои, но не сите нешта што можат да ти се случат како резултат на предбрачниот секс:

* **1 - Произведува вина.** Некои тврдат дека не се чувствуваат виновни, но вината не е нешто што секогаш го чувствуваме веднаш. Слушни го следното писмо од мајка, преземено од книгата: „Штркот е мртов“: „Ова го пишувам за да ѝ одговорам на девојката која прашува: „Зошто е умно да се чуваш себе си до брак?“ Сметам дека тие треба да го слушнат одговорот од некој кој веќе го искусил тоа. Девојки, да ве прашам. Што ако не чекате и подоцна се ожените со некој друг, и го имате тоа чувство на вина што постојано ве јаде однатре и не знаете како да се ослободите од него? Што ако знаете во вашето срце дека сте требале на сопругот да му кажете уште пред да стапите во брак дека сте спиеле со друг, но не сте го направиле тоа и сега чувствувате дека живеете во лага? Што ако сте се исповедале пред свештеник, но сè уште ги имате тие страшни чувства на срам кои понекогаш се јавуваат кога ти и твојот сопруг сте заедно. Што ако имате пријатели чии мажи трчаат наоколу и си го поставуваш прашањето: „Зар немаше да биде лошо ако и мојот маж го прави тоа“, а потоа да се запрашаш: „Зарем не го заслужувам и јас тоа истото“. Дали ќе бидам казнета за лошото нешто што го направив? Што ако имаш ќерка која започнува да се забавува, и ти би сакала да разговараш со неа за тие нешта, но јазикот ти е врзан затоа што чувствуваш дека немаш право да кажеш нешто. Што ако продолжиш да си поставуваш прашања, дали некогаш ќе ги решиш овие нешта во срцето, дали некогаш сè ќе биде во ред помеѓу тебе и твојата ќерка, тебе и твојот сопруг, помеѓу тебе и Бог? Сфаќаш ли што мислам? Проблемот со сексот пред бракот е дека не може да биде третиран толку лесно како што сега мислиш дека ќе можеш. Понекогаш ќе живее и ќе те брка и ќе те прогонува, ќе расте како октопод со многу пипки кои ќе допираат многу далеку, а потоа ќе почне да те стега сè посилно и посилно со минувањето на годините. Ќе изгледа дека вината крши дел од тебе. Ќе си мислиш, колку ќе беше прекрасно ако можам да се вратам и пак да го проживеам животот одново. Причината што јас знам што може да ти се случи е бидејќи јас имам маж кој почнува да мисли за други жени, а јас не можам а да не мислам и да се прашувам дали причината за тоа е дека јас никогаш не бев слободна со него. Јас исто така имам и ќерка со која не можам да разговарам, и знам дека и таа се чувствува виновна затоа што веќе имаше предбрачни односи, како и јас на времето. Затоа знам дека е умно да се чуваш себе си до бракот“.

Забележуваш дека вината продолжува со текот на годините, а ефектот од предбрачното искуство ќе продолжи да создава нови проблеми низ целиот живот.

Понекогаш вината се појавува веднаш. Да ја видиме случката со Амнон и Тамара во **2 Самоил 13:**

**2 Самоил 13:1-17:** Потоа се случи ова: Давидовиот син Авесалом имаше сестра убавица, по име Тамара, и Амнон, Давидовиот син, се вљуби во неа. 2 И Амнон толку се мачеше што се разболе по сестра си Тамара зашто таа беше девица, и на Амнон му се виде дека ќе биде многу тешко да направи нешто со неа. 3 Но Амнон имаше пријател, по име Јонадав, син на шима, Давидов брат; а Јонадав беше многу итар човек. 4 И тој му рече: “Зошто толку слабееш од ден на ден, царски сине, нема ли да ми кажеш?” Амнон му одговори: “Јас ја сакам Тамара, сестрата на братот мој Авесалом.” 5 Јонадав му рече: “Легни на леглото свое и направи се болен; и кога ќе дојде татко ти да те види, кажи му: Нека дојде сестра ми Тамара и да ми даде да јадам, и да зготви пред мои очи јадење, да го видам и да јадам од нејзините раце.” 6 Амнон легна и се направи болен, и царот дојде да го види; Амнон тогаш му рече на царот: “Нека дојде сестра ми Тамара и да приготви пред мои очи две слатки питки, та да каснам од рацете нејзини.” 7 Давид испрати човек во куќата да и каже на Тамара: “Оди во куќата на братот свој Амнон и зготви му јадење.” 8 Таа отиде во куќата на својот брат Амнон, а тој лежеше. Таа зеде брашно, замеси, приготви питки пред неговите очи и ги испече; 9 ја зеде тавата и ги стави пред него, но тој не сакаше да јаде. Тогаш рече Амнон: “Нека излезат сите што се покрај мене.” И излегоа сите луѓе што беа покрај него. 10 И Амнон и кажа на Тамара: “Однеси го јадењето во внатрешната соба, и јас ќе каснам од твоите раце.” Тамара ги зеде питките што ги беше приготвила, и му ги однесе на брата си Амнон во внатрешната соба. 11 А кога таа му стави да јаде, тој ја фати и ì рече: “Дојди легни со мене, сестро.” 12 Но таа рече: “Не, брате, немој да ме обесчестиш, зашто така не се постапува во Израел; не прави го тоа безумство. 13 Па јас каде ќе одам со бесчестието свое? И ти ќе бидеш безумник во Израел; разговарај со царот; тој нема да откаже да ме даде за тебе.” 14 Но тој не сакаше да ги слуша нејзините зборови; ја совлада и легна со неа. 15 Потоа Амнон ја замрази многу, така што омразата негова спрема неа беше посилна од љубовта што ја имаше кон неа; и Амнон и рече: “Стани, оди си!” 16 А Тамара му рече: “Не, брате, да ме избркаш е поголемо зло од првото што ми го направи.” Но тој не сакаше да ја слуша. 17 И го повика момчето што му слугуваше, па му рече: “Истерај ја оваа надвор и заклучи ја вратата по неа.”

Во расказот читаме дека Амнон (стих 13) ја сакал Тамара и бил толку заљубен во неа што се разболел од љубов, што не може да ја има бидејќи таа била девица. Затоа, посоветуван од пријателите тој ја намамил во стапица. Се преправал дека е болен и замолил таа да дојде и да му зготви храна за да јаде. Тогаш, кога биле сами, ја грабнал и сакал да има однос со него. Таа одбила и бидејќи тој бил посилен тој ја принудил (ја силувал) мислејќи дека тоа ќе биде прекрасно. Но веднаш откако ја силувал, според стих 15 и 16, гледаме дека тој почнал да ја мрази со силна омраза, мразејќи ја повеќе отколку што кога и да било порано ја сакал. Неговите први зборови подоцна биле: „Стани и бегај од тука!“ Таа го моли да не додава на нивниот срам, но тој е толку решен во своите патишта што ги повикува своите слуги и им наредува да ја фрлат надвор од куќата и да ја заклучат вратата зад неа. Што се случило со љубовта која била толку силна и од која се разболел? Изгледало толку добро, но, откако спиел со неа, вината, каењето, и одвратноста се појавиле веднаш и затоа ја избркал. И, ако зборуваме за последиците, подоцна Абсалом, нејзиниот брат, го убил Амнон за тоа што го направил.

* **2 - Предизвикува губење на самопочитта и репутацијата**. Кога ќе си дозволиш, без разлика на причината, да отидеш подалеку отколку што си планирал, тоа ќе произведе чувства дека си злоупотребен, принуден да направиш нешто што не го сакаш, огорчување и презир. Ќе почнеш да си поставуваш прашања за себе во врска со тоа зошто не си имал повеќе самоконтрола. Зошто си дозволил да ти се случи тоа? Тоа ќе доведе до губење на самопочитта.

Во однос на твојата репутација можеби ќе се прашуваш: „Дали ќе се дознае?“ Сигурно! Дали момчињата ќе мислат дека сум лесна девојка? Да! Дали ќе сакаат да се забавуваат со мене само затоа што мислат дека ќе добијат нешто од мене? Да! Тоа што, исто така, не го сфаќаш е дека ти најверојатно ќе ја немаш можноста да се забавуваш со некој навистина добар, кој би сакал да се забавува со тебе, бидејќи тој сфатил каква личност си.

**Изр. 22:1:** „Подобро е добро име, отколку големо богатство, и подобро е благонаклоност, отколку сребро и злато.”

* **3 - Предизвикува емотивни проблеми**. Кога се вклучуваме себе си во нешто за кое не сме емотивно подготвени, тоа ќе нѐ остави со емотивни лузни за кои можеби ќе требаат години да се излечат, ако воопшто можеме да ги излечиме. Имај на ум дека, кога веќе еднаш ќе спиеш со некого за прв пат, веќе нема враќање назад. Има само еден „прв пат“! Чувството дека си била употребена, дека не си стоела на тоа што го веруваш, или можеби разочарувањето од самата себе си што доброволно си била вклучена во нешто за кое подоцна ќе сфатиш дека не си била подготвена ќе те боли и најверојатно ќе те оштети за подолго време.
* **4 - Произведува страв**. Страв од забременување, страв од болест и страв да не те откријат. Да зборуваме за момент за стравот дека ќе откријат другите дека спиеш наоколу. Кога како тинејџер имаш сексуални односи, условите се обично помалку пожелни, се грижиш дека некој ќе те открие и, општо земено се брзаш, напнат си, се криеш, се наоѓаш на место кое не е најудобното и општата атмосфера е далеку од убава. Тоа донесува и друг страв, стравот за тоа како ќе се покажеш. Сексот е телесна способност. Повеќето момчиња најчесто го прават тоа што природно ќе се случи, не сфаќајќи дека секој пат ќе згрешат. Бидејќи има недостаток на удобност, сигурност и атмосферата е чудна, и ако тоа се поврзе со фактот дека личностите вклучени не се спретни, вкупното искуство ќе биде многу помалку отколку што треба да биде и најверојатно девојката ќе биде поразочарана.

Беше направено истражување меѓу девојките кои имале предбрачен однос, да го опишат какво било нивното прво сексуално искуство. Еве ги главните зборови што тие ги избрале:

* Страв
* Вина
* Грижа
* Срам

Размисли малку за компликациите што овие зборови би ги донеле за тебе или твојот однос, ако твоето прво сексуално искуство е лошо. Чувства на разочарување, неуспех, фрустрација, - тие се нешта што го растураат односот и ги оштетуваат младите луѓе.

Во **Изр. 22:3 и 27:12** пишува: „Умниот го гледа злото и го избегнува, а безумните одат невнимателно и тоа скапо го плаќаат“.

* **5 - Предизвикува прекин на комуникацијата**. Во секој здрав однос треба да имаш добра комуникација, а предбрачниот секс ќе предизвика прекин во таа комуникација. Ќе ме прашаш: „Зошто мислиш така?“ Делумно заради вината и недостатокот на почит што ќе следува. Но има и една друга причина која ние често пати не ја сфаќаме. Кога веќе еднаш машкото имало секс со девојката, тој ќе сака да продолжи да го прави тоа. Законот за намалување на растојанието вели дека ќе сакаш да се вратиш таму каде што си застанал и да продолжиш од таму. Ќе сакаш да продолжиш и правејќи го тоа ќе развиеш апетит за самата активност која ќе ги надвладее сите други области на вашиот однос. Ќе продолжиш да бараш можности да имаш однос и веќе нема да сакаш да го минуваш времето развивајќи ги другите делови на меѓусебниот однос (односно способноста за комуникација) која е неопходна за секоја долготрајна врска да преживее.
* **6 - Секој сака да се ожени со девица**. Губењето на девственоста е загуба. Девојките мора да сфатат дека кога ќе дојде време да си најде партнер, машкото ќе сака некоја која не била веќе „тест возена“ од некој друг. Тој ќе сака модел кој не е извалкан од туѓи раце. Некој што тој ќе може да го нарече свој. Имај на ум дека повеќе од 50 % од младите луѓе не се сексуално вклучени и се чуваат. Зошто ти не решиш да бидеш еден од тие 50 %? Не се откажувај од твојот најценет дар што можеш да му го дадеш на твојот брачен партнер. Имај на ум дека повеќе од половината веридби се раскинуваат, значи, чекај до брачната ноќ.
* **7 - Ќе ти го расипе медениот месец**. Една од највозбудливите нешта за медениот месец е времето кога ние заедно еден на друг го даваме нашиот подарок на девственоста и тогаш заедно искусуваме водење љубов за прв пат. Ако го немаш тоа за да го споделиш, твојот меден месец не е ништо повеќе отколку годишен одмор.
* **8 - Ја збркува љубовта**. Сексот често пати се нарекува „водење љубов“. Проститутките имаат секс, но не го нарекуваат водење љубов. За нив тоа е правење пари. Секс не значи да се води љубов, бидејќи не создава љубов. Сексот е емотивен бран и е предодреден да биде таков. Но тоа што може да се случи е дека можеш да се измамиш себе си за да веруваш дека ти си заљубен кога не си. Сексот никогаш не може да го задржи некој однос заедно. Просечната американска брачна двојка поминува во просек одвај 30 минути. неделно во сексуална активност. Значи, вие треба да имате многу повеќе отколку секс за да го задржите својот заеднички однос.
* **9 - Сексот ги раздвојува двојките**. За еден период ве поврзува поблиску, но потоа ги растура двојките ако се практикува надвор од бракот. Општо земено, девојката наскоро ќе почне да се сомнева и да се прашува дали е тоа љубов или апетит. Резултатот ќе биде нејзината желба да сопре, што најверојатно ќе предизвика презир кај момчето. Дури и ако тој се согласи со тоа на почетокот, наскоро ќе се врати и пак ќе сака да продолжи со сексуалната активност. Ако не успее, ќе сака таа активност да ја врши на друго место. Тогаш сфаќаш дека тоа не било љубов, туку апетит. Или, можеби момчето ќе сака да ја прекине врската, бидејќи смета дека станува премногу сериозна, а и веќе немаат ништо интересно да се истражува. Речиси е иронично што девојките се подготвени да имаат секс за да го задржат момчето во нивниот живот, но ако издржеле без секс таа врска ќе опстанела.

Во **1 Кор. 13:4** пишува: „...љубовта е долготрпелива...“ ако е навистина љубов, ќе го издржи тестот на времето и ќе чека. Дали си заљубен? Едно нешто е сигурно, тоа нема да го дознаеш ако имаш секс пред да стапиш во брак.

* **10 - Цената која ќе ја платиш по бракот заради предбрачен секс:**
* **Сексуална дисфункција** – заради тоа што сепак останала одредена доза на страв, разочарување, вина, срам и друго, од минатото, кое е сè уште дел од твојата емотивна градба. Ќе постои одреден блок кој ќе те спречи да ја искусиш целосната слобода во оваа област. Сети се на писмата на мајката. Тоа беше нејзиното искуство.
* **Придонесува за брачни тешкотии**. Др. Франк Шорт во својата книга: „Љубов, секс и заљубеност“ ги спомнува следниве факти во своето научно истражување:
* Тие кои имале предбрачен секс имаат помалку среќни бракови.
* Тие кои имале предбрачен секс имаат поголема шанса да се разведат.
* Тие кои имале предбрачен секс се поверојатни кандидати да имаат вонбрачни искуства.
* Тие кои имале предбрачен секс имаат поголема веројатност да бидат помалку задоволни со нивниот сексуален живот откако ќе стапат во брак.
* **Сеќавање на минатото**. Спомените од минатото ќе те вратат и ќе те прогонуваат. Ќе ти создаваат сомнежи, несигурност, и можеби огорчување затоа што си ја загубил невиноста.
* **Ја уништува довербата**. Довербата е критична и познавајќи се еден друг дека сте немале самоконтрола пред бракот, ќе го зголеми нивото на недоверба во текот на бракот. Имај на ум дека фактот е следниот: тие кои имале предбрачни односи имаат поголема веројатност да имаат и вонбрачни односи. Еден извештај тврди дека жените кои имале предбрачен секс имаат двапати поголема веројатност да ги мамат нивните сопрузи. Сакаш ли навистина да го поминеш твојот брак прашувајќи се дали тој – таа ти се верни? Ако чекаш, веројатно нема да има потреба да се грижиш.

Дали вреди? Од чисто социолошки причини: Дали вреди?

Да помислиме на нашиот однос со Бог и што му прави Него пред брачниот секс:

* Прави јаз помеѓу нас и Бог (**Ис. 59:1-2** – секој грев ќе го направи тоа), и го крши нашето заедништво со Бог.
* Го лади нашиот однос со Бог. **Мт. 24:12**.
* Ќе го оштети нашиот духовен потенцијал. **2 Тим. 2:20-22**. Ако Сатаната не може да ја уништи твојата вера, тој ќе се обиде да го уништи твојот потенцијал и да ти го украде твоето сведоштво.

**Седми дел:**

**како да се оладиш кога ја чувствуваш жештината**

Сексуалната желба некој ја опишал како „див коњ“. Има три нешта што можеш да направиш со див коњ.

1. Да го убиеш – да го потиснеш фактот дека постојат такви чувства – тоа нема да успее.

2. Нека коњот трча слободно – идејата тука е дека коњот кога-тогаш ќе те згази.

3. Да го смириш коњот – самоконтрола е библискиот стандард.

Повеќето од општеството денес верува дека да побараш од тинејџерите едноставно да не практикуваат предбрачен секс е нереално. Меѓутоа, од нив бараме да стојат подалеку од други нешта што можат да им предизвикаат голема повреда и тага како што се дрогата и алкохолот. Зошто да не очекуваме од нив да го прифатат предизвикот и да апстинираат од предбрачни односи? Организациите како што се „Планирано родителство“ повеќе сакаат да поучуваат како тинејџерите да имаат „сигурен секс“ со помош на контрацепција. Тоа би било во ред, ако не се грижиш за блудството или другите однесувања против кои Бог нè предупредува.

Зошто апстиненцијата би била нереално очекување? Гледаме како атлетичари тинејџери ги казнуваат своите тела физички за да го подигнат нивното ниво на способност до ниво на совршенство, а и такви кои успеваат во образованието така што поминуваат часови учејќи. И во двата случаи е потребна страшна дисциплина и лична жртва за да се постигне нешто. Зарем моралното совршенство не би требало да биде уште поважно за нас како христијани?

Бог не сака да нè поучува за контрола на раѓање пред бракот, туку на самоконтрола пред бракот. Како да останеш ладен кога навистина се чувствуваш жешко? Одговорот е самоконтрола.

**1 Сол. 4:3-4:** Зашто Божјата волја е вашето осветување: да се воздржувате од блудство, 4 секој од вас да знае да го држи својот сад во светост и чест

Со други зборови волјата Божја е секој од нас да научи како да го контролира нашето тело. Одговорот не е да се оди по тоа каде ќе не води природата. Тоа се научува. Еве шест начини да ти помогнат како да останеш ладен кога се чувствуваш жешко.

**Контролирај што влегува во твојот ум**. Ако го исполниш твојот ум со ѓубре тој нема да остане чист. Ако мислиш дека можеш да се изложиш себе си на сексуални нешта и дека тоа нема да влијае на твојот ум, ти многу, многу грешиш.

**1 Кор. 6:18:** „ Бегајте од блудство! Секој грев што човекот го прави, е надвор од телото, а блудникот греши против своето сопствено тело.“

**2 Тим. 2:22:** „Бегај од страстите на младоста! Стреми се кон праведност, вера, љубов и мир со оние кои Го повикуваат Господа од чисто срце!“

Тоа значи дека машките мора да се отстранат од порнографски списанија и книги за кои знаат дека во нив ќе има сексуални сцени. Да се отстраниш од нив не значи дека ќе потиснеш нешто – тоа е контролирање што ќе влијае врз умот. Девојките мора да се внимателни што читаат. Често пати девојките бараат некоја романтична новела бидејќи тие влијаат врз нивните емоции, но нивната цел е да возбудат и да стимулираат. Кога ќе дозволиш самиот да бидеш изложен на такви влијанија ти ќе станеш многу послободен да експериментираш со сексуалните активности. Текстовите на песни и музичките видеа се друга област каде што сексот е експлоатиран за да го привлече нашето тело. Треба да сфатиш тоа што ќе дозволиш да влезе во тебе ќе влијае врз тебе. Никој не успеал во диета ако поминува долго време во кујната. Не можеш да се откажеш од пушење ако во џебот носиш пакетче цигари. Ако сакаш да си слободен, тогаш научи да го контролираш тоа на кое си изложен.

**Контролирај си го умот со Божјото Слово**. Тоа изгледа слично со бр. 1 но е поинаку. Бр. 1 се однесуваше на тоа што го примаш во твојот ум. А ова се однесува на нештата за кои всушност сакаш да размислуваш.

**2 Кор. 10:5:** „Ние ги рушиме мудрувањата и сè што се крева против познавањето на Бог, ја плениме секоја мисла за послушност на Христос“.

Мора да научиме да внимаваме на мислите кои ќе ги размислуваме. И момчињата и девојките мора да научат да ги контролираат своите мисли.

**Псалм 119:9:** „Како момчето ќе го запази во чистота патот свој? – Ако ги пазиш зборовите Твои.“

**Псалм 119:11:** „Ги сокрив во срцето свое заповедите Твои, за да не грешам пред Тебе.“

Во Библијата пишува дека ако го исполниш твојот ум со Словото, тоа ќе ти помогне да останеш чист. Исус го користел Писмото кога бил соочен со искушенијата на ѓаволот. Искушенијата ќе дојдат, но како ќе се справиме со нив ќе зависи од нас.

**1 Кор. 10:13:** „Никакво искушение не ве наваса, освен човечкото. А Бог е верен и не ќе дозволи да бидете искушувани над вашите сили, туку заедно со искушението ќе ви даде и излез, за да можете да го издржите“.

* Ќе бидете искушувани – искушението искушува. **Изр. 5:3:** „Зашто мед тече од устата на неверна жена, и нејзината уста е помазна од маслиново масло“. Но, во стих 5 пишува дека „нозете нејзини слегуваат кон смртта, стапките нејзини водат до пеколот“.

**Изр. 6:23-27:** „Зашто заповедта е светило, добриот совет – светлина, а поуката - пат кон животот, за да те чуваат од расипана жена, од ласкав јазик на туѓа. Не посакувај ја убавината нејзина во срцето твое, и да не те вовлече со трепките свои. Зашто блудната жена се задоволува со корка леб, а жена прељубодејка го уловува скапоцениот живот. Може ли некој да носи оган во гради, а да не се запали облеката негова?“

* Знаењето на Божјото Слово ќе ни помогне да му се спротивставиме на искушението кога ќе дојде. А ќе дојде. Но кога ќе дојде искушението можеме да се сетиме на Божјите зборови кои ќе ни помогнат да побегнеме од него. „Да побегнеме“ не значи да останеме и да разговараме за него.

**Флп. 4:8:** „Најпосле, браќа, сè што е вистинито, што е чесно, што е праведно, што е чисто, што е љубезно, што е на добар глас - ако е некаква доблест, ако е некаква пофалба - размислувајте за тоа!“

**Контролирај ги твоите дејства со спротивниот пол.**

* Мора да си поставиш стандард за себе си во однос на сексуалната активност кога се забавуваш со некој.
* Биди свесен за ситуациите на искушение и бегај подалеку од нив.
* Заедничкото излегување мора да биде планирано. Ако сакаш да се забавуваш со некој, планирај активности. Не дозволувај да имаш време насамо со некој, без да знаеш што ќе правиш. Кога ќе завршиш со излегувањето, оди си дома.

**Постојаноста во молитвата ќе помогне.**

* Постојаниот молитвен живот ќе ти помогне да бидеш блиску до Бог, и Тој да ти биде на ум постојано.

**Матеј 26:41:** „Бдејте и молете се, за да не паднете во искушение! Духот е бодар, но телото е немоќно“.

* Молитвата ни помага да бидеме сигурни во Бог во текот на денот.
* Ја засилува нашата волја да се пазиме од искушенијата во текот на денот.
* Молитвата нè заштитува од духовните сили кои се обидуваат да го уништат нашиот живот.

**Ефш. 6:10-12:** „Најпосле, бидете силни во Господ и во силата на Неговата моќ! 11 Облечете се во сето Божјо оружје, за да можете да устоите на лукавствата на ѓаволот. 12 Зашто нашата борба не е против крв и месо, туку против управителите, против властите, против световните мрачни сили на овој свет, против духовните сили на злото на небесата“.

Мораме да сфатиме дека ние сме во борба со духовни сили. Молитвата ни помага да се заштитиме во борбата. Преку молитвата можеме да ја повикаме Божјата помош, неговите ангели да ни служат и да ни помогнат да победиме во оваа војна. Сатаната сака да ги уништи нашите животи и христијанско сведоштво, за да немаме моќ да ги водиме другите до Христос.

**Евр. 1:14:** „Не се ли сите тие прислужнички духови испратени да им служат на оние кои ќе наследат спасение?“

**Друштвото го контролира карактерот.**

**Изр. 13:20:** „Кој се состанува со мудри, мудар ќе биде; а кој другарува со безумни, глупав ќе биде“.

Може ли да биде поедноставно? Ако сакаш да бидеш мудар, дружи се со мудри луѓе, но ако сакаш да бидеш безумен, дружи се со такви луѓе. Ако сакаш да западнеш во неволја, дружи се со такви кои наоѓаат задоволство во нешта кои прават проблеми.

**1 Кор. 15:33:** „Не мамете се: лошото друштво ги расипуваат добрите навики“.

Кога се дружиш со зли луѓе тоа ќе ги расипе добрите навики. Сакаме да мислиме дека добрата личност ќе ги смени лошите, но тоа ретко се случува. Злото секогаш го корумпира доброто.

**Размислувај за одговорност.**

Биди одговорен пред некој од ист пол, кого го почитуваш. Тоа може да биде возрасен човек, или пријател. Некој на кого можеш да му кажеш за своите грижи. Тие ќе можат да стојат заедно со тебе во молитва и да ти помогнат кога ќе се соочуваш со искушение.

Вклучи се во некоја црковна активност што ќе ти помогне да одржуваш одговорност.

**Јаков 1:12:** „Блажен е човекот кој истрајува во испитувањата, зашто откако ќе биде докажан, ќе го прими венецот на животот што Бог им го вети на оние што Го љубат“.

**Осми дел:**

**што да правиш кога веќе си отишол предалеку?**

Сега ќе ги испитаме двете области на сексуално вклучување: минатото и сегашноста, а потоа ќе се обидеме да одговориме на некои прашања.

**Минатото: сега не се забавуваш, ниту си сексуално вклучен со некој, но во минатото си се забавувал со некој и си бил сексуално активен. Што да направиш за да се чувствуваш подобро?**

* Прво, сфати дека нема да си помогнеш со тоа што ќе се уништуваш себе си со чувства на омраза или, пак, ако се обидеш да го жртвуваш твојот живот за некоја вредна цел како баланс за поранешните грешки. Одговорот не е ниту едноставно, одењето во црква, туку во барањето Бог да ти прости. Тој ќе ти прости. Тоа е Негово ветување.

**1 Тим. 1:15** „Веродостојно е словото и достојно за целосно примање дека Христос Исус дојде во светот да ги спаси грешниците, од кои прв сум јас“.

Одговорот не е во омразата кон самиот себе, ниту во личната жртва, туку во прифаќањето на Исус Христос како твој Спасител. Исус не дошол да осуди, отфрли или да презира, туку да нè спаси. Тој дошол да им помогне на грешниците да најдат исцелување кое им е потребно заради грешките во животот. Божјото простување е поголемо од кој и да било грев што можеш да го направиш. Можеби ќе прашаш: „А што ако сум згрешил многу пати?“ Библијата не ги брои нашите гревови. Во неа пишува:

**1 Јован 1:9** „Ако ги исповедаме своите гревови, Тој е верен и праведен да ни ги прости гревовите и да нè исчисти од секаква неправедност.“

Тоа е ветување што Бог им го дава на верните, Неговите деца, простувањето е поврзано со искреноста на нашето срце. Важно е да го признаеме нашиот грев и да бегаме од него. Идејата не е: „Боже те молам прости ми го гревот за да можам пак да го направам“. Но, кога навистина се каеме, без разлика колку е голем нашиот грев, Бог ќе ни прости.

Исус ѝ кажал на жената која ја фатиле во прељуба (**Јован 8:11):** „Ни Јас не те осудувам, оди си и отсега не греши повеќе!“ Ако го признаеш својот грев, Бог ќе ти прости и неговото простување е прекрасно чувство што можеш да го искусиш.

* Второ, мора да си простиш себе си. Да си простиме на себе е честопати тешко. Понекогаш се измачуваме себе си со чувства на безвредност и отфрленост. Еве некои библиски текстови кои можат да ти помогнат ако малку размислиш за нив.

**Псалм 32:1:** „Блажени се оние, чии престапи им се простени, и чии гревови се покриени“.

**Псалм 103:12:** „Koлку е далеку исток од запад, толку ги оддалечува Тој од нас нашите престапи“.

**Исаија 38:17:** „Ете, за добро ви беше силната тага, ти ја спаси душата моја од погибелниот ров, ги фрли зад грбот свој сите мои гревови.“

**Михеј 7:19:** „Тој пак ќе се смили над нас и ќе ги сотре нашите без законија. Тој ќе ги фрли сите наши гревови во морските длабочини“.

**Еремија 31:34:** „И нема повеќе да учат еден друг, брат брата и да зборуваат: „Познајте го Господа“, зашто сите тие, од мал до голем, сами ќе ме знаат, вели Господ, бидејќи ќе им ги простам беззаконијата нивни, и за гревовите нивни нема веќе да се сеќавам“.

Ако сè уште имаш проблеми со чувството на вина, можеби ќе сакаш да го направиш тоа за кое пишува во Јаков 5:16.

**Јаков 5:16:** „И така, исповедајте си ги гревовите еден на друг и молете се еден за друг, за да оздравите. Делотворната молитва на праведникот има голема сила“.

Да бидеш отворен со некој вклучува ризик. Но има моменти и ситуации кога советот и разбирањето на некој кого го почитуваш може многу да ти помогне да ги надминеш чувствата што Бог не сака да останат во тебе.

**Флп. 3:13-14:** „Браќа, јас уште не мислам дека го достигнав тоа, но сепак правам едно: го заборавам она што е зад мене, а се стремам кон она што е пред мене; 14 трчам кон целта, за наградата на горното призвание од Бог во Христос Исус."

Со други зборови, стани и тргни напред, остави го минатото зад тебе и оди напред кон повикот што Христос го има кон твојот живот. А тогаш доаѓа стих 15:

**Флп. 3:15:** „И така, ние кои сме совршени нека мислиме вака, а ако вие мислите и малку поинаку, Бог ќе ви го открие и тоа.“

Овде апостолот Павле вели дека треба да имаме исти мисли. Остави го минатото и оди напред. Верувај Бог да ти прости и оди напред.

Имај на ум дека тоа не значи оти ние нема да мора да се соочиме со одговорностите на нашите дејства. Но значи дека тоа можеме да го направиме со мир во срцето кон Бог, знаејќи дека Тој ќе ни помогне во секој чекор.

**Сегашноста: ти сега се забавуваш со некој и вие двајцата сте веќе сексуално активни. Што да правите?**

* **"А" Признајте дека има проблем**. Немојте да се правдате, немојте да велите дека љубовта го прави тој чин правилен. Наскоро ќе сфатите дека точно тоа нешто, кое требало да го засили вашиот однос, ќе го уништи. Ако навистина се сакате еден друг ќе чекате. Ајде да го кажеме вистинскиот збор – тоа е погрешно!
* **"Б" Двајцата треба да се согласите дека е погрешно**. Ако еден од вас мисли дека сè е во ред, ќе продолжите да имате конфликт. Кога ќе се обидеш да ги потиснеш своите чувства заради твојата желба да го задоволиш твојот партнер, ќе чувствуваш вина, разочарување и ќе се претвараш дека сè е во ред, а тоа кога тогаш ќе те уништи! Ти нема да бидеш отворен и чесен со твојот партнер, а тоа ќе отвори јаз помеѓу двајцата и ќе го уништи вашиот однос.

**Амос 3:3:** „Можат ли двајца да одат заедно, ако не се согласуваат?“

Одговорот е „НЕ“! Ако не можете да се согласите, евентуално ќе раскинете, а подобро е да прекинете сега отколку подоцна, кога ќе си направите уште поголема штета на себе си. Знам дека ќе ми кажеш: „да раскинам, не, не можам да го сторам тоа“. Но ќе дојде момент кога ќе мораш да се прашаш себе си: „Колку штета сакам да си нанесам себе си или на мојот партнер?“ Љубовта ќе го направи правилното нешто, а себичноста ќе го направи тоа што ја задоволува себичноста! Подобро сега пред да забремениш.

* **"В" Реши да имаш контрола**. Ако двајцата можете да ги направите еден и два, тогаш следниот чекор е да решите да се контролирате. Тоа ќе биде многу тешко да се направи затоа што, откако еднаш веќе сте искусиле, природно е за телото да бара повеќе. Пред вас ќе има многу битки, но можете да победите. За да бидете успешни ви треба план за контрола:
* **Почнете да ги планирате вашите заеднички излегувања и заедно планирајте го времето**. Осигурајте се дека нема да поминувате долго време насамо. Избегнувајте ги стапиците и ситуациите што можат да ве искушуваат. Кога ќе се соочите со искушение, бегајте! Бегај од таму! За некои искушенија треба да застанеме и да им се спротивставиме, но во областа на сексуалното искушение, одговорот секогаш е „бегај“!
* **Почнете заедно да се молите пред да излезете**. Тоа не значи дека треба да е долга молитва, туку само да побарате Бог да ви помогне да уживате во вашето време заедно и да се однесувате секогаш на начин кој Нему ќе Му даде слава.
* **Бидете одговорни**. Имајте некој пред кого ќе чувствувате одговорност и на кој можете да му се доверите.
* **Почнете да излегувате заедно со други двојки кои немаат сексуален контакт или кои се забавуваат само во група**. Има некаква сигурност во бројките.
* **Постави си стандард за телесно изразување**. Сфатете дека стандардот ќе мора да биде многу повисок од оној што веќе сте го искусиле. Тоа е затоа што откако сте искусиле сексуално задоволство, во принцип треба да се практикува апстиненција како единствен сигурен стандард. На пример: за алкохоличарот еден пијалок е премногу, за наркоманот еден фикс повеќе е премногу. Со секое паѓање повторно стануваш зависник. Не сакам да кажам дека ти си сексуален зависник, но имај на ум дека веќе си отишол предалеку. Си го искусил законот за намалување на растојанието. Сè што ќе направиш, а кое е помалку, ќе води само до фрустрација. Откако еднаш ќе започнеш, ќе сакаш да одиш до крај. Затоа, апстиненцијата е единствениот сигурен стандард. Обиди се да постиш 40 дена од било каков телесен контакт, кој ќе вклучува држење за раце, и бакнеж за добра ноќ. Тогаш повторно разговарајте за вашиот однос и видете каде сте. Што правите со вашето време додека сте заедно, ако не го користите да се зближувате телесно? Имате ли други заеднички интереси: дали вашиот однос има нешто повеќе отколку само секс? Ако нема, не припаѓате заедно. Ако треба да прекинете, направете го тоа почитувајќи ги чувствата на другиот. Разговарајте со нив лице в лице, немојте само да престанете да се јавувате. Најдете неутрално место, сфатете дека ќе има солзи, и обидете се да не се расправате или да се лутите. Донеси ја твојата одлука пред состанокот и реши да ја исполниш без разлика на молбите, ветувањата или солзите. Запомни, се заштитуваш себе си од подоцнежни поголеми повреди.

**VI. Три нешта што треба да ги избегнеш кога избираш партнер**

**А. Погрешен поглед на Божјата волја (Божјата волја не се нашите емоции):**

**1.** Божјата волја ќе биде разумна – „дојдете да разговараме“.

**2.** Божјата волја ќе биде практична. Тој нема да има 60 години, а таа 18. Ќе имаат заеднички нешта кои можат да растат во нивниот однос.

**3.** Ќе го издржат тестот на времето. „Ако чекањето го уништи некој однос, тој и онака требало да умре“.

**4.** Ќе биде потврден од другите – други духовни луѓе. Оние кои ги знаат двајцата партнери треба да се во согласност дека тоа е добра врска.

**Б. Погрешен став за тоа што е бракот:**

**1.** Избегнувај нереални очекувања. Ниту еден брачен партнер не е совршен. Бракот не ги решава твоите проблеми. Всушност проблемите ќе се зголемат. Затоа најдобро е да се влезе во брачен сојуз од позиција на сила. Личноста која има многу потреби едноставно само ќе го исцица животот од еден однос, до моментот додека тој не умре.

**2.** Ако односот не е добар пред бракот, сигурно нема да стане подобар подоцна. Дајте си доволно време на забавување за да видите дали тој однос има сила да опстане, како и способност да се соочиш со бурите и така да биде посилен.

**3.** Успешниот брак е напорна дисциплинирана работа. Секој кој останал во брак со иста личност ќе ти каже дека бракот бара многу работа од двајцата партнери. Заедничките односи сами по себе не опстануваат, луѓето мора да вложат напор и да научат повеќе да даваат отколку да примаат.

**4.** Бракот е заедничко мешање на два живота, со две личности, кои често пати одат во различни правци, психолошки и емотивно, а понекогаш и духовно. Значи личностите треба да научат како да се откажат од нивните независни животи и да станат едно. Бракот е идеалното место за Христос да го изградува својот карактер и плодот на Духот во нашите животи, и тогаш бракот ќе го даде „притисокот“ кој е потребен да се изградат најубавите скапоцени камења.

**В. Погрешен став за тоа што е љубов:** (Потсети ги студентите на претходните белешки за тоа што е љубов.)

**1.** Љубовта не е втемелена на чувства, како што Холивуд се убедува да нè убеди. Љубовта е должност кон доброто и среќата на другиот.

**2.** Немој да мислиш, ако твојот брак не изгледа во ред, дека смееш да бараш нешто друго што ќе изгледа подобро. Нема изговор за развод едноставно затоа што сметаш дека „чувствата“ веќе не успеваат. Ако нешто се случило со твоите чувства, тогаш веројатно ти си ги „расипал“; ако си ги „расипал“, тогаш ти и Бог заедно можете да ги поправите!

**VII. ЗОШТО СЕ РАСПАЃААТ ОДНОСИТЕ -** *од пастор Ник Панико*

**А. СИНДРОМОТ СНЕЖАНА / „ПРИНЦОТ НА БЕЛ КОЊ“**

Еден ден, еден убав принц ќе дојава на бел коњ во мојот живот. Тој ќе биде висок, исончан, мускулест и убав. Ќе биде навистина духовен и ќе има многу пари. Ќе има доволно пари за да можам да го живеам животот кој отсекогаш сум го сакала. Тој нема да има проблеми во карактерот, ќе ги помни сите датуми. Датумот на нашето прво заедничко излегување, нашиот прв бакнеж, датумот кога ми предложи да стапиме во брак, итн. Тој ќе биде совршен на секој можен начин.

Или можеби еден ден ти ќе возиш и ќе ја видиш жената на твоите сништа, совршено пропорционална, со прекрасна руса коса, и од моментот кога ќе ја сретнеш таа толку ќе се заљуби во тебе што нема да мисли на ништо друго. Таа ќе ги сака сите спортови, целосно ќе ти биде потчинета, нема да има проблеми со карактерот и смета дека ти си Божјиот најдобар подарок за женскиот род. Како може таа да биде нешто друго од она што Бог го испланирал за тебе?

За жал, никој досега создаден не ги исполнил сите тие квалификации. Дупката во овој однос се **нереалните очекувања**.

Мораме да разбереме дека, како што нема ниту една совршена личност, без мана, исто така нема односи кои нема да имаат тешкотии.

**Псалм 37:4:** „Сета радост нека ти биде во Господ, и Тој ќе ти даде што ќе посака срцето твое“.

Ова значи дека, кога се радуваме во Господ, и ги ставаме нашите желби пред неговите нозе, и сакаме да Му угодиме, Тој ќе почне да става нови желби во нашето срце. Желби кои се во согласност со Неговата волја за нашите животи, желби кои Тој може и сака да ги исполни. Запомни, Бог знае што ти е потребно повеќе отколку што ти знаеш. Затоа, да Му дозволиме на Бог да ги постави правилните желби во нашите срца и тогаш ќе најдеме поголем успех во сите наши односи.

**Б. РОМАНСА ВО СТИЛОТ „ГРАДИЛИШТЕ“**

Во овој стил на однос ти се сметаш себе си како работник на градилиште, каде што си решил личноста од твоите сништа да ја обликуваш по твоја желба. Секогаш носиш шлем, бидејќи постојано си подготвен да се потрудиш и да одработиш уште еден дел од личноста. Тебе не ти е доволно дека Бог ја создал таа личност според Негово подобие, туку ти сакаш личноста да стане слична и на тебе, исто така. Бог веќе не може да доведе до промена во нивните животи, бидејќи ти си оној кој ја врши работата наместо Него. Овој однос се карактеризира со „конструктивен критицизам“.

Започнува многу невино, само со нудење на некои едноставни совети за да охрабриш социјален или духовен растеж во нивниот живот. Таквите изјави се:

„Ќе бидеш многу посреќен/ посреќна ако секојдневно вежбаш“.

„Знаеш, кафената боја не ти стои најдобро“.

„Луѓето ќе те ценат многу повеќе ако ти...“

„Никогаш нема да пораснеш духовно, сè додека не научиш...“

По некое време ќе постигнеш една од две работи. Или си ја принудил личноста да стане нешто што Бог никогаш не сакал тој или таа да бидат, (најверојатно ќе те презираат за тоа до крајот на нивниот живот); или, пак, тие ќе побегнат од градилиштето затоа што тоа што се случувало таму било опасно по нивниот живот.

**Флп. 1:6:** „Уверен во тоа дека Оној, Кој го започна доброто дело во вас, ќе го доврши до Денот на Исус Христос.“

Сите ние сме во процесот на изградба, но главниот во таа градба е самиот Господ Исус Христос. Можеби сите треба да имаме знак околу вратот на кој пишува: „Градилиште – влези на сопствен ризик“. Од Флп. 1:6 гледаме дека изградбата ќе продолжи сè до денот на враќањето на Исус Христос. Со други зборови сè додека Господ не нè земе дома или дојде да нè земе со Него на небото, Тој ќе продолжи да работи во нас. Клучот е да Му дозволиме на Бог слобода да ја заврши изградбата во нас која треба да се заврши.

**В. СИНДРОМОТ НА МАСКА**

Тоа е кога се обидуваш да бидеш она што другата личност го сака, за да можеш да го задобиеш односот. Ти криеш каков си навистина бидејќи ти е страв дека ќе бидеш отфрлен. Ти си несигурен во твојот однос со себе си, со Бог и со другите. Затоа се обидуваш да бидеш нешто што не си. Понекогаш успеваме да ги намамиме тие околу нас, ќе ги уловиме на јадицата и ќе стапиме во брак. Бракот најбрзо ја симнува маската.

**Кол.** 3:9-10: „Не лажете се еден со друг, зашто веќе го соблековте стариот човек со неговите дела, и се облековте во новиот човек, кој се обновува во целосното познавање, според ликот на Оној кој го создал“.

Мора да бидеме чесни во односите. Единственото нешто што треба да го „облечеме“ е Христос.

**Г. РОМАНСА ВО СТИЛОТ „НА МОЈ НАЧИН“**

Овој однос се карактеризира со недостаток на посветеност и жртва за односот. Тоа е еден себичен однос кој секогаш бара да биде „по негово“.

**Флп.** 2:4: „Не гледајте само на своите лични интереси, туку и на интересите на другите“.

Секој однос е партнерство и вклучува давање во односот. За да ја докажеме нашата љубов ние треба да сме подготвени да го дадеме и својот сопствен живот. Двете страни треба да жртвуваат за односот да има живот.

**Д. РОМАНСА ВО СТИЛОТ „ТРКАЧКА ПАТЕКА“**

Се карактеризира со немање темел на пријателство. Се случува пребрзо. Се среќаваат очите, срцето почнува да чука брзо, сè се случува многу природно, а толку многу имате заедничко. Се чувствувате како да сте ја познавале другата личност цел живот. „Знаеш, неверојатно е дека и мајка ти и мајка ми се жени!“ Изгледа како судбината да нè довела заедно. Односот брзо се развива, таа веќе го пишува твоето презиме до нејзиното име за да види како изгледа. Ќе поминат пет или шест седмици и веќе сте се виделе многупати . Всушност, изгледа дека не се делите еден од друг. Тогаш тој го поставува прашањето и ти велиш: „да“ и ќе се венчате. Проблемот е во тоа што вие сте поминале време еден со друг, но не се познавате вистински. Живеевте во заљубеност и емоции. Тоа топло чувство што го нарекуваш љубов, најчесто е само страст. Сакам да знаеш дека тоа исто топло чувство можеш да го добиеш и со филџан кафе! Знам, сум го искусил тоа!

Времето е едно од најважните нешта што го имаме за да ја дознаеме Божјата волја за нашите животи. Времето ни дозволува да ги видиме луѓето во различни области на животот. Јас го охрабрувам секој да се забавува со некого барем една година пред бракот. Тоа исто така дозволува да бидеме сведоци на длабочината на нечиј христијански карактер. Католиците се во право кога велат дека постои чистилиште: тоа е да бидеш оженет за погрешна личност.

**Ѓ. РОМАНСА ОД ТИПОТ „ВАКУМ“**

Ова е слична како претходната романса, во тоа што овој однос вклучува многу време поминато заедно, и тоа пребрзо, но врз тоа ја додава и телесната интимност и тоа многу рано во односот. Држење за раце веќе при второто излегување, долго бакнување за време на третото излегување. Сега целото време што се поминува заедно е фокусирано на исполнување на желбите еден на друг. Има два главни проблема со овој вид на однос:

**1. Грешење** – не си сигурен каде да ја повлечеш линијата и колку поблиску ќе дојдеш до линијата ти ја туркаш сè подалеку. Кога ќе почнеш да си го поставуваш прашањето: „Колку далеку е предалеку?“ - ти веќе си свесен дека си отишол предалеку.

**1 Сол. 4:1-8:** „Најпосле, браќа, бараме и ве молиме во Господ Исус, така како што примивте од нас упатства како треба да живеете и да Му угодувате на Бог (како што и одите), уште повеќе да изобилувате во тоа. 2 Имено, знаете какви упатства ви дадовме во името на Господ Исус. 3 Зашто Божјата волја е вашето осветување: да се воздржувате од блудство, 4 секој од вас да знае да го држи својот сад во светост и чест, 5 не во похотна страст, како останатите народи кои не Го познаваат Бога; 6 никој да не го измамува и да не го оштетува својот брат во тоа, зашто Господ е одмаздник за таквите работи, како што ви рековме и сериозно ве предупредивме. 7 Имено, Бог не нè повика кон нечистотија, туку кон осветување. 8 Затоа, кој го отфрла тоа, не отфрла човек, туку Бога, Кој ви Го дава и Својот Свет Дух“.

Некој кажал дека најдобар начин да се оцени дали една активност за време на забавувањето е прифатлива или не, е да се запрашаш дали би ти било незгодно ако, додека го правиш тоа Исус е во собата со тебе и те гледа.

**2. Брак за да се изгасне огнот**. Честопати луѓето кои влегуваат во физичката димензија на забавувањето и односите завршуваат во брак за да ја исполнат нивната интерпретација на:

**1 Кор. 7:9:** „Но, ако не можат да се воздржат, нека се женат и мажат; зашто е подобро да стапат во брак, отколку да се распалуваат.“

Логиката им е следната: „Подобро ми е да стапам во брак, бидејќи не можам да ја контролирам мојата телесна желба“. Ваквото размислување води до брак од само

една причина: сексуална привлечност и недостаток на самоконтрола. Овој вид брак е осуден на пропаст уште пред да започне. Постави си го прашањето: „Што ќе правиш со другите 23 часа и 50 минути во текот на денот?“ Ако си во брак со некој кој речиси и да не го познаваш, колку би било подобро да Му дозволиш на Светиот Дух да те поучи на самоконтрола, како плод на Духот, и да научиш да го потчинуваш секој дел на твоето тело како слуга на Светиот Бог.

Клинт Иствуд во еден од неговите филмови ја кажал фразата: „Секој човек треба да си ги знае ограничувањата“. Во забавувањето треба да си ги знаеме ограничувањата, да се согласиме на сигурни граници и да ги следиме. Двојката која ќе се согласи дека сè што е под вратот е забрането, нема себеси да се постави во компромитирачка ситуација. Научи да ги избегнуваш местата на искушенија. Постави добар темел на односот и, кога веќе ќе сте стари и збрчкани, сè уште ќе имате добар однос.

**Е. ОДНОС „ВО НЕЕДНАКОВ ЈАРЕМ“**

**2 Кор. 6:14:** „Не впрегнувајте се во нееднаков јарем со неверниците! Впрочем, што има заедничко праведноста и беззаконието? Или какво заедништво има светлината со темнината?“

Овој однос на нееднаков јарем може да има неколку димензии:

**1. Исполнет со Дух - со неисполнет со Дух.** Двајца луѓе кои не го сакаат Бог не можат да имаат духовно заедништво. Во која црква ќе одат кога имаат различни духовни потреби? Што ако едната личност гледа на духовните искуства на другата со презир? Како ќе ги поучуваат децата? Во таков однос ќе треба да има голем компромис ако воопшто успее.

**2. Посветен христијанин - со непосветен христијанин.** Едниот сака да се вклучи во црковната работа, а другиот не сака. Едниот смета дека одењето на црква еднаш во седмицата е доволно, а другиот сака да биде во црквата секогаш кога вратата ѝ е отворена. Едниот е позаинтересиран за кариера, спорт и рекреација, а другиот е заинтересиран да ги вложи своите таленти во животите на другите. Тоа честопати води до ситуација секој од сопружниците да ги следи сопствените интереси, а тоа создава љубомора кон црквата. Овие проблеми се зголемуваат ако сопругот не е посветен христијанин, затоа што тој треба да ја има задачата на свештеник во својот дом. Ако тој не успее да го земе духовното раководство, и тоа го направи жената, таа исполнува улога за која не била создадена, и тоа ќе го спречи сопругот да расте во Господ.

**3. Христијанин и нехристијанин.** Писмото е јасно, а ние сепак често пати слушаме: „Знам дека Бог го довел во мојот живот, тој е толку блиску до одлуката за Исус“. Не постои такво нешто како „мисионирање со помош на забавување“. Божја волја никогаш не е да се забавуваме со неверни. Да се направи тоа, е да се има заедничко со темнината. Зарем нема да е подобро да го поканиме во црква и тогаш да чекаме Бог да го спаси и да видиме како ќе расте во Христос, и ќе има добар доказ дека има свое сведоштво. Волкот не може долго да остане во овчка кожа! Дај си време Бог да ти ја покаже Неговата волја за тебе.

**VIII. Модел на побожно додворување од книгата на Рута**

**А. „Седум фази на побожно додворување“** (Бил Готхард, материјалот се користи со дозвола од „Институтот за основни животни принципи“,)

**1. Прва фаза: ЖЕЛБАТА НА ВООЗ ДА НАУЧИ ПОВЕЌЕ ЗА СЕМЕЈСТВОТО НА РУТА**

„И Вооз го запраша слугата свој: „Чија е онаа млада жена“ (**Рута 2:5**).

Никој не смее да стапи во брак без да ја знае заднината на тој со кого сака да стапи во брак, бидејќи околината честопати влијае на нашиот карактер.

**2. Втора фаза: НЕГОВАТА ЖЕЛБА ДА СЕ ПОГРИЖИ ЗА НЕА И ДА ЈА ЗАШТИТИ**

„И Вооз ѝ рече на Рута... остани со моите слугинки... ете, јас им заповедав на слугите свои да не ти пречат. Кога ќе ожедниш, оди кај садовите и пиј, од каде што црпат слугите мои“ (**Рута 2:8-9**).

Сопругот има задолжение и одговорност да биде духовно покривало и да произведе заштита и сигурност за жената и семејството.

**3. Трета фаза: НЕГОВАТА ЖЕЛБА ДА БИДЕ СО НЕА И ДА РАЗГОВАРА СО НЕА**

„И ѝ рече Вооз: „Кога ќе приближи времето за јадење, дојди тука и јади леб и топи го залакот свој во оцет. И таа седна покрај жетварите. Тој и даде леб: таа јадеше, се најаде и уште и остана“ (**Рута 2:14**).

Отвореност и желба за комуникација која покажува интерес за неа и желба да и се помогне во нејзините потреби.

**4. Четврта фаза: НЕГОВАТА ПОДГОТВЕНОСТ ДА ДОЗВОЛИ ВРЕМЕТО ДА ГИ ПОТВРДИ НЕГОВИТЕ ВПЕЧАТОЦИ**

„Така се приклучи таа кон слугинките на Вооз и собираше класје додека заврши жетвата на јачменот и жетвата на пченицата, и живееше со својата свекрва“ (**Рута 2:23**).

Вооз немаше потреба да брза со изградбата на односот. Ако беше од Бог, односот ќе го издржи тестот на времето.

**5. Петта фаза: НЕГОВАТА ЖЕЛБА ДА ПРИФАТИ ЦЕЛОСНА ОДГОВОРНОСТ ЗА БРАКОТ**

„Ако, пак, тој не те земе, јас ќе те земам; се колнам во живиот Господ!“ (**Рута 3:13**).

Тој ја разбра целосната одговорност за своите постапки и се пресметалколку ќе го чини пред да влезе во тој сојуз. Тој многу добро знаеше која е одговорноста на заштитникот.

**6. Шеста фаза: НЕГОВАТА ПОДГОТВЕНОСТ ДА МУ ДОЗВОЛИ НА БОГ ДА ГО СОПРЕ БРАКОТ, БИДЕЈЌИ ТОЈ ОДГОВОРНОСТА ЈА СТАВИ ВО РАЦЕТЕ НА ВЛАСТИТЕ**

„Точно е дека сум ти роднина, но има друг роднина, поблизок од мене... ако тој те земе, добро, нека те земе, ако, пак, не те земе, јас ќе те земам...“ (**Рута 3:12-13**).

Вооз не сакаше телото да биде тоа што ќе одлучи. Бидејќи Рута била многу помлада од него, таа за него би била вистински трофеј.

**7. Седма фаза: БОЖЈИОТ БЛАГОСЛОВ НАД НИВНИОТ БРАК, СЕМЕЈСТВА, И СВЕТОТ КАКО РЕЗУЛТАТ ОД НИВНОТО ПОБОЖНО ДОДВОРУВАЊЕ**

Тие биле верни – Бог е верен.

„И Вооз ја зеде Рута, и таа му стана жена. И тој влезе кај неа, и Господ ѝ даде, да зачне и роди син. И ѝ велеа жените на Наоми: „Нека е благословен Господ, зашто не те остави денес без наследник! И нека биде славно името негово во Израел. Тој ќе ти биде обнова на животот и прехрана во старите денови твои, зашто е рожба на снаата твоја, која те сака и која ти вреди повеќе од седум синови“. И Наоми го зеде детето и го носеше во прегратките свои и се грижеше за него. Сосетките му дадоа име, велејќи „На Наоми ѝ се роди син“, и го нарекоа Овид. Тој е татко на Јесеј, таткото Давидов.“ **Рута 4:13-17** (Исто така види **Матеј 1:1-6; Лука 3:31-32**).

**Б. Некои лекции што можеме да ги научиме од Вооз и Рута.**

**1. Во однос на Вооз:**

**а. Вооз бил човек подготвен за брак.**

Вооз бил богат човек (**Рута 2:1**).

Со други зборови, тој бил човек кој имал богатство и зрелост во справување со финансиите, пред да влезе во брак.

**б. Вооз бил човек кој покажал зрело раководење.**

„И ете, Вооз дојде од Витлеем и им рече на жетварите: „Господ е со вас“. Тие му одговорија: „Нека те благослови Господ“! (**Рута 2:4**).

Тој бил многу позагрижен за луѓето со кои работел отколку за жетвата. Вооз бил човек кој разбрал дека ако неговите работници имаат правилен однос со Господ, тие ќе имаат правилен однос со него, и работата ќе биде завршена. Затоа, тој го покажува своето раководење преку покажувањето на правилни приоритети.

Уште еден знак на зрелоста на раководењето на Вооз се наоѓа во **Рута 2:5**:

„И Вооз го запраша слугата свој, надгледувачот на жетварите...“

Тоа покажува дека Вооз имал подредена структура на авторитети преку која работел со своите работници.

**в. Вооз бил човек кој држел до својот карактер.**

„Вооз и одговори и и рече: „Ми рекоа за сè што си направила за свекрвата своја по смртта на мажот твој, дека си оставила татко, мајка и татковина и си дошла меѓу народ кој не си го познавала до вчера и завчера.” (**Рута 2:11**).

Тоа покажува дека Вооз бил заинтересиран за карактерот на Рута, а не само за нејзината телесна појава. Тој, очигледно, истражувал за да дознае нешто за нејзиниот карактер.

**г. Вооз и ја изразува својата наклоност на тивок, кроток начин.**

„Господ нека ти врати за твоето дело, и да добиеш полна награда од Господ, Бог Израелов, кај Кого си дошла за да се засолниш под неговите крилја!“ (**Рута 2:12**). „И стана да собира класје. Вооз им заповеда на слугите и рече: „Нека собира и меѓу снопјата, и не ја навредувајте; дури и од снопјата потфрлувајте и оставајте; нека собира и немојте да ја прекорувате!“ (**Рута 2:15-16**)

Вооз презел чекори за да ѝ покаже на Рута дека тој е заинтересиран за неа. Тој го прави тоа на тивок начин, преку своите работници, за никој да не започне да ја презира неа кога ќе видат дека тој сака да ѝ покаже милост. Исто така, тој не покажува преголем отворен интерес, и затоа никој не може да го обвини дека е пристрасен, а сепак сака да помогне на еден внимателен начин. Вооз е човек кој е многу внимателен.

**д. Вооз е загрижен за времето и методот со кој тој ќе ја исполни својата одговорност како роднина – откупител за Наоми и Рута.**

„Затоа не плаши се, ќерко! Јас ќе направам сè за тебе што кажа ти...“ (**Рута 3:11**).

Тоа покажува дека Вооз бил подготвен да ја исполни својата одговорност како роднина – откупител, како што Рута и Наоми го побарале тоа.

"...зашто на секоја порта кај мојот народ знаат дека ти си чесна жена"; (**Рута 3:11**).

Вооз се грижел за времето, знаејќи дека останатите луѓе во градот ќе бидат повлијаени од неговото дејство. Тој сакал да се осигура дека тие околу него со одобрување ќе го прифатат неговото дејство. Вооз не избрзал по своја одлука, туку направил нешто за кое веројатно добро размислил.

**ѓ. Никој не можел да го обвини Вооз за ништо.**

„И Вооз им кажа на старешините и на целиот народ: „Вие сте сега сведоци дека јас го купувам од Наоми сето наследство на Авимелех и сето наследство на Килион и Малон; исто така ја земам за жена и моавката Рута, жената на Малон, за да го востановам името на умрениот во неговото наследство за да не исчезне името на умрениот меѓу браќата негови и од неговиот роден град; вие сте ми денес сведоци за тоа.“ И сиот нарот што беше кај градските порти, и старешините рекоа; „Ние сме сведоци. Нека даде Господ, жената, која влегува во куќата твоја, да биде како Рахела и Леа, кој и обете го изградија домот Израелов; збогатувај се во родот Ефратов, и нека се слави името твое во Витлеем“ (**Рута 4:9-11**).

Никој не можеше да го обвини Вооз дека не исполнил некој закон или правило, или пак некоја традиција што ја имало во градот. Тој се осигурал дека има доволно сведоци за тоа што го прави, за да нема недоразбирање. Важно е да се нагласи дека тој не само што не можел да биде обвинет за ништо, туку и дека неговите мотиви биле побожни. Тој бил многу внимателен на некој начин да не донесе срам врз Божјиот дом.

**2. Во однос на Рута:**

**а. Рута имала чисти мотиви**

„Но Рута одговори: „Не ме принудувај да те оставам и да се одделам од тебе; каде што ќе одиш ти, таму ќе дојдам и јас, и каде ќе живееш ти, таму ќе живеам и јас; твојот народ ќе биде мој народ, и твојот Бог - мој Бог“ (**Рута 1:16**).

Мотивот на Рута бил да се жртвува самата себе. Гледаме дека нејзиниот фокус не бил на неа, таа била млада жена и лесно можела да се омажи за помлад човек. Наместо тоа имала побожни мотиви, и нејзиниот фокус бил на Наоми.

Рута била доблесна жена. („доблеста“ се однесува на побожното влијание што ние го имаме врз животите на луѓето околу нас). Рута била жена која имала побожно влијание во животите на тие околу неа.

Бог ја смета доблесната жена како редок скапоцен камен.

„Кој може да најде доблесна жена? Таа е поскапоцена од рубини“ (**Изр. 31:10**).

**б. Рута била работлива жена.**

„И моавката Рута ѝ рече на Наоми: „Ќе тргнам по нивите и ќе собирам класје...“ (**Рута 2:2**).

Рута и Наоми биле сиромашни. Откако работниците ќе ја собереле жетвата, тие ќе ги собереле остатоците од житото кои биле оставени за сиромасите. Рута била работлива и работела на полето од утро до вечер, собирајќи го и најмалото зрно кое им било потребно за да преживеат таа и Наоми.

**в. Рута била вистински благодарна.**

„Таа падна ничкум, се поклони до земја и му рече: „Со што заслужив толкава милост во твоите очи, па ме примаш и ако сум туѓинка?“ (**Рута 2:10**).

Оваа изјава кон Вооз покажува дека Рута немала очекување или барање. Таа дејствувала од благодарност за секој благослов што можела да го добие. Таа не мислела дека, затоа што таа се откажала од сè за да ѝ служи на Наоми, сега Бог ѝ должи благослов. Наместо тоа, нејзиниот став покажал благодарност за секое добро нешто што ѝ се случило. Честопати ние ќе се откажеме од некое световно задоволство и мислиме и очекуваме Бог да не награди на некој голем начин, како тој да ни е должник.

**г. Рута била жена која се потчинувала на авторитет.**

„И рече Наоми на снаата Рута: „Добро е, ќерко, тоа што си одела со неговите слуги, и така барем нема да те задеваат на друга нива. Така се приклучи таа кон слугинките на Вооз...“ (**Рута 2:22-23**).

Наоми ѝ предлагала на Рута да остане блиску до слугинките во домот на Вооз, наместо да оди со некои други. Рута, сакајќи да биде под авторитетот на нејзината свекрва, направила точно како што Наоми ја поучила. Ова исто така покажува дека Рута, иако возрасна жена, била подготвена да се потчини на авторитетот на жена која била постара од неа. Нејзината покорност се гледа во Писмото исто така кога се спомнува дека, кога таа дошла на полето, наместо да го бара нејзиното законско право да оди и да собира, прво го прашала надзорникот на полето за дозвола.

**д. Рута била подготвена да послуша.**

„Наоми, нејзината свекрва, ѝ рече: „Ќерко моја, ајде да ти побарам спокојно место за да ти биде подобро. Ете, Вооз, со чии слугинки беше ти, е наш роднина. Оваа ноќ тој го вее јачменот на гумното; затоа измиј се, намачкај се, промени се и оди на гумното, но не му се покажувај додека не заврши со јадењето и пиењето...“ (**Рута 3:1-3**).

Гледаме како Наоми ја упатува Рута што треба да направи. „Рута ѝ рече: „Ќе направам сè, како што ми кажа“ (**Рута 3:5**).

Рута, иако била соочена со одговорноста да стапи во брак со многу постар човек, сè уште била подготвена во срцето да го направи тоа што Бог го става пред неа. Тоа нè поучува неколку работи. Гледаме дека и во овој брачен однос Рута не била присилена, и дека бракот вклучувал избор. Љубовта на Рута била зрела љубов. Таа можела да направи зрел избор.

**ѓ. Рута му се посветила на нејзиниот брак.**

„Јас сум Рута, твојата робинка, рашири го крилото од својата наметка над својата робинка, зашто си ми близок роднина“ (**Рута 3:9**).

Рута побарала од Вооз тој да ја исполни својата одговорност како роднина – откупител, и да го исполни законот за брак. Во овој момент, Рута не била врзана со нејзините брачни завети за првиот маж, затоа што тој бил мртов. Меѓутоа, гледаме дека таа има можност да му оддаде почит на нејзиниот мртов сопруг со тоа што ќе го заштити неговиот имот. Таа го прави тоа преку исполнување на една од целите на нивниот брак со тоа што се жени за Вооз, а потоа одгледува дете кое ја наследило земјата на првиот маж. Рута доброволно се откажува од помладите мажи и останува на нејзиното посветување и желба да го исполни сојузот и целта на нејзиниот прв брак. Вооз го гледа тоа во Рута и ѝ одговара:

„Вооз ѝ рече: „Благословена да си од Господ, ќерко! Овој твој чин на милосрдие е подобар од првиот, зашто не отиде да бараш момци, бедни или богати“. (**Рута 3:10**).

Значи јасно можеме да видиме дека сите постапки на Рута биле од чисти мотиви, и дека таа била жена достојна за голема чест, заради нејзиниот покорен дух.

**IX. Брачниот СОЈУЗ**

*(Материјали од Бил Готхард, употребени со дозвола од „Институтот за основни животни принципи“)*

Традицијата на христијанското венчавање произлегува од Божјиот однос на сојуз со Израел и Христовиот однос со верникот. Бог исто така го користел еврејското венчавање за да го илустрира откупот и Христовиот однос со црквата. Бракот е однос на сојуз (**Мал. 2:14**).

**А. Споредба на еврејското венчавање и неговиот однос со спасението.**

**1.** Потенцијалниот младоженец ја има иницијативата и патува од домот на неговиот татко во домот на потенцијалната невеста.

**ХРИСТОС ГО НАПУШТИ ТАТКОВИОТ ДОМ И ДОЈДЕ НА ЗЕМЈАТА ЗА ДА СИ ЗЕМЕ НЕВЕСТА** (види **Ефш. 5:25-28**).

**2.** Тогаш таткото на жената, преговара со потенцијалниот младоженец за цената што треба да се плати за да ја добие невестата.

**ХРИСТОС ТРЕБАШЕ ДА ЈА ПЛАТИ ЦЕНАТА СО СОПСТВЕНАТА КРВ** (Види **1 Кор. 6:19-20**).

**3.** Кога младоженецот ќе ја плател цената за невестата, се склучувал брачен сојуз. Во тој момент, мажот и жената биле сметани за сопруг и сопруга, и ако сè уште немало телесно соединување.

**ВЕРНИКОТ Е ПРОГЛАСЕН ЗА ОСВЕТЕН, ОСТАВЕН НА СТРАНА СПЕЦИЈАЛНО ЗА ХРИСТОС** (види **Ефш. 5:25-27**).

**4.** Во моментот на воспоставување на сојузот, невестата била прогласена за одвоена ексклузивно за младоженецот. Тогаш младоженецот и невестата пиеле од чаша над која бил кажан благословот за веридбата. Тоа симболизирало дека е воспоставен однос на сојуз.

**ХРИСТОС ГО СИМБОЛИЗИРАЛ ОВОЈ БРАЧЕН СОЈУЗ ПРЕКУ СПОМЕН ВЕЧЕРАТА**. (Види **1 Кор. 11:25**).

**5.** Откако брачниот сојуз ќе стапел во сила, младоженецот го напуштал домот на невестата и се враќал во домот на таткото. Тој таму останувал 12 месеци одвоен од невестата.

**ХРИСТОС СЕ ВРАТИЛ ВО ДОМОТ НА НЕГОВИОТ ТАТКО ОТКАКО ЈА ПЛАТИЛ ЦЕНАТА ЗА НАС** (види **Јован 6:62**).

**6.** Во текот на овој период на одвојување, невестата ја собирала својата облека и се подготвувала за животот во брак. Младоженецот подготвувал место за живеење во домот на неговиот татко за неговата невеста.

**ХРИСТОС ПОДГОТВУВА МЕСТО ЗА НЕГОВАТА НЕВЕСТА, А ИСТО ТАКА ИСПРАЌА ПАСТОРИ И УЧИТЕЛИ ДА ЈА УСОВРШАТ НЕВЕСТАТА ЗА СВАДБАТА КОЈА ДОАЃА** (види **Јован 14:2; Ефш. 4:11-13**).

**7.** Откако ќе завршел периодот на одвојување, младоженецот, кумот и други мажи заминувале од куќата на таткото на младоженецот, обично навечер, и, носејќи факли оделе во процесија до домот на невестата.

**ХРИСТОС НАСКОРО ЌЕ ДОЈДЕ ОД ДОМОТ НА НЕГОВИОТ ТАТКО НА НЕБОТО, ПРИДРУЖУВАН ОД АНГЕЛИТЕ**. (Види **Јован 14:3**).

**8.** Невестата го очекувала младоженецот да дојде по неа; меѓутоа, таа не го знаела точното време. Затоа, доаѓањето на младоженецот секогаш било најавувано со извик.

**ХРИСТОВОТО ВРАЌАЊЕ ЌЕ БИДЕ НАЈАВЕНО СО ИЗВИК. НИЕ ГО ОЧЕКУВАМЕ НЕГОВОТО ВРАЌАЊЕ, НО НЕ ГО ЗНАЕМЕ ДЕНОТ ИЛИ ЧАСОТ**. (Види **1 Сол. 4:16**).

**9.** Младоженецот ја прима невестата заедно со нејзините женски слугинки и се враќа во домот на неговиот татко.

**НЕВЕСТАТА ЌЕ БИДЕ ГРАБНАТА СО ГОСПОД ДА БИДЕ ЗАЕДНО СО НЕГО** (види **1 Сол. 4:14-17**).

**10.** Младоженецот и невестата влегувале во невестинската соба и, во приватноста на тоа место, за прв пат ќе влезат во телесно единство, и на тој начин ќе го консумираат бракот.

**ХРИСТОВОТО ЕДИНСТВО СО ЦРКВАТА ЌЕ СЕ СЛУЧИ НА НЕБОТО ЗА ЦЕЛАТА ВЕЧНОСТ** (види **1 Сол. 4:17**).

**Б. Кое е вистинското значење на свадбената традиција?** (Овој дел треба да се поучува само во области каде што свадбената церемонија е слична на таа спомната овде.)

**1.** Зошто семејството и пријателите на невестата и младоженецот седат на различни страни?

**ОДГОВОР**: на тој начин се покажува дека станува збор за сојуз. Бракот се воспоставува од страна на Бог како сојуз, не договор. „Таа е твој сопатник, жена на твојот сојуз“ (**Мал. 2:14**). Берит е еврејскиот збор за сојуз - "Во смисла на сечење; пакт склучен преку минување меѓу парчињата месо."

Пред да биде даден сојузот, Авраам, според Божјиот упатство, земал избрани жртви „...ги пресекол на половина... а кога сонцето зајде и падна мрак, ете, дим како од печка и огнен пламен, помина меѓу оние делови. Од тој ден Господ воспостави завет со Авраам велејќи: „На потомството твое му ја давам оваа земја...“ (**Битие 15:10, 17 и 18**).

Кога Бог го изведе Израел од ропството во Египет, Тој воспостави сојуз со нив во кој луѓето требаше да поминат помеѓу два дела на едно теле (види **Еремија 34:13, 28**).

Кога ќе се сретнат семејствата и пријателите од двете страни во салата, на тој начин се симболизираат жртвите кои тие ги направиле за младоженецот и невестата да влезат во тој сојуз.

* **КАКО СОЈУЗОТ СЕ РАЗЛИКУВА ОД ДОГОВОР?**
* Сојузот е втемелен врз доверба помеѓу двете страни.

Договорот се потпира на недоверба.

* Сојузот е втемелен врз неограничена одговорност.

Договорот се темели врз ограничена одговорност.

* Сојузот не може да биде прекршен ако се појават нови околности.

Договорот може да биде поништен со заеднички споразум.

**2.** Кое е значењето на белата лента на патот по кој ќе одат младоженците?

**ОДГОВОР**: Тој е симбол на одење на света земја. Сојузот не е склучен помеѓу двајца луѓе и нивните сведоци. Тој се склучува во Божјо присуство и Бог е активно вклучен во сојузот, бидејќи Бог е Оној Кој ги спојува заедно (види **Матеј 19:6**).

**3.** Зошто родителите на младоженците имаат посебен третман и седат на посебно место?

**ОДГОВОР**: Родителите на младоженецот и невестата се дел од брачниот сојуз. Обврската што тие ја превземаат во текот на церемонијата е исто толку важна како и заклетвите на брачниот пар. Финалната одговорност на родителите за нивните синови и ќерки е заедно со нив да ја видат Божјата волја за нивниот животен сопатник. Подоцна, тие ќе бидат само советници за нив и нивните деца.

**4.** Зошто прво младоженецот влегува во салата?

**ОДГОВОР**: Со тоа што ќе влезе прв, младоженецот покажува дека тој е иницијаторот на сојузот. Тоа е важно бидејќи, оној кој го иницира сојузот прифаќа поголема одговорност за неговото исполнување. Бог го иницираше со Ное, Авраам и Давид. Христос го иницирал сојузот на спасението со нас. Бог сè уште работи за да го исполни својот сојуз, а Христос наскоро ќе се појави придружуван со звук на труба за да ја консумира свадбата со својата невеста, црквата (види **1 Сол. 4:14-17**).

Врз основа на тоа, би било погодно да му се каже следното на младоженецот (пред да дојде невестата):

**Кога доаѓаш пред овие сведоци, дали тврдиш дека ти ја преземаш иницијативата во овој брачен сојуз, и дека ти, по примерот на нашиот Господ Исус Христос, прифаќаш поголемата одговорност за да ги исполниш неговите услови?**

**5.** Зошто таткото оди со невестата до олтарот?

**ОДГОВОР**... ова дејство има двојно значење.

**а.** Таткото и вели на невестата: „Јас велам дека овој човек е најдобриот избор за маж за тебе, и јас сега те носам кај него, со Божја помош“.

**б.** Истовремено, таткото му вели на младиот човек: „Ти ја давам мојата ќерка која искрено се трудев да ја подготвам да биде чиста невеста за тебе“ (види **Пвт. Зокн. 22:13-21; 2 Кор. 11:2**).

**6.** Кое е вистинското значење на белиот венчален фустан?

**ОДГОВОР**: Белиот свадбен фустан ја симболизира чистота на срцето и животот за која мажот е одговорен во животот на неговата жена. Во текот на бракот, тој треба да ја исчисти преку Божјото Слово, исто како што Христос ги очистува верните со Словото (види **Ефш. 5:25-28**).

**7.** Зошто пасторот го поставува прашањето: „Кој ја дава оваа жена да стапи во брак со овој маж?“

**ОДГОВОР**: Ова прашање и одговорот на него го симболизира не само целосниот благослов од родителите, туку, исто така, и преносот на одговорност за невестата од страна на таткото врз младоженецот. Ќерката е под авторитетот и одговорноста на нејзиниот татко сè додека не стапи во брак (види **Броеви 30:4-8**). Затоа, таткото ја пренесува таа одговорност врз младоженецот (види **1 Кор. 7:38**).

Заради тоа, прашањето треба да биде проширено и поставено на таткото:

**„Со тоа што ја носиш твојата ќерка до олтарот, дали ти и твојата сопруга потврдувате дека го давате вашиот целосен благослов на бракот на вашата ќерка со овој човек? (Се очекува одговор од таткото).**

**Дали, исто така, ја предаваш одговорноста што ја имаш од Бог, за грижа и заштита на твојата ќерка, на овој човек? (Треба таткото да одговори).**

**8.** Зошто младоженецот и невестата се држат за десната рака кога ги кажуваат венчалните ветувања?

**ОДГОВОР**: Отворената десна рака која младоженците ја нудат ја симболизира нивната сила, ресурси и цел. Со тоа што се држат за десната рака, еден со друг, тие даваат ветување еден пред друг. Исто како што ние зависиме од „спасувачката сила на Божјата десница“, така секој партнер може да зависи на сите способности што другиот ги донесува во односот на сојуз (види **Псалм 20:6**).

**9.** Зошто младоженецот е првиот што ги дава ветувањата?

**ОДГОВОР**: Тој мора да биде водачот и да прифати поголема одговорност за исполнување на брачниот сојуз.

10. Кое е вистинското значење на венчалниот прстен?

**ОДГОВОР**: Симболизира пренос на власт, сила и заштита. Во Словото, прстенот е симбол на авторитет и ресурси кои одат со него (види **Естира 8:2**).

Во Писмото може да се види дека понекогаш и ременот се користи како знак на Сојузот (види **1 Самоил 18:1-4**). Ременот ја претставува силата на иницијаторот и е ветување за заштита. Кога Бог склучил Сојуз со Ное, Тој на небото ставил симбол – божилак. Кога се гледа од небото, божилакот е круг. Тој требало да биде постојан потсетник пред Бог за Сојузот што тој го направил (види **Битие 9:8-17**).

**11.** Кое е посебното значење на превезот на невестата?

**ОДГОВОР**: Превезот ја претставува скромноста и почитта. Ја потсетува двојката и сведоците дека ќе се влезе во физички однос откако ќе се кажат заветите. Кога Христос ги исполнил условите за Неговиот Сојуз за нашето откупување, превезот во Храмот би отстранет (види **Матеј 27:50-51**).

На сличен начин, кога неверник ќе го прими Исус Христос како свој Спасител, превезот помеѓу него и Христос веќе го нема (види **2 Кор. 3:14**).

**12.** Зошто парот се прогласува за сопруг и сопруга?

**ОДГОВОР**: Објавувањето на сопруг и сопруга дава дефинитивна точка во времето за почеток на бракот.

**13.** Која е целта на претставувањето на новиот брачен пар?

**ОДГОВОР**: Претставувањето на новата двојка покажува дека нивните имиња се менуваат. Во бракот, сопругата го зема името на сопругот, и мажот станува познат како сопруг на жената. Промената на името јасно се илустрира во Сојузот помеѓу Бог Јахве и Аврам (види **Битие 17:4-5**). Тој е познат како „Татко на мнозина“.

**14.** Зошто двојката потпишува?

**ОДГОВОР**: Двојката ги потпишува документите за бракот за да постои јавен документ. Тоа е траен јавен запис на Сојузот. Бог го запишал сведоштвото на Неговиот Сојуз во Писмото. Кога Лаван склучил сојуз со Јаков, тие наредиле куп камења како сведоштво (види **Битие 31:33-55**).

**15.** Кое е значењето на потпишувањето на книгата на гости?

**ОДГОВОР**: Гостите стануваат официјални сведоци на сојузот. Со тоа што ќе го потпишат своето име тие велат: „Јас бев сведок на ветувањата, и јас можам да сведочам за реалноста на овој брак“. Заради значајноста на потпишувањето на книгата на гости, тоа треба да се направи по венчавањето, а не пред тоа.

**16.** Кое е значењето на поздравувањето со гостите?

**ОДГОВОР**: Гостите го даваат нивниот благослов на двојката и нивните родители кога се поздравуваат со нив (види **Рута 4:11-15**).

Убаво е кога гостите ќе напишат куса порака на охрабрување на картичка додека чекаат да се поздрават со младоженците и да им ја дадат нив или на некој од родителите.

**17.** Зошто гостите на свадбената веселба се канат со покана?

**ОДГОВОР**: Поканата за свадбената веселба ја симболизира поканата за спасение. Христос ја ползувал поканата на свадбената веселба како пример на канењето луѓе да имаат дел од спасението. Свадбената веселба била бесплатна за сите кои ќе дојдат (види **Исаија 55:1**).

Сите што одговараат на поканата на Христос, добри или лоши, мора да дојдат на свеченоста под негови услови. Човекот кој дошол без правилната свадбена облека во споредбата, бил фрлен во најдлабока темнина (види **Матеј 22:1-14**).

**18.** Зошто на свадбената веселба се служи храна?

**ОДГОВОР**: Храната е дел од славењето на Сојузот. Едно од значењата на зборот „Сојуз“ е „да храниш“. Веднаш после склучувањето брак, било обичај да има гозба, која уште повеќе го симболизира единството на двојката. Важно е дека првиот настан во Христовото служење беше кога Тој беше присутен на свадбена свеченост, а Неговото прво чудо се случи таму (види **Јован 2:1-11**).

**19.** Зошто сопружниците си даваат еден на друг торта?

**ОДГОВОР**: Овој факт симболизира дека тие стануваат едно тело. Со тоа што си даваат торта едни на други тие велат: „Ова е моето тело. Кога го јадеш, јас станувам дел од тебе; и кога јас ја јадам тортата што ти ми ја даваш, ти стануваш дел од мене“. Очигледната новозаветна потврда на овој симболизам се гледа во Господовата спомен вечера (види **1 Кор. 11:24-25**).

**20.** Зошто гостите фрлаат ориз врз двојката?

**ОДГОВОР**: Тој гест симболизира брачна плодност. Откако Сојузот ќе бил склучен, двете страни често пати саделе градина која требало да биде спомен.

**X. Картата на еден брак -** *Мишел Вајнер – Дејвис (од едно списание)*

„Што точно треба за еден брак да се одржи? Како терапевт и набљудувач на различни односи, можам да ви кажам дека она што се случува во секој брак е неверојатно предвидливо, а двојките кои се запознаени со емотивниот терен пред нив, многу подобро можат да се справат со тешкотиите и дупките по патот. Повеќето искусуваат пет етапи, иако траењето на секоја од нив ќе биде различно.

**Прва етапа: преовладува страста!**

На почетокот на нивниот однос, брачната двојка типично е длабоко заљубена. Тие ги нагласуваат нивните заеднички интереси и удобноста што ја имаат во меѓусебното присуство и не се задржуваат на нивните разлики. Во ниедно друго време не е посилна телесната привлечност. Додека се во оваа состојба на еуфорија, тие честопати решаваат да стапат во брак. Еден совет за преживување: уживај во магијата, но имај на ум дека таа еуфорија нема да трае вечно. И кога ќе започне да се губи, запомни: твојот брак не се распаѓа. Заљубеноста не е лепилото што го држи бракот заедно.

**Втора етапа: Што ли сум мислел?**

Доаѓа реалноста. Разлики во интересите, перспективите, карактерот и навиките стануваат очигледни. Да биде уште полошо, почнува да се губи сексуалната привлечност. Иронично, сега двојките се соочени со донесувањето одлуки кои ќе им го изменат животот: дали да имаат деца? Кој ќе го издржува семејството? Тие кои се во втор брак се соочуваат со страшната задача да ги спојат претходното и сегашното семејство заедно и да се справат со финансиските одговорности од минатото. Совет за преживување: знај дека недоразбирањата се неизбежни. Научи како да решаваш конфликти. Останете заедно поврзани со тоа што заедно ќе минувате време, ќе комуницирате, и ќе планирате да имате здрав сексуален живот кој ќе ви биде приоритет.

**Трета етапа: Ти се менуваш**

Сопружниците ги минуваат следните неколку години обидувајќи се да го сменат брачниот партнер. Кога тоа нема да им успее, многумина доаѓаат на крстопат во брачниот живот. Некои ќе се разведат или ќе ги изневерат сопружниците. Некои ќе решат да се потрудат –заради религиозни верувања, лични вредности, грижа за децата, финасиска зависност, па дури и од страв да се биде сам-а. Дел од оние кои остануваат во брак се помируваат со несреќниот брак, но некои други истражуваат ж и бараат поинакви можности за интеракција. Совет за преживување: Запомни, сите бракови имаат бурни периоди. Барајте професионална помош. Социологот, Линда Ваит вели дека 86% од несреќните сопружници кои решиле да останат во брак по 5 години велат дека се чувствуваат многу посреќни.

**Четврта етапа: Тој е таков- таква**

Досега, сопружниците веќе научиле дека никогаш нема да можат да се согласат во сѐ. Изнаоѓаат начини да живеат во мир. Сопружниците си простуваат многу полесно и прифаќаат дека и тие не се лесни за трпење. Расправиите се поретки и поблаги. Двојките најпосле разбираат дека мора да се прифати доброто заедно со лошото. Совет за преживување: Немој да се одмораш на ловориките. Продолжи да практикуваш: заедничко време, разговор и допир.

**Петта етапа: најпосле заедно.**

Ова е времето да се добие заслуженото. Сопружниците имаат заедничка историја и чувство дека нешто постигнале заедно. Ги ценат своите разлики и не се плашат од нив.. Децата се постари и сопружниците имаат повеќе време за повторно поврзување. Тие поминале полн круг. Совет за преживување: обиди се да си го сочуваш здравјето, биди активен, за да можеш да ги уживаш плодовите на твојот труд.

**XI. ТЕМПЕРАТМЕНТИ -** *Белешките за темпераментот првенствено се земени од книгата на Тим Лахеј "****Темпераментот под контрола на Духот****".*

**A. Вовед**

**1. "Зошто не можам да се контролирам?"**

a. "...зашто желба за добро има во мене, но не и сила за да го правам тоа. 19 Доброто што го сакам не го правам, туку го правам злото, што не го сакам. 20 А ако го правам она што не го сакам, не го правам веќе јас, туку гревот кој живее во мене." (**Рим.7:18-20**).

б. Сите ние од нашите родители имаме наследено основен темперамент, во Библијата наречен "природен човек", "телесност", "стариот човек", и "распадливото тело." Tој темперамент се обидува да ги задоволи нашите желби.

**2. Дефиниција за темпераментот**

Темпераментот е комбинација на вродени особини кои подсвесно влијаат врз однесувањето на човекот.

**3. Карактер**

Карактерот е вистинскиот ТИ. Библијата го нарекува "скриената личност на срцето." Понекогаш тој е нарекуван "душата" на човекот, кој е составен од умот, емоциите и волјата.

**4. Начин на однесување**

а. Начинот на однесување е нашето надворешно изразување, кое може, а не мора да биде еднакво со нашиот карактер, во зависност од тоа колку сме искрени.

б. Библијата ни вели: "...зашто човек гледа на лицето, а Господ гледа на срцето," и "...од срцето се изворите на животот." **Изр. 4:23** Местото за промена на однесувањето е во внатрешниот човек, а не надворешниот.

в. Од ова заклучуваме дека темпераментот е комбинација на вродени особини; карактерот е нашиот "цивилизиран" темперамент; а начинот на однесување е “лицето” кое им го покажуваме на другите.

**5. Разлики**

а. Полот исто така влијае врз темпераментот, особено во доменот на емоциите. Обично жените се поемотивни отколку мажите. Дури и најтврдата жена на моменти ќе заплаче, додека некои мажи никогаш не плачат.

б. Темперамент е речиси секогаш ист, но душата е местото каде што битката е добиена или изгубена. Душата е таа (самоволието) која треба да биде контролирана од страна на Духот. Преку нашето потчинување на Светиот Дух, негативните квалитети на нашиот темперамент се доведуваат во потчинетост. Во спротивно, тие ќе продолжат да создаваат конфликти.

в. Апсолутна доверба во моќта на Исус Христос: "Ти можеш да ја користиш твојата позадина како изговор за сегашното поведение, сè додека не Го примиш Господ Исус Христос како свој личен Господ и Спасител. После тоа во себе имаш нова моќ која е во состојба да го промени твоето однесување."

**ПРОФИЛ НА ТЕМПЕРАМЕНТ\***

**Насоки**: во секоја од 40-те реда, избери една од четирите изрази кои најчесто те опишуваат и штиклирај го. Кога ќе завршиш, помини на следната страница и повторно забележи ги сите зборови што си ги штиклирал на предходната страница. Собери го збирот на колумната и запиши го на дното на Колумната. Напишете го твоето име на врвот на втората страница.

**СИЛНИ СТРАНИ**

**1.** \_\_\_\_Авантурист \_\_\_\_Прилагодлив \_\_\_\_Анимиран \_\_\_\_Аналитичен

**2.** \_\_\_\_Упорен \_\_\_\_Забавен \_\_\_\_Убедлив \_\_\_\_Сталожен

**3.** \_\_\_\_Потчинет \_\_\_\_Пожртвуван \_\_\_\_Дружељубив \_\_\_\_Упоред

**4.** \_\_\_\_Внимателен \_\_\_\_Контролиран \_\_\_\_Натпреварувач \_\_\_\_Уверлив

**5.** \_\_\_\_Пријатен \_\_\_\_Почитуван \_\_\_\_Воздржан \_\_\_\_Информиран

**6.** \_\_\_\_Задоволен \_\_\_\_Чувствителен \_\_\_\_Самодоволен \_\_\_\_Разигран

**7.** \_\_\_\_Планер \_\_\_\_Трпелив \_\_\_\_Позитивен \_\_\_\_Промотор

**8.** \_\_\_\_Уверен \_\_\_\_Спонтан \_\_\_\_Точен \_\_\_\_Срамежлив

**9.** \_\_\_\_Уреден \_\_\_\_Од помош \_\_\_\_Отворен \_\_\_\_Оптимист

**10.** \_\_\_\_Пријатен \_\_\_\_Верен \_\_\_\_Смешен \_\_\_\_Насилен

**11.** \_\_\_\_Смел \_\_\_\_Прекрасен \_\_\_\_Дипломат \_\_\_\_Детален

**12.** \_\_\_\_Весел \_\_\_\_Постојан \_\_\_\_Воспитан \_\_\_\_Сигурен во себе

**13.** \_\_\_\_Идеалист \_\_\_\_Независен \_\_\_\_Не се навредува \_\_\_\_Инспиративен

**14.** \_\_\_\_Демонстративен\_\_\_\_Одреден \_\_\_\_Сув хумор \_\_\_\_Длабок

**15.** \_\_\_\_Посредник \_\_\_\_Музикален \_\_\_\_Двигател \_\_\_\_Лесно се меша

**16.** \_\_\_\_Тактичен \_\_\_\_Здрав \_\_\_\_Зборлив \_\_\_\_Толерантен

**17.** \_\_\_\_Слушател \_\_\_\_Лојален \_\_\_\_Лидер \_\_\_\_Жив

**18.** \_\_\_\_Задоволен \_\_\_\_Главен \_\_\_\_Статистичар \_\_\_\_Симпатичен

**19.** \_\_\_\_Перфекционист\_\_\_\_Попустлив \_\_\_\_Продуктивен \_\_\_\_Популарен

**20.** \_\_\_\_Активен \_\_\_\_Смел \_\_\_\_Културен \_\_\_\_Урамнотежен

**СЛАБОСТИ**

**21.** \_\_\_\_Празен \_\_\_\_Срамежлив \_\_\_\_Бучен \_\_\_\_Газдува

**22.** \_\_\_\_Невоспитан \_\_\_\_Бездушен \_\_\_\_Не-ентузијастичен \_\_\_\_Непростлив

**23.** \_\_\_\_Повлечен \_\_\_\_Огорчен \_\_\_\_Одбивен \_\_\_\_Повторувач

**24.** \_\_\_\_Претрупан \_\_\_\_Плашлив \_\_\_\_Расеан \_\_\_\_Непосреден

**25.** \_\_\_\_Нетрпелив \_\_\_\_Несигурен \_\_\_\_Нерешителен \_\_\_\_Прекинувач

**26.** \_\_\_\_Непопуларен \_\_\_\_Неинволвиран \_\_\_\_Непредвидлив \_\_\_\_Безчувствителен

**27.** \_\_\_\_Тврдоглав \_\_\_\_Хаотичен \_\_\_\_Незадоволен \_\_\_\_Двоумлив

**28.** \_\_\_\_Отворен \_\_\_\_Песимист \_\_\_\_Горделив \_\_\_\_Попустлив

**29.** \_\_\_\_Разгневлив \_\_\_\_Бесцелен \_\_\_\_Аргументативен \_\_\_\_Отуѓен

**30.** \_\_\_\_Наивен \_\_\_\_Негативен \_\_\_\_Нервозен \_\_\_\_Ноншалантен

**31.** \_\_\_\_Воинствен \_\_\_\_Повлечен \_\_\_\_Работохолик \_\_\_\_Очекува заслуги

**32.** \_\_\_\_Пречувствителен \_\_\_\_Нетактичен \_\_\_\_Страшлив \_\_\_\_Зборлест

**33.** \_\_\_\_Сомнителен \_\_\_\_Неорганизиран \_\_\_\_Доминантен \_\_\_\_Депресивен

**34.** \_\_\_\_Недоследен \_\_\_\_Интровертен \_\_\_\_Нетолерантен \_\_\_\_Индиферентен

**35.** \_\_\_\_Неуреден \_\_\_\_Нерасполеожен \_\_\_\_Мрморлив \_\_\_\_Манипулативен

**36.** \_\_\_\_Спор \_\_\_\_Тврдоглав \_\_\_\_Фалбаџија \_\_\_\_Скептик

**37.** \_\_\_\_Осаменик \_\_\_\_Господарува \_\_\_\_Мрзлив \_\_\_\_Бучен

**38.** \_\_\_\_Неуреден \_\_\_\_Сомничав \_\_\_\_Избувлив \_\_\_\_Расеан

**39.** \_\_\_\_Осветољубив \_\_\_\_Неспокоен \_\_\_\_Неволен \_\_\_\_Брзоплет

**40.** \_\_\_\_Компромис \_\_\_\_Критичен \_\_\_\_Лукав \_\_\_\_Променлив

\* Превземено од Personality Plus, by Florence Littauer; Flemming H.Revel Pub.; Grand Rapids, 1992

ПРОЦЕНКА НА ТЕМПЕРАМЕНТОТ

**СИЛНИ СТРАНИ**

 **Сангвин Колерик Меланхолик Флегматик**

**1.** \_\_\_\_Авантурист \_\_\_\_Прилагодлив \_\_\_\_Анимиран \_\_\_\_Аналитичен

**2.** \_\_\_\_Упорен \_\_\_\_Забавен \_\_\_\_Убедлив \_\_\_\_Сталожен

**3.** \_\_\_\_Потчинет \_\_\_\_Пожртвуван \_\_\_\_Дружељубив \_\_\_\_Упоред

**4.** \_\_\_\_Внимателен \_\_\_\_Контролиран \_\_\_\_Натпреварувач \_\_\_\_Уверлив

**5.** \_\_\_\_Пријатен \_\_\_\_Почитуван \_\_\_\_Воздржан \_\_\_\_Информиран

**6.** \_\_\_\_Задоволен \_\_\_\_Чувствителен \_\_\_\_Самодоволен \_\_\_\_Разигран

**7.** \_\_\_\_Планер \_\_\_\_Трпелив \_\_\_\_Позитивен \_\_\_\_Промотор

**8.** \_\_\_\_Уверен \_\_\_\_Спонтан \_\_\_\_Точен \_\_\_\_Срамежлив

**9.** \_\_\_\_Уреден \_\_\_\_Од помош \_\_\_\_Отворен \_\_\_\_Оптимист

**10.** \_\_\_\_Пријатен \_\_\_\_Верен \_\_\_\_Смешен \_\_\_\_Насилен

**11.** \_\_\_\_Смел \_\_\_\_Прекрасен \_\_\_\_Дипломат \_\_\_\_Детален

**12.** \_\_\_\_Весел \_\_\_\_Постојан \_\_\_\_Воспитан \_\_\_\_Сигурен во себе

**13.** \_\_\_\_Идеалист \_\_\_\_Независен \_\_\_\_Не се навредува \_\_\_\_Инспиративен

**14.** \_\_\_\_Демонстративен\_\_\_\_Одреден \_\_\_\_Сув хумор \_\_\_\_Длабок

**15.** \_\_\_\_Посредник \_\_\_\_Музикален \_\_\_\_Двигател \_\_\_\_Лесно се меша

**16.** \_\_\_\_Тактичен \_\_\_\_Здрав \_\_\_\_Зборлив \_\_\_\_Толерантен

**17.** \_\_\_\_Слушател \_\_\_\_Лојален \_\_\_\_Лидер \_\_\_\_Жив

**18.** \_\_\_\_Задоволен \_\_\_\_Главен \_\_\_\_Статистичар \_\_\_\_Симпатичен

**19.** \_\_\_\_Перфекционист\_\_\_\_Попустлив \_\_\_\_Продуктивен \_\_\_\_Популарен

**20.** \_\_\_\_Активен \_\_\_\_Смел \_\_\_\_Културен \_\_\_\_Урамнотежен

**\_\_\_\_\_ \_\_\_\_\_ \_\_\_\_\_ \_\_\_\_\_ Totals**

**СЛАБОСТИ**

**21.** \_\_\_\_Празен \_\_\_\_Срамежлив \_\_\_\_Бучен \_\_\_\_Газдува

**22.** \_\_\_\_Невоспитан \_\_\_\_Бездушен \_\_\_\_Не-ентузијастичен \_\_\_\_Непростлив

**23.** \_\_\_\_Повлечен \_\_\_\_Огорчен \_\_\_\_Одбивен \_\_\_\_Повторувач

**24.** \_\_\_\_Претрупан \_\_\_\_Плашлив \_\_\_\_Расеан \_\_\_\_Непосреден

**25.** \_\_\_\_Нетрпелив \_\_\_\_Несигурен \_\_\_\_Нерешителен \_\_\_\_Прекинувач

**26.** \_\_\_\_Непопуларен \_\_\_\_Неинволвиран \_\_\_\_Непредвидлив \_\_\_\_Безчувствителен

**27.** \_\_\_\_Тврдоглав \_\_\_\_Хаотичен \_\_\_\_Незадоволен \_\_\_\_Двоумлив

**28.** \_\_\_\_Отворен \_\_\_\_Песимист \_\_\_\_Горделив \_\_\_\_Попустлив

**29.** \_\_\_\_Разгневлив \_\_\_\_Бесцелен \_\_\_\_Аргументативен \_\_\_\_Отуѓен

**30.** \_\_\_\_Наивен \_\_\_\_Негативен \_\_\_\_Нервозен \_\_\_\_Ноншалантен

**31.** \_\_\_\_Воинствен \_\_\_\_Повлечен \_\_\_\_Работохолик \_\_\_\_Очекува заслуги

**32.** \_\_\_\_Пречувствителен \_\_\_\_Нетактичен \_\_\_\_Страшлив \_\_\_\_Зборлест

**33.** \_\_\_\_Сомнителен \_\_\_\_Неорганизиран \_\_\_\_Доминантен \_\_\_\_Депресивен

**34.** \_\_\_\_Недоследен \_\_\_\_Интровертен \_\_\_\_Нетолерантен \_\_\_\_Индиферентен

**35.** \_\_\_\_Неуреден \_\_\_\_Нерасполеожен \_\_\_\_Мрморлив \_\_\_\_Манипулативен

**36.** \_\_\_\_Спор \_\_\_\_Тврдоглав \_\_\_\_Фалбаџија \_\_\_\_Скептик

**37.** \_\_\_\_Осаменик \_\_\_\_Господарува \_\_\_\_Мрзлив \_\_\_\_Бучен

**38.** \_\_\_\_Неуреден \_\_\_\_Сомничав \_\_\_\_Избувлив \_\_\_\_Расеан

**39.** \_\_\_\_Осветољубив \_\_\_\_Неспокоен \_\_\_\_Неволен \_\_\_\_Брзоплет

**40.** \_\_\_\_Компромис \_\_\_\_Критичен \_\_\_\_Лукав \_\_\_\_Променлив

**\_\_\_\_\_ \_\_\_\_\_ \_\_\_\_\_ \_\_\_\_\_** **TotalsБ. Сингвин -** многу пријателски расположен и реагира на чувства.

**1. Силни страни:** среќен, ужива, емоционален, живее целосно во сегашноста, ретко се разочарува или депримира или плаши, оптимист, лесно инспириран, ентузијаст, отворен, пријатен, полн со љубов, внимателен, искрен, личен, безгрижен, весел.

**2. Слабости:** непрактичен, нестабилен, неспокоен, неорганизиран, недостаток на концентрација и дисциплина, непродуктивен, слаба волја, несвесен за ограничувања, независен, егоист, несигурен, лесно избувлив.

**3. Опис**

**а.** Сингвинот е класичен екстроверт: допадлив, емотивен, оптомист, жив, лесно се спријателува. Ужива во сè што прави, а особено ужива со луѓе. Тој е весел, гласен, насмеан и пријатен и затоа е "центар на вниманието" каде и да оди.

**б.** Деца сангвини се мили, зборлести, дури и со туѓинци. Повлеченоста им е непозната, весело минуваат низ животот. Немаат силна волја да бидат бунтовни или непокорни, но често се темпераментни поради нивната емотивна природа. Лесно избувнуваат како со издигнувања, така и со падови, но падовите не траат долго.

**в.** Во група, сингвинот најбргу се прилагодува на новата средина и кон странците, па затоа брзо станува водач. Тој е весел, се истакнува и е смел, без размислување за иднината или за личната безбедност. Оваа импулсивност често пати го внесува во жешка ситуација и истата грешка одново и одново ја повторува.

**г.** Сангвинот сака да угодува и искрено ги сака луѓето. Тој има проблеми со домашни задачи, бидејќи е недисциплиниран. Самодисциплината не му е својствена. Завршувањето на започнатото, држење до планот и роковите му се најтешки.

**д.** Според тоа, иако се допадливи и пријатни, можат лесно да доживеат потешкотии во текот на животот, поради недостаток на капацитет да се заврши проектот.

**ѓ.** Родителите на сингвинот треба да внимаваат на неколку работи за доброто на нивните деца:

* Вградување на самодисциплина.
* Да ги научат да не се потпираат на емоциите.
* Обука во вештини сè додека не се целосно совладани.

**В. Колерик** - самодоволен, своеволен, животот е активност.

**1. Силни страни**: самодисциплиниран, агресивен, уверен, здрав, едноумен, решителен, високо продуктивен, практичен, организиран, силен водач, упорен, брз и храбар, оптимист, авантурист.

**2. Слабости:** самодоволност, тврдоглав, тежок, лут, избувлив, невнимателен, бездушен, темпераментен, одмаздлив, огорчен, суров, непокорлив, безчувствителен кон другите, горд, груб, саркастичен, сосечува, не се согласува со другите, независен, доминантен, тешко му се угодува.

**3. Опис**

**а.** Доминантната карактеристика на колерикот е активна, силна волја која ги завршува работите. Тој е дисциплиниран, практичен и независен, обично со жешки и брзи одговори. За него животот е активност. Проблемите го поттикнуваат кон поголеми успеси. Ако сакаш да се заврши одредена работа, довери му ја на колерик.

**б.** Колерикот е роден лидер, но не е ориентиран кон луѓето како што е сингвинот. Неговата мотивација доаѓа однатре. Често пати може да биде доминантен и често е обвинет дека е опортунист.

**в.** Неговата силна волја и самоувереност му пречат да Му ги довери на Исус деталите од својот живот. Покајание и прошка не му паѓаат лесно. Тој може да биде добар извршител: многу познати генерали (и диктатори) биле колерици. Апостол Павле е забележлив пример на колерик, чија волја била скротувана и пренасочена, но чии оган никогаш не згаснал.

**г.** Колерични деца имаат независен дух и брзо учат да прават нештата што другите деца не се во состојба. (Додека поттикот, енергијата и дисциплината се развиваат и правилно насочуваат, тврдоглавоста, самодоволноста и непокорноста мора да се скршат.)

**д.** Како резултат на неговата железна волја, конфликтите му се предизвик. Од рана возраст, чувствува потребата да биде главен и тешко на секој што му стои на пат. Покорноста му паѓа многу тешко.

**ѓ.** Чувствителните родителите му обезбедуваат можности целосно да се искаже себе си како колерик, оти има силен поттик да работи. Но, тие, исто така, треба да го научат да се однесува кон другите со внимателност и разбирање. Ова ќе е многу тешко за него. Тој мисли дека секој го има истиот поттик, решителност и способност како тој .

**е.** Родителите на колерикот треба на своето дете да му посветат големо внимание, љубов и нежност, додека бараат начин за спречување и ублажување на неговата силна волја. Низ неговата младост треба да му се покаже како да му се потчини на Христос и како да ги љуби и да им служи на другите. Иако овие нешта не се својствени за неговата природа, ако му се даде пример, тој може да ги научи.

**Г. Меланхолик** - Аналитичен, надарен перфекционист, егоцентричен и пожртвуван, чувствителен и емотивен, интровертен.

**1. Силни страни:** чувствителен, емотивен, креативен, инвентивен, ги вреднува фините нешта во животот, перфекционист, детално ориентиран, аналитичен, склон кон генијалност, верен, сигурен, пожртвуван, свесни за ограничувањата, прецизен, резервиран, темелен, внимателен, организиран, практичен.

**2. Слабости:** егоцентричен, премногу контемплативен, лесно навредлив, сумничав, зема се лично, комплекс на прогон, песимист, нерешителен, уплашен, критизер, горд, нерасполежен, склон кон депресија, мрачен, очаен, непростлив, очекува многу од другите, негативен, осудува, перфекционист, се жали.

**3. Опис**

**а.** Меланхоликот е интровертна верзија на емотивен тип. Врви низ состојба на нерасположеност, тага и повлеченост. Неговите емоции (како оние на сингвинот) може да го турнат кон големи височини и длабочини. Но често пати периодот на екстаза е проследен со време на депресија.

**б.** Меланхоликот има најбогат темперамент, многу чувствителен, надарен, секогаш се стреми кон совршенство и е пожртвуван. Сепак, токму овој перфекционизам е тоа што предизвикува такви емотивни борби. Затоа што тој е секогаш разочаран, секогаш се гледа како губитник. Ниту еден друг темпераментот не може да биде во право 98%, а истовремено да биде депримиран во однос на тоа.

**в.** Многу меланхолици се одговорни за сериозни проблеми во бракот оти нивните брачни другари не можат да ги исполнат нивните совршени очекувања. Критичкото око и постојаната негативност на меланхоликот го стимулира проблемот. Родителот меланхолик може да го уништи детето со неговите постојани очекувања кои детето никогаш нема да ги постигне. Особено ако и детето е меланхолик, тоа е осуден да се гледа себеси како губитник, без оглед на неговите големи достигнувања.

**г.** Меланхоликот има силни аналитички способности кои го оспособуваат во момент да забележи потенцијал во се. Меланхоликот честопати не прифаѓа задачи, бидејќи песимистички толкува се во најлоша светлина. Меѓутоа кога е во состојба да ја надмине оваа особина, неговата силна креативност и инспирација произведува големи успеси (иако се пропратени со депресија, сомнежи и мисли на неуспех). Тој е самопожртвуван, темелен и упорен и гледа успех во казнувањето доследни на заклучокот.

**д.** Детето меланхолик обично има брилијантен ум и способност да се биде длабок и креативен мислител. Но, неговите песимистички и депресивни тенденции прават да биде лесно повреден, да се чувствува инфериорен и да мисли дека не е сакан. Потребна му е голема љубов и разбирање. Тој може да биде најталентиран од сите, но сепак страда од големи сомнежи и чувство на инфериорност. Тешко се справува со критики и тие најмалку му се потребни. Затоа секогаш ќе е вклучен во (понекогаш морбидни) самоанализа. Тој ќе е повеќе свесен отколку било кој друг за своите недостатоци и неуспеси. Ако не се контролира, оваа негативна самоанализа може да ја уништи неговата самодоверба и неговиот духовен живот.

**ѓ.** На дете кое без некоја очигледна причина започнува рано да покажува такви промени во расположението, потребни му се многу искуства за изградба на самопочит, ако сака да влезе во зрелоста со нормален однос кон животот. Особено му е потребна нежност и прифаќање, оти неговата тенденција е да се чувствува несовршен и отфрлен. Сè што прави не е доволно добро. А не доволно добро - значи неуспех.

**е.** Дисциплинирањето на меланхоликот е тешка задача за родителот, особено ако има секундарни карактеристики на темпераментот, како силна волја или избувливост. Неговата чувствителност ќе бара многу повеќе љубов и сочувство отколку повеќето деца, а сепак неговото своеволие мора да биде скршено. Тоа не е лесна задача за родителот. "Кршење на волјата, а зачувување на духот" на меланхоликот бара многу молитва и љубов.

**ж.** Клучната одговорност на родителот кон неговото меланхолично дете е да го научи да му благодари на Бог. Ако уште на почеткот, ова е длабоко вкоренето, ќе направи чуда. Мора да му се покаже како да се фокусира кон позитивното. Меланхоликот треба секојдневно да се храни од Флп. 4:8 и 1 Сол. 5:18. Конечно, родителите треба да ги препознаат посебните дарови на своето меланхолично дете (и да го научат и тоа да ги препознае) и да му дадат можности за креативно учење и да се изрази себе си во дадените области.

**Д. Флегматик -** смирен, опуштен, не е проактивен и ретко покажува вистински чувства.

**1. Силни страни:** опуштен, добар хумор, духовит, добар слушател, објективен, внимателен, сигурен, весел, добродушен, верен, практичен, уреден, ефикасен, високи стандарди.

**2. Слабости:** бавен, мрзлив, немотивиран, провоцира, тврдоглав, себичен, конзервативен, нерешителен, неактивен.

**3. Опис**

**а.** Флегматикот е познат по неговата смиреност, спокојност, спорост и опуштен пристап кон животот. Тој е весел, задоволен, смирен, пријатен и се обидува колку што е можно да остане на страна од која и да е инволвираност. Без разлика што и да се случи, тој ретко се вознемирува. Неговите емоции се под контрола, и е константен. Флегматикот ужива да задржи растојание. Тој ги сака луѓето и лесно се спријателува, иако не ги бира луѓето како некој екстроверт. Тој е набљудувач на животот и гледа хумор во карактеристиките на туѓите темпераменти.

**б.** Тој ретко презема водство, но има лидерски способности, кога тоа се бара од него. Тој е природен миротворец, милостив и ефикасен.

**в.** Дете флегматик може да е најлесно за воспитување и чување, бидејќи е опуштено, и не бара многу внимание. Поради неговиот релаксиран стил и недостатокот на променливи емоции, слабостите на флегматикот не се толку видливи.

**г.** Заради тоа родителите треба да внимателни. Неговите индивидуални проблеми и стресови бараат подеднакво и љубов и помош, иако се чини дека не му се потребни. Неговиот недостаток на мотивација може да предизвика да има тешкотии да внимава на твоите упатства. Тој не е толку тврдоглав во неговата непослушност како колерикот, но има мала жичка на инает.

**д.** Во споредба со другите темпераменти тој има поголем проблем со себичноста, особено кога е млад. Тој е голем шегаџија и може нечувствително да им се подсмева на другите, па затоа треба рано да се насочува. Тој често мора да се охрабрува да се дружи со другите деца, наместо само да биде набљудувач.

**ѓ.** Флегматикот има длабока потреба да се научи на одговорност, бидејќи неговата природна тенденција е тоа да го запостави. Многу работи се неважни за него, па затоа смета дека нема одговорност спрема истите. Но, кога е научен на одговорност и кога е мотивиран, обично врши одлична работа.

**е.** За родителот на флегматикот пред сè е важно да го научат две работи: сочувство за другите и трудољубива одговорност.

**Ѓ. Други изјави за темпераменти**

**1. Зошто да проучуваме темпераменти:** Ако имаме разбирање за основниот темпераментот на нашето детето, тогаш можеме внимателно да се грижиме за посакуваните карактерни квалитети, кои ќе им помогнат во развојот. Тоа, исто така ќе ни помогне поефикасно да излеземе на крај со нивните слабости, а истовремено да ги поттикнуваме нивните предности.

**2. Повеќето се комбинации:** До одреден степен речиси секој е комбинација од секој темперамент, но речиси секогаш еден темперамент е доминантен. Ако научиме да ја препознааеме нашата тенденција на практикување на одреден темперамент, ќе ни помогне подобро да се разбереме себе си и кои чекори ни се потребни при коригирање на непожелно однесување.

**3. Слава на Господ и за слабостите:** Не треба да заборавиме дека можеме да го славиме Бог дури и преку нашите слабости, бидејќи преку нив ние учиме да се потпираме на Господ Исус. Исто така учиме и за Неговата благодат и моќ на надвладување.

**а.** Научи да се соочуваш со твоите слабости - не барај изговори или одрекување на грешките = биди брз во согласување со обвинителот, **Мт. 5:25**.

**б.** Исповедај ги твоите грешките пред сопружникот - 1 Јован 1:9 Искрената исповед ја обновува врската и овозможува прошка и исцеление.

**в.** Моли се, барај Бог да работи на тебе, сè додека не извојуваш целосна победа врз проблематичната области. Запомни, **1 Јован 5:14-15** вели дека сме повеќе од победници преку Оној Кој нè љуби.

**г.** Сметај ги другите како поважни од себе си. Да се научи да се стават другите пред нас е размислување и дејствување според Божјиот карактер. **Флп. 2:3**

**д.** Остани посветен со цел да станеш најдоброто можно за Божја слава. Ако останеме цврсти и непоколебливи во нашата желба да видиме повеќе од Христовиот карактер, тогаш нашата жетва ќе дојде во Божјо совршено време. Тој ќе ја заврши работата која ја започнал во вас. До тогаш, Тој ќе работи! **1 Кор. 15:58**

**ѓ. Создадени сме според Божји дизајн**: **Пс. 139:13-18**

* Ниту еден темперамент не е подобар или полош од другиот. Биди најдоброто што можеш! Нема потреба да посакуваш да бидеш некој друг, ти си Негово ремек дело и Тој сè уште не завршил со нас.
* Ниту една брачна комбинација на темпераменти не е погрешна. Секоја комбинација ќе има свој пакет на пречки за надминување. Да се научи да излеземе на крај со тешкотиите во брачните односи е еден од начинот на кој Бог дејствува во обликување на Неговиот лик во нас. Запомни: "Но во сето ова победуваме надмоќно преку Оној Кој нè засака." **Рим. 8:37**

**е. За подобро да се разбереме себе си:**

* За целосно да се искористат силните страни на нашиот темперамент, користејќи ги за делото на Божјото царство.
* Да се препознае делото на Светиот Дух во области на слабост. Кога паѓам во некоја област на моја слабост, тогаш е тоа оти му давам место на телото наместо да чекорам во Духот. Неуспехот го свртува нашето внимание кон областа која треба зајакнување или која допрва треба да се потчини на волјата на Светиот Дух.
* Да се ​​види потребата за развој на плодот на Божјиот Дух во нашите животи **(Гал. 5:22-23).** Овој процес не се случува преку ноќ. Овошката треба да се засади, храни, негува, одгледува и собира плод.

**ж. Да ни помогне подобро да ги разбереме и соосдветно да се однесуваме кон другите.**

* Со просветлување доаѓа одговорност. Откако ќе добијам подобро разбирање за оние со кои сум развил блиски лични односи, станувам поспособен во препознавањето на областите на слабости и во нивното зајакнување.
* Да се поддржат и издигаат другите во областите каде што тие имаат слабости. Можам да стојам во јазот за другите во потреба. Преку разбирањето на нашиот темперамент и темпераментот на другите, ни се овозможува да бидеме почувствителни кон потребите на луѓето околу нас и да бидеме од Бог употребени да ја покажеме Неговата љубов.

**XII. ЗАШТИТУВАЊЕ НА НАШИОТ МИСЛОВЕН ЖИВОТ**

**A. Бог ги познава нашите мисли:**

**1. Мт. 9:4** - "А Исус, знаејќи ги нивните мисли"

**2. Јов 42:2** - "...намерата Твоја не може да биде неизвршена."

**3. I Днв. 28:9** - "Господ ги испитува сите срца и ги знае сите мисли и намери."

**4. Пс. 94:11** - "Господ ги знае човечките мисли, знае дека се тие суетни." (празни, бесполезни)

**Б. Главниот проблем на погрешни мисли:**

**1. Пс. 10:4** - "...во себе мисли: “Бог не постои."

**2. Мих. 4:12** - " Но тие не ги знаат замислите на Господ."

**3. Марко 7:21** - "...зашто од внатрешноста, од човековото срце, излегуваат зли мисли"

**4. Изр. 24:9** - " Безумието има само една мисла: гревот" (не се занимавај со грешни мисли)

**В. Што да правам со грешните мисли:**

**1. Покајте се за грешните мисли.** "Затоа, покај се од оваа твоја нечесност и моли Го Господ ако е можно да ти ја прости мислата на твоето срце." (**Acts 8:22**).

**2. Проучувај го Словото** (за да се разоткријат мрачните мисли и да се изнесат на виделина). "Зашто Божјото Слово е живо, делотворно и поостро од секој меч со две сечила, и пробива до разделувањето на душата и духот, на зглобовите и срцевината, и е способно да ги суди мислите и намерите на срцето" (**Евр. 4:12**).

**3. Да Му го препуштиме нашиот мисловен свет на Господ** (и ќе бидат зацврстени - какво ветување!) " Предај ги делата свои на Господ, и твоите намери ќе се исполнат " (**Изр. 16:3**).

 **4.** **Размислувај за следните нешта** (Флп. 4:8):

**a.** За тоа што е ВИСТИНИТО.

**б.** За тоа што е ЧЕСНО.

**в.** За тоа што е ПРАВЕДНО.

**г.** За тоа што е ЧИСТО.

**д.** За тоа што е ЉУБЕЗНО.

**ѓ.** За тоа што е на ДОБАР ГЛАС.

**е.** За тоа што е ДОБЛЕСНО.

**ж.** За тоа што е за ПОФАЛБА.

**XIII. СПРАВУВАЊЕ СО ПОХОТАТА**

**Битие 39** - ЈОСИФ И ЖЕНАТА НА ПОТИФАР

Јосиф е пример за чистота и доверба во Бог. Тој ни покажува дека како верници ние не треба да им подлегнеме на телесните слабости.

**А. Ситуацијата на Јосиф**

**1.** Тој бил сам со жената на Потифар - имал можност

**2**. Тој имал околу 20 години и бил неженет - имал природен нагон

**3**. Можел веднаш да ја освои - бил физички привлечен

**4**. Одбивањето би значело неволји - имал добра причина

**5**. Таа започнала - (стх. 7 "му фрлила око") - не била негова идеја

**6**. Таа секојдневно го искушувала - (стх. 10) - бил под постојан притисок

**7**. Таа дури и го нападнала - (стх. 12) - таа го принудила да дејствува

**Б. Одговорот на Јосиф**

**1.** Секојдневно ја одбивал

**2.** Го препознал тоа како грев против Бога (стх. 9)

**3.** Тој го избегнал нејзиниот напад - бил воздржан и покорен

**В. Резултат** - (стх. 12-20)

**1.** Би очекувал да ги слушнеш ангелите како се радуваат и како Бог веднаш го брани и го благословува Јосиф - но наместо тоа,

**а**. Тој бил лажно обвинет пред другите слуги

**б.** Тој бил лажно обвинет пред својот господар

**в.** Тој бил фрлен во затвор

**НО**

**2. (стх. 21-23)** Ни открива дека Господ бил со Јосиф, и на крај Бог го благословил Јосиф и го поставил на второ место во царството, веднаш зад Фараонот, така што владеел над земјата вклучително и над сопругата на Потифар.

**Г. Што можеме да научиме?**

Кога си решителен да не се препуштиш на страста

**1.** Не смееш да бидеш ослабен преку ситуацијата и можноста.

**2.** Не дозволувај си да се занимаваш со искушението.

**3.** Не биди поган во твоите емоции и реакција кон искушението. Биди цврст, уверен и бегај од него.

**4.** Не се збунувај од непосредниот резултат.

 \*\* Сети се "Бог беше со Јосиф." Денот дошол кога тој владеел над жената на Потифар!

**XIV. ГОСПОДАРЕЊЕТО НА ЧОВЕКОТ** (**Ефш. 5:22-33**)

**А. Човекот има две доминантни потреби:**

**1. ГОСПОДАРЕЊЕ** - Човекот бил создаден да владее. Човекот има дух на господарење. Бог го создал човекот и го ставил во градината и го поставил да господари над сето негово создание.

**а.** Човекот не бил создаден да биде слуга.

**б.** Неговото проклетство, поради неговиот грев, било да слугува и да работи за свој опстанок.

**в.** Мажот ја препуштил својата позиција на господство, но не и желбата да биде господар.

**г.** Ниту еден маж не е господар надвор од својот дом. Секоја деловна позиција има свои нервози, закони, правила, регулативи и ограничувања. На работното место човекот е нечиј слуга.

**д.** Кога зборуваме за господство, не зборуваме за диктатура.

**ѓ.** Господар е оној кој избира да служи, бидејќи нешто е жртвувано.

**е. Ефш. 5:22** ги охрабрува жените да им се покоруваат на своите мажи како на Господ. Ние му се покоруваме на Христос, бидејќи Тој самиот се даде за нас.

**ж.** Од страна на мажот, господарењето вклучува принесување на жртва. Тој мора да се посвети на жената и семејството. Ефш. 5:23 вели дека Христос е Спасител на телото. На ист начин и мажот треба да биде спасител на неговото семејство.

**з.** Не е секогаш лесно да Му се служи на Христос како на Господар. Постојат моменти кога Неговите барања на господарење тешко се исполнуваат. Ова може да се должи на тешкотиите кои настануваат од очекувањата или на мојата подготвеност да се покорам. Самата идеја за покорност во себе ја вклучува волјата.

**и.** Постои одговорност поврзана со господарењето. Како господар, некои од моите одговорности вклучуваат: обезбедување, заштита, раководење и покривање.

* Како господар јас сум одговорен да се грижам за секојдневните потреби на семејството. Мојата улога е да снабдувам за храна, за облека и покрив над глава. Затоа што Бог е мојот обезбедувач, можам да барам од Него водство и сила во оваа област.
* Како господар јас морам да го заштитам моето семејство од нападите на непријателот. Тоа значи дека мора да бидам духовно свесен за тактиката на непријателот и да преземам соодветни чекори, со цел да обезбедам сигурност за моето семејство.
* Како господар јас сум одговорен да го водам моето семејство во целите и плановите кои Бог ги има за нашите животи. Ова бара од мене да бидам духовно во хармонија со дејствувањето на Светиот Дух.
* Како господар јас обезбедувам покривање, налик на чадор, како безбедно место и заштита од елементите на светот. Тоа е место засолниште каде што има грижа еден за друг. Гледаме како Бог обезбедил покривање во форма на облак кој го водел Израел низ пустината. Тие биле згрижени и безбедни сè додека останувале под покривката. Како господар знам дека Бог ми е покривало и затоа можам да се сокријам под сенката на Неговите крилја, но за така да биде, одговорен сум да останам во интимна врска и општење со Него.

**ј.** Господарењето е област во која браковите често доживуваат тешкотии. Ова може да е резултат на недостаток на покорност или поради недостаток на мажот во однос на исполнувањето на неговите одговорности како господар.

**к.** **Ефш. 5:25** вели дека една од главните одговорности на господарењето е да ги љубиме нашите сопруги. Клучот за господство е - да ги љубиме нашите сопруги. Бог ги создал жените да бидат приматели, а мажите да бидат иницијатори. Ако не ни се допаѓа одговорот од нашите сопруги, можеби ќе треба најпрвина да провериме што иницираме. Жнееме она што сееме!

**л.** Друг проблем е кога мажот се однесува како диктатор наместо господар исполнет со љубов. Ова често пати се јавува, бидејќи неговата потреба за господарење не е исполнета. Ова може да биде поради негова вина или поради отпор од страна на неговата сопруга. Без оглед на причината, ако неговата потреба не е исполнета, тој може да го применува својот дух на господарење преку поставување услови врз неговата сопруга и семејството.

**љ.** Диктаторите не се познати по нивниот грижлив дух, туку преку раководење од позиција на моќ, така што имаат тенденција да внесат страв во нивните поданици. Кога ова се случува жената обично или се покорува за да одржи мир во семејството, а го презира заради своите маки или им одолева на неговите барања кои на крајот доведуваат до расправија.

**м**. Мажите треба да запаметат дека Христос е и Господ, и Првосвештеник. Господарењето оди рака под рака со свештеникот во нашиот дом. Ова значи дека во нашето семејство треба да поттикнуваме духовен растеж и да покажеме лидерство преку развој на нашиот личен однос со Исус Христос.

**н.** Мудриот маж ја сфаќа разликата меѓу господство и диктатура. Исус е Господ и Цар, а сепак преку покорност, кроткост и љубов Тој владее во нашите срца. Кон ова ние одговараме преку своеволна покорност.

**2. ОБОЖУВАЊЕ** - Секој маж посакува обожување. Неговото его, неговата личност и појава бараат обожување. Тој не може да биде втор - Тој мора да биде број 1.

**a.** Најразорна работа која жена може да ја каже е: "Посакувам да си како некој друг, за да можам вистински да те сакам."

**б.** Христос е истиот:

**1)** Христос очекува Господарство

**2)** Христос очекува Обожување

**3)** Словото вели дека ако ние не Го обожуваме, Тој ќе направи камењата да Го обожуваат.

**в.** Ако мажот има ниска самопочит, а неговата сопруга не се обидува да го изгради, туку го користи за своја предност, тој ќе се препушти во други области каде што оваа потреба се потхранува:

**1)** Тоа може да биде на неговото работно место

**2)** Тоа може да биде со другарите во кафеана

**3)** Тоа може да биде девојката во канцеларијата или од комшилук која го храни неговото его.

**4)** Ова е време кога тој е ранлив за сатанските напади.

**Б. Господството се заслужува**

**1.** Тоа не е дар - мора да го заслужиш. Никој не би го прифатил Исус за Господ ако најпрвин Тој не би се дал себе си за нас. Господарењето се заслужува. Мажот мора да се даде себе си ако сака да биде господар во својот дом.

**2.** Направи три добри нешта, а еднаш погреши, и ќе мора да почнеш одново. На жените им треба доследност, пред тие да ја заменат својата повредена доверба со нова доверба.

**3.** Ако жената има сигурност и љубов, таа ќе е во состојба да го прифати својот сопруг за господар. Ако ние како Христово тело не Го прифатиме Исус за Господ, Тој никогаш нема да господари. Така и жената, ако не го прифати својот маж за господар, тој никогаш нема да биде вистински среќен.

**В. Мажи љубете ги вашите жени (Ефш. 5:25**).

**1.** **Ефш. 5:25** Пожртвувано - во прв план нејзината благосостојба.

**2.** **Ефш. 5:26** Одговорно - ѝ помага да се развива во сите области.

**3.** **Ефш. 5:27** Реално - ги игнорира нејзините грешки.

**4.** **Ефш. 5:29** Несебично - ѝ се посветува.

**5.** **Ефш. 5:31** Целосно - посветување еден на друг.

**XV. ДВЕ ДОМИНАНТНИ ПОТРЕБИ КАЈ ЖЕНИТЕ**

**А. Сигурност**

**1.** Не пари - можеш да имаат внатрешна сигурност и да немаш скршена пара - парите не даваат внатрешна сигурност.

**2.** Ние сме Христовата Невеста - "Црквата". Што е тоа што бараме од Христос како наш сопруг? - Сигурност.

**3.** Токму заради тоа Христос го исполнува Своето Слово над Своето Име - Ако знаеме дека го исполнува Својот збор, имаме сигурност во Неговото Слово и во нашиот однос со Него. Неговото Слово е "Да и Амин."

**4.** За една жена да имаат сигурност, таа мора да може да му верува на својот сопруг.

**5.** Ако сопругот вели: "Ќе бидам дома во 5. 00", и не се појави до 6. 00, тогаш тоа влијае врз сигурноста кај жената.

**6.** Мажот мора да развие сигурност преку одржување на својот збор.

**Б. Љубов - жените имаат потреба да бидат сакани.**

**1.** Јас не зборувам за сексуални односи, туку за нејзината очигледна потреба да биде сакана. Таа мора да знае дека е прва во твоите мисли, дека е негувана и во својот сопруг да види подготвеност за жртва.

**2.** Исто како што човекот игра мали игри за да го тестира своето господарење, така и жената игра игри за да види дали е навистина сакана.

**3.** Ако имало невнимателни зборови или лоши одлуки од страна на сопругот, сигурноста и довербата кај жената се нарушени.

 Можеби тоа е блискоста со неговото семејство.

 Можеби тоа е посветеноста кон работата.

* Одеднаш семејството или работата му значат повеќе отколку јас - тој нив ги сака повеќе од мене.

**4.** Кога нејзината сигурност или чувство дека е сакана е загрозено, таа ќе реагира:

**а.** Гради одбранбени механизми

**б.** Станува независна - подига ѕидови.

**5.** Неговото господарење сега не успева и тој бара од неа да го тргне ѕидот, и одеднаш во нејзиниот ум, тој е диктатор наместо господар. Ваквото однесување и ставови доведуваат до голем број на брачни проблеми.

**В. Прашања кои треба да си ги поставиме:**

**1.** Секој маж треба да се запраша:

**а.** Дали мојата работа е достојна на моето призвание?

**б**. Дали ги споделувам сите одлуки - без изненадувања?

Дали ѝ кажувам на жена ми и дали и подарувам (подароци) оти ја сакам?

**2.** Секоја жена треба да се запраша:

**а.** Дали е тој господар? Дали го прифаќам за господар?

**б.** Дали има очекувања? Ако да, тогаш неговото господарење е загрозено.

**в.** Дали правам сè што можам од нашиот дом да направам безбедно катче (светилиште)?

**XVI. ЕМОТИВНИТЕ РАЗЛИКИ МЕЃУ МАЖИТЕ И ЖЕНИТЕ**

**А. Бог е дух и затоа не е ни машко ни женско,** но во Неговото откровение за себе си можеме да видиме совршен баланс меѓу личностите, добрите страни и чувствата. Најверојатно Адам бил создадена со обете лични карактеристики како точна Божја претстава. Ева била земена од Адам, што можело да покаже одвојување на Адамовите особини на личноста својствени кај сите жени. Во врска со повторното обединување на мажот и жената во бракот, Павле вели**:** "Зашто двајцата ќе станат едно тело." Токму како оној кој е "соединет со Господ во еден Дух." Можеби ова единство е причина за изјавата во **Бит. 5:2** каде што Бог ги благословил и ги нарекол "Адам ". Само како маж и жена целосно обединети можат да бидат еден Адам."

На мажот му била дадена сила, силен физички порив, а често има и желба да води. На жената и било дадена голема чувствителност и длабоко внатрешно чувство кое и овозможува да ја насети срцевината на Божјите чувства. Неа исто така и била дадена желбата за мајчинство и да биде повеќе отколку само придружник на таткото, а сепак кажано е дека е послаб сад. Интересно што иако жената е послаб сад, таа обично живее подолго од нејзиниот сопруг.

**Б. Привлечност**

Најчесто бракот започнува со тоа што едната или двете страни физички се привлекуваат. Додека се развива комуникација меѓу двете личности, тие кај другото лице ги забележуваат привлечните и силни страни кои ним им недостасуваат. Затоа често наоѓаме брачни партнери кои се во потрага по комплетноста која Адам можеби првично ја поседувал, но подоцна ја изгубил кога Бог ја создал Ева од Адам, преземајќи некои од тие квалитети и ставајќи ги во неа.

**В. Некој рекол дека жените доживуваат десет пати посилни емоционални чувства од повеќето мажи.** Ако мажот сака да научи да реагира или одговори на тие чувства, тој ќе мора да даде простор за нивно изразување и да бара да го разбере нивниот извор. Често пати мажите избегнуваат ситуации во кои треба да се занимаваат со емотивните изрази на жените. Тоа е затоа што не се снаоѓаат во таа област и не сакаат да го покажат својот недостаток на чувствителност.

Никогаш не треба да очекуваме да си ги погодуваме чувствата, потребите или желбите еден на друг. Особено мажите треба да научат да бидат чувствителни кон оние околу нив и на грижлив начин да научат да ги изразат своите чувства. Кај повеќето мажи изразувањето на чувствата не доаѓаат природно. Обично тие не се во допир со своите чувства како жените и треба да се потрудат околу откривање на истите.

**Г. Чувствителност**

За некои луѓе се чини дека тоа е лесно, додека за други е многу потешко. Чувствителноста најдобро ја учиме преку нашето искуство. Ако бараме Бог да ни помогне да станеме почувствителни, тогаш треба да сфатиме дека најверојатно бараме Бог да не спроведе низ одредени тешкотии. Тоа е кога ги доживуваме чувствата и емоциите поврзани со различни ситуации во кои стануваме чувствителни спрема оние кои врват низ слични ситуации.

Во бракот често пати оваа област е проблемот. Обично жените по природа сакаат нивните сопрузи да бидат чувствителни спрема нивните потреби, чувства и желби без да им кажат на своите сопрузи што сакаат. Сепак, на повеќето мажи ова не им паѓа лесно. Жените треба да имаат на ум дека нивната чувствителност е многу поголема отколку таа на нивниот сопруг. Дури и маж кој сака да ги задоволи сите потреби на неговата сопруга, не успева да ги исполни сите нејзини очекување. Зошто?

Можеби дел од тешкотијата лежи во тоа како мажите се воспитани во раното детство. Повеќето момчиња се научени да не плачат: "Големите момчиња не плачат" или: "Не се однесувај како бебе и биди маж". Исто така, од мажите се очекува да бидат силни, да преземеат водечка улога, да се бранат и да се грижат за семејството. Сета оваа обука се бори против развојот на чувствителност. И така, повеќето мажи немаат основа на чувствителност која речиси сите девојки ја добиваат.

Секако дека ситуацијата не е безнадежна, оти мажите кои ги љубат своите жени ќе сакаат да научат да бидат почувствителни на нивните чувства. Меѓутоа, за таква обука ќе биде потребно време и разбирање од двете страни. Запомни, многу години биле потребни за да станеме она што сме сега, а промените на одвикнување не се случуваат преку ноќ. Но со Божја помош ситуацијата може драстично да се промени. Жените треба да ги поттикнат своите сопрузи да размислуваат во смисла на чувствата, додека истовремено имајќи предвид дека тој не ги чувствува нештата толку бргу и толку добро како таа. Заедничиот разговор за тоа како секој од вас се почувствувал во однос на одредена ситуација може да помогне во постигнувањето разбирање за идни слични ситуации. Мажите треба да научат да ја признаат шемата на чувства и емоции, кои често опкружуваат ситуации што се повторуваат. Тогаш на тој начин ќе ти се овозможи да бидеш почувствителен на емоционалните потреби на твојата жена. И конечно сети се дека Бог е нашиот вистински извор. Кога другиот може да се обиде, а сепак не изневерува, Бог никогаш не изневерува! Тој ги знае нашите потреби уште пред да побараме и кога ќе Му ги принесеме, Тој ги пополнува празнините.

**Mт. 7:11** И така, ако вие кои сте зли знаете како да им давате добри дарови на своите чеда, колку повеќе добри нешта ќе им даде вашиот Татко, Кој е на небесата, на оние што Го молат?

**Д. Вистинитост**

Бог секогаш на Својот народ му ја открива вистината. Тој никогаш не очекува од нас да погодуваме што Тој сака. Тој дури отишол до таму да што му објаснил на Својот народ како треба да Го обожуваат. Тој јасно кажал каква љубов очекува од нас, а потоа ги обезбедил сите нешта преку кои можеме да ја покажеме таквата љубов - Христос.

Мажите и жените во нивните меѓусебни односи мора да ја изложат вистината, особено во областа на нивните потреби и желби, како што тоа го направил нашиот небесен Татко.

Бесчувствително е од нас да поставиме очекувања пред нашиот брачен другар за кои тој/таа не се свесни или не се способни да ја исполнат. Ова е честа ситуација во бракот, кога еден брачен другар има желби кои сака партнерот да ги исполни на одреден начин, а ниту отворено ниту јасно ја изразил таа желба. Кога ова се случува и потребата не е задоволена, тогаш често пати навредениот партнер на некој начин го казнува другиот за нивниот неуспех. Ова секако не е Божји начин.

Господ очекува да сме одговорни, сè додека јасно не ни ги соопшти Неговите очекувања и не е сигурен дека сме во состојба да ги исполниме Неговите барања. Сопрузите и сопругите ќе уживаат многу повеќе успех во нивната меѓусебна врска, ако научат како јасно да ги искажат своите потреби и ако се сигурни дека нивниот партнер разбира и има капацитет да ја исполни истата. Додека со време нивниот однос расте, тие стануваат многу повеќе свесни за потребите на другиот поради минатите искуства дури и без да се изразат, но ова се случува со долгогодишен развој на блиските лични односи.

**XVII. СЕКСУАЛНА РАМНОТЕЖА ВО БРАКОТ**

Кај луѓето сексот е еден од начините на изразување на љубов, хармонија и единство, како и начин на репродукција. Тој треба да е уживање, и можеби е најголемиот емотивен вентил.

**A.** Мажот во сексот:

**1.** Како што веќе рековме, повеќето мажи имаат многу силен сексуалниот нагон.

Многу посилен отколку кај жените - во речиси сите случаи.

**2.** Некои мажи речиси постојано мислат на секс - глупаво е жената тоа да не го разбере.

**3.** За мажот сексуалната активност не е нужно акт на љубов, туку спаѓа во задоволување на неговата физичка желба.

**4.** Мажите многу фантазираат, што ја подгрева нивната сексуална желба - повеќето мажи се поттикнати на фантазија преку најмала провокација. За мажите телото на жената е како додавање масло на оган.

**5.** Жените треба да сфатат дека она што го споделувам тука се однесува на нивниот однос кон мажите. Разбери дека мажите не секогаш сфаќаат дека една жена која е само љубезна е едноставно љубезна, и не бара ништо повеќе.

**6.** Можеш да сметаш на фактот дека ако мажот бара врска со жена, мисли на секс. Иако можеби успева да изгледа невин во неговите постапки, речиси секогаш има повеќе на ум.

**7.** Девојќите кои се "забавуваат" ги советувам секогаш да бидат дел од планирани групни активности или да бидат дел од групи или барем со уште еден пар, со цел да избегнат да бидат сами и да немаат никаква работа. Да ​​бидеш сама со твоето момче, без некоја одредена причина, му дава на сатаната можност да ве искушува.

**8.** Исто така, ги охрабрувам младите девојки секогаш да си ги плаќаат сметките кога излегуваат со момчето. Со други зборови не дозволувај момчето да ги плаќа твоите сметки. На овој начин девојката не мора да се чувствува должник воколку тие останат само пријатели. Дури и подароци дадени за разни пригоди треба да се ограничени во однос на цената, за да да се одбегнат чувствата на задолженост еден спрема друг.

**Б.** Жената во сексот:

**1.** Сексот не е најважна работа во умот на жената. Само затоа што човекот е возбуден или запален, не значи дека и неговата сопруга е.

**2.** За разлика од ставот на мажот кон нејзиното тело, таа не се возбудува од голо машко тело.

**3.** За жената сексот е израз на нејзините чувства, љубов и потчинување - тоа е нежно емотивно време и треба да биде физички пријатно. За жената степенот на телесното уживање во сексот зависи многу од тоа што таа емотивно чувствува. Ако е емотивно загреана, таа најверојатно ќе уживаат во сексуалниот однос. А кога не е, таа веројатно нема многу да ужива во телесното.

**4.** Кај мажите емоциите не играат голема улога, додека кај жените тоа е сосема спротивно. За повеќето мажи сексуалниот однос е речиси целосно физички. Многу малку му треба да мажот за да се возбуди, па затоа неговите емоции играат многу мала улога.

**5.** Од горенаведената дискусија можеш да забележиш огромна разлика во мотивацијата кај мажите и жените кога станува збор за сексуалната активност. Токму затоа постојат сериозни проблеми во оваа област на брак.

**6.** Ако мажот не ги препознае потребите на неговата сопруга во физички однос и не бара најнапред да им служи на нејзините потреби, таа ќе почне да се чувствува искористувана. Кога ова ќе се случи, таа можеби на почетокот нема да каже ништо, но ако тоа се повторува, таа на крајот ќе почне да го одбегнува сексуалниот однос. Никој не сака да биде или да се чувствува искористен. Ова особено важи за жените во областа на сексот.

**7.** Исто како што е глупаво за жената да не ја сфати силата на сексуалната желба на мажот, толку е глупаво и за мажот да не одговори на различните емоционални потреби на неговата сопруга.

**8.** Емоционалните потреби кај жената се јавуваат пред, за време и по сексуалниот однос. Мажот може да се запали речиси моментално, а неговата возбуда може да заврши за само неколку моменти, и тој си е задоволен. Но, кај жената тоа е процес, а НЕ настан. За мажот, сексуалната активност е повеќе како настан, во кој нешто се случува и потоа преминува на други работи. Но, кај жената тоа е процес кој започнува многу пред настанот, продолжува во текот на настанот и трае по настанот. Затоа ставот на мажот пред, во текот и по настанот е исклучително важен.

**9.** Најчесто мажите стануваат многу љубезни и чувствителни кога посакуваат сексуална активност со нивните сопруги. Безумно е од мажот да е љубезен и чувствителен само кога сака секс. За жал, ова често се случува. Не поминува долго пред неговата сопруга да ја разбере шемата и кога тој е љубезен и шармантен, таа точно знае кои се неговите намери.

**10.** Жените го сакаат чувството на "заведеност" или со други зборови уживаат во ненадејното разбирање дека сакаат да бидат со одреден маж, поради неговата постојано љубезно удварање кон неа. Тоа наликува на дејствувањето на Светиот Дух кога не води кон верата во Христос. Постои период на љубезност кон нас, грижат за нас и нежно привлекување кон Исус. Една жена сака да биде посакувана сè додека одеднаш не сфати дека нејзината желба е да биде со тој човек.

**11.** По сексуалниот однос таа сè уште сака да го гледа љубезен и нежен, да сака да остане до неа додека траат емоциите. Мудар е тој маж кој ова го сфаќа и на ваков начин ѝ служи на својата сопруга.

**12.** Исто така мудро е за жената да разбере дека мажот нема секогаш да ја разбере сексуалната активност како процес, туку ќе има моменти кога тој ќе сака само да си ги задоволи своите желби. Тогаш неговиот став кон неа и сексот ќе биде телесно по природа. Но, мажите треба да бидат урамнотежени за да не почнат да ги злоупотребуваат своите сопруги.

**13.** За жената сексот вклучува:

**а.** Нејзиното чувство на сигурност. Таа мора да може да му ги довери своите чувства на тој човек. А мажот мора да развие чувство на сигурност за неа уште пред почетокот на сексуалната активност.

**б.** Нејзината потреба да биде сакана. Ако мажот сака да ѝ служи на својата сопруга за време на сексуалната активност, наместо да бара само да се задоволи, таа ќе ја почувствува неговата грижа и тоа ќе послужи да се зголеми нејзиниот емотивен одговор. Тој секако ќе биде задоволен, а ако е чувствителен кон неговата сопруга и таа ќе биде задоволна.

**в.** Нејзината потреба да изразува љубов. Нивото на покорност од страна на жената во сексуалната активност е еден начин на која таа ја изразува својата љубов. Само уште една причина зошто мажите треба да бидат чувствителни кон овој факт.

**XVIII. ВОСПИТУВАЊЕ ДЕЦА ВО ХРИСТИЈАНСКИ ДОМ**

**A. Улогата на таткото:**

**1**. Неговата одговорност како УЧИТЕЛ:

**a.** Тој треба неговото семејство да го поучува за Божјо Слово.

**б.** Тој не може да ја префрлува одговорноста на други служби, како што се неделното училиште, тинејџерска група, христијанското образование, или христијанската градинка.

**в.** Таткото не може да поучува од Словото, ако самиот не го знае.

**г.** Мажот е свештеникот во својот дом и Бог ќе го повика на одговорност.

**д.** Тој треба да даде личен пример. Мора да има доследност во неговиот пример.

**2.** Тој треба да УПРАВУВА (**1 Тим. 3:4,5,12**). До ѓаконите, Божји мажи.

**a.** Павле вели да управуваат, што значи да се мажи кои покажуваат во позитивна насока.

**б.** Од секогаш Бог очекувал мажите да бидат духовни управители.

**в.** Како владетел мора да поставиш приоритети; најважното на прво место - Христос - Семејство - Работата.

**3.** Тој треба да е ВОСПИТУВАЧОТ:

**a.** Тоа е одговорноста на тато и на мама.

**б.** Осум важни принципи:

**1)** Поправањето и казнувањето мора да бидат разумни.

**2)** Поправањето никогаш не смее да биде под влијание на лутина.

**3)** Поправањето и казнувањето мора да произлегува од двајцата родители.

**4)** Мора да се изврши и да се одржи зборот.

**5)** Не смее да биде одмазда - не казнувај деца како одмазда против брачниот другар.

**6)** Мора да биде подеднакво за секое дете.

**7)** Мора да бидеме сигурни дека детето разбира зошто.

**8)** Поправањето мора да се изврши со љубов.

**4.** Тој треба да ОБЕЗБЕДУВА:

**a.** Во многу семејства и обата родители работат - тоа е во ред, доколку е потребно - најважно е сопругот да работи.

**б.** Тој обезбедува и материјални и духовни потреби.

**в.** Тој обезбедува емоционално - поттикнува и дава насока, итн.

**г.** **II Кор.12:14** - Павле предлага родителите да обезбедуваат за финансиските потреби на детето.

**5.** Тој треба да дава СТАБИЛНОСТ: **I Сол. 2:11** Павле вели дека таткото треба да:

**а.** Поттикне - дава насока

**б.** Охрабри - не понижува

**в.** Очекува - да послушаат и да бидат успешни.

**Б. Улогата на мајката:**

**1.** Таа треба да има сожалување (**Исаија 49:15**) Таа треба да има разбирање во комбинација со чувството на сочувство, и со зборови и дела.

**2.** Таа треба да покаже строгост (**Изр. 29:15-17**):

**a.** Таа никогаш не треба да каже "Чекај, додека татко ти си дојде дома."

**б.** Таа треба да биде способна да казнува со самоконтрола и љубов.

**в.** Воспитувај со стапче, а не со рака.

**3.** Таа треба да покаже утеха (**Исаија 66:13**): Не постои подобра утеха од таа на побожна мајка.

**4.** Таа треба да дава совети (Изр. 1:8):

**a.** Да размисли пред да реши да донесе правило.

**б.** Потоа брани го и држи се до правилото.

**5.** Таа треба да покаже грижлива љубов:

**a.** Грижа се однесува на она што се јаде, облекува, гледа (ТВ), итн.

**б.** Таа треба да поминува време со своите деца, играјќи се со нив, а не само надгледувајќи ги.

**В. Потребите на децата**

**1.** Потребно им е признание:

**a.** Инаку ќе се прават работи за да привлечат внимание; добри или лоши.

**б.** Но одбегнувај:

**1)** Детето е поважно од брачниот партнер (не е точно).

**2)** Детето заслужува да биде центар на вниманието (не е точно).

**3)** Детето треба да се турне во зрели улоги (не е точно).

**2.** Дозволи им на децата да помагаат околу куќата: Научи ги дека работата може да биде задоволство, а не казна.

**3.** Запознавај ги децата со други луѓе - стари и млади.

**4.** Дозволи децата да зборуваат за себе си - да одговараат на прашања.

**5.** Давај им на децата избор - да научат да размислуваат.

**6.** Довери им на децата задачи кои ќе ги изненадат.

**7.** Поминувајте насамо време со вашите деца (еден по еден).

**XIX. КОМУНИКАЦИЈА**

**A. ВОВЕД**

\* Повеќето проблеми кои ги имаме во семејството и црквата денес се резултат на пречки во комуникацијата.

\* Дефинирање на комуникација: "Процес на размена на информации со друго лице на таков начин што таа ќе разбере за што станува збор.”

\* Зборување, слушање и разбирање се дел од процесот на комуникација.

\* Еден од клучните проблеми во комуникацијата е да бидеш разбран и сфатен.

**Б. ШЕСТ НЕШТА КОИ МОЖАТ ДА СЕ СЛУЧАТ КОГА КОМУНИЦИРАМЕ**

**1.** Што сакаш да кажеш.

**2.** Што всушност велиш.

**3.** Што другата личност слуша дека велиш.

**4.** Што другата личност мисли дека велиш.

**5.** Што другата личност вели за тоа што си го рекол.

**6.** Што мислиш дека другата личност зборува за она што си го рекол.

Значи, лесно е да се види дека дури и кога правиме напори да ја комуницираме нашата порака, таа може да биде погрешно сфатена или да произведе несоодветна реакција.

**В. ЗОШТО МАЖИТЕ НЕ ЗБОРУВААТ СО СВОИТЕ ЖЕНИ**

Повеќето мажи немаат потреба од многу зборување. Кога тие зборуваат тоа се сведува на плитко површино ниво и повеќе реално по природата. Мажите обично не разговараат на ниво на срцето. Кога се поздравуваат, вака се одвива разговорот:

"Здраво Зоране, како си?"

"Добро, Горане. А ти? "

"Арно, се крепам."

"Супер што се видовме!"

"Да навистина, поздрави го семејството за мене!"

"Добро, благодарам, поздрав!"

"Биди и ти поздравен, Зоране. Треба де седнеме некаде на кафе"

"Да, во право си, чао за сега!"

**НО,** кога нивните жени расговараат тоа звучи вака:

“Ох Мила, како си, не сум те видела долго време, те молам седни и ми кажете сè, како е Зоран, како е неговиот бизнис, и кажи ми за децата, за сите 5. Дали си слушнала за Стојна? Таа е повторно бремена, едноставно не знам како ќе се снајдат во тој мал стан.”

"Ох Весна, толку е добро што те гледам, многу ми недостига нашето дружење, а знаеш дека си единствената во која имам доверба. Како да почнам. Еве, Зоран е прилично добар, освен повремени болки во долниот дел на рбетот, но знаеш, мислам дека сето тоа е од стрес. Тој премногу се грижи за својот бизнис. Постојано му велам да му верува на Бог, и да не се грижи толку многу. Но, никогаш не ме слуша, илјада пати сум му го рекла тоа. А годините си поминуваат. И ТАКА МУАБЕТОТ СИ ПРОДОЛЖУВА...

**ВАЖНА ПОЕНТА Е:** Мажу, само затоа што немаш потреба за разговор не значи дека и твојата сопруга ја нема таа потреба! Тука зборуваме за важноста на задоволување на потребите на брачниот другар. Ако ги прашаме нашите сопруги дали оваа потреби е исполнета од наша страна, повеќето од нас ќе дознаат дека ни проближно не сме ја задоволиле.

**Г. НИВОА НА РАЗГОВОР:**

**1.** **Клише** - плитки муабети без споделување на лични информации. На пример, "Еј, колку убав ден, нели?”

**2.** **Факти** - ни тука не постои личен коментар или споделување на информација. Само факти, како на пример, "Леле колку е жешко денес!”

**3.** **Идеи и проценки** - тука личните чувства почнуваат да навлегуваат во разговорот. На пример, "не сакам да се вработиш, местото на жената е во домот.”

**4.** **Чувства и емоции** - тука ги споделуваме нашите вистински чувства во врска со одредени факти, идеи и проценки. На пример, "Се чувствувам како да ќе експлодирам ако повторно мораме да разговараме за таа работа.”

**5.** **Отворен разговор** - тука постои мера на ранливост. На пример, "Не сум сигурен дека ме бива за менаџер?”

**Д. ШТО ЈА ПРАВИ КОМУНИКАЦИЈАТА ЕФЕКТИВНА?**

**1. Комуникацијата мора редовно да се одржува -** Ние мора да се посветиме секојдневно да комуницираме еден со друг. Повеќето авторитети за брачни односи предлагаат најмалку еден час дневно за разговор со нашиот сопружник. Некои предлагаат најмалку 15 часа седмично. Сети се кога сте се додворувале еден на друг, колку било лесно да се потрошат часови во зборување, а не сте ни размислувале за тоа. Тоа е делумно поради подготвеноста да се покаже интерес еден за друг кое дава чувство на вредност и меѓусебна почит. Кога се споделуваме себе си со друг и кога поминуваме време во слушање на другиот, ние се чувствуваме ценети и почитувани. Секој од нас, пред нашиот брак, посветувавме посебно внимание на нашиот иден брачен другар и обајцата мислевме дека интензитетот на вклученост и внимание никогаш нема да се намали.

**2. Комуникацијата ја зајакнува врската -** Кога жените зборуваат со нивните сопрузи или со други жени, постои поврзување кое се одвива додека ги споделуваат своите чувства. Не можеме да очекуваме да погодиме што мисли другиот. Ние мора да комуницира и да ги зајакнуваме нашите чувства еден за друг. Запомни, ние не можеме да ги оцениме потребите на нашиот брачен другар преку нашите сопствени потреби, затоа што секој има различни потреби и очекувања. Мажи, ако одвоиме време да разговараме со нашите жени, тие тогаш навистина чувствуват дека вистински се грижиме за нив и тоа создава силна врска која неа и е потребна. Мажот кој одвојува време да комуницираат со својата сопруга ќе има внатрешна патека до нејзиното срце.

**3. Мора да се заинтересираме за интересите на другата личност -** Мажи, подалеку ќе стигнеме во нашите односи, ако во нашиот разговор се концентрираме на она што на нашите сопруги им треба, наместо да ја туркаме сопствената агенда. Комуникацијата е двонасочна улица; не треба постојано да зборуваме само за себе си. Умниот маж ќе зборува за оние нешта што ја интересираат неговата сопруга. Запомни, жените наоѓаат значење во меѓусебниот однос, додека мажите наоѓаат значење во своите достигнувања. Кога ќе покажш подготвеност да правиш нешта во кои твојата сопруга ужива, кои инаку никогаш не би ги правел сам, ќе покажеш колку ја вреднуваш и почитуваш неа.

**4. Мисли на нејзините чувства -** жените сакаат да зборуваат за нивните чувства. Ако не ги споделуваме нашите чувства, тогаш не сме стасале до точка на осмислен разговор.

Исто така, треба да го запрашаме нашиот брачен другар што чувствува пред да донесеме некои одлуки. Одвои време за нејзин увид. Вреднувај го нејзиното мислење. "Ајде да пресудиме заедно" е тоа што Библијата ни вели.

**5. Зборувајте ја вистината во љубов -** Многу ретко нека се користат критички зборови. Мудриот маж ќе ги "филува" критичките зборови со зборови на изградување.

Ефективната комуникација започнува со ефективна комуникација со Бог, и од Него барам да ни помогне да бидеме подобар сопруг, сопруга или родител.

**6. Ефикасната комуникација вклучува добри вештини на слушање.** Истражувањата покажуваат дека кога некој ни зборува, слушаме само 20% од она што е кажано. Ова главно се должи на други работи за кои размислуваме или поради други пречки околу нас. Ако го исклучиме телевизорот или го оставиме весникот, ќе ја подобри нашата концентрација и разбирање за она за кое се зборува. Исто така, се демонстрира и почит кон лицето кое зборува. И Бог ја сака нашите неподелена посветеност, кога минуваме време со Него во молитва.

**7. Комуникацијата мора да се развива со тек на времето.** Мораме да работиме на развој на меѓусебните сфери на интерес. Постојат "негови интереси" и сосема е природно да постојат и "нејзини интереси." Сепак, од витално значење за здрав брак е да се развијат некои "заеднички интереси". Духовниот интерес може да е една област од заеднички интерес и со малку напор може да се развијат многу области од заеднички интерес.

**8. Комуникацијата не може да биде негативна.** Не треба да го користите вашиот разговор да се казнувате еден со друг. Ако не можеш да изговориш поучни зборови, тогаш подобро е да молчиш. Исто така, не смееме да го користиме нашиот разговор со цел да наметнеме наше мислење врз нашиот брачен другар. Во ред е да не се согласуваме еден со друг, а сепак да покажеме љубов и желба да работиме заедно со цела да најдеме Божји одговор за нашата ситуација.

**Изр. 18:21** “Смртта и животот му се потчинети на јазикот, и оние што го владеат, ќе вкусат од плодовите негови.”

Тука се зборува за желба за вистински разговори и како плод ќе произлезе од исправен говор. Исправната комуникација носи љубов и безбедност кои помагаат во градење на односи. Постои живот и смрт во нашиот јазик. Ние можеме да донесеме смрт во нашите односи преку неправилна употреба на нашиот јазик. Закана со развод е поставување на платформа за уништување во нашиот однос.

**Изр. 26:22** “3боровите на оговарачот се како рани и влегуваат внатре во утробата.”

Ако не сме внимателни, можно е во “жештината” на нашето незадоволство да изговориме зборови кои продираат толку длабоко и прават толку голема штета, која никогаш не се заборава. Многу често лицето кое го истовара својот гнев си заминува, потоа заборава што изјавил во својот гнев, без да сфати дека длабоко во својата жртва вбризгал отров.

Ако сте вознемирени и не можете да зборувате еден со друг со "исправен говор" тогаш можеби треба насамо да се прошетате и со Господ да поразговарате за состојбата, пред да разговарате со сопружникот. Кога решаваме да се караме еден со друг, ситуацијата само ескалира и сè завршува со зборови за кои подоцна жалиме. Сети се што вели Библијата: "човековиот гнев не ја исполнува Божјата праведност." Може да се победи расправијата, но да се загуби војната. Неверојатно е колку различни изгледаат нештата откако ќе се стават пред Господ и после една преспиена ноќ.

**1 Птр. 3:10** “Зашто: "кој сака да го љуби животот и да види добри денови, нека си го воздржува јазикот од зло и усните од измама.”

Ако сакаш да бидеш среќен и да имаш долг весел живот, тогаш внимавај што зборуваш. Подобро е да се најде на точка на заеднички компромис во која што може да се задржи меѓусебниот мир.

**XX. ПЕТ НЕШТА КОИ МАЖИТЕ МОРА ДА ГИ РАЗБЕРАТ ВО ОДНОС НА ЉУБОВТА СПРЕМА НИВНИТЕ СОПРУГИ**

**Ефш. 5:22-33** Жените да им се покоруваат на своите мажи, како на Господ, 23 зашто мажот е глава на жената, како што е и Христос глава на црквата, а Тој е Спасителот на телото! 24 И како што црквата Му се покорува на Христос, така да им бидат и жените покорни во сè на своите мажи. 25 Мажи, љубете ги своите жени, како што и Христос ја засака црквата и се предаде Сам Себеси за неа, 26 за да ја освети, исчистувајќи ја преку водно капење со словото, 27 и да ја претстави пред Себе црквата во сета нејзина слава, без дамка, ниту брчка, или нешто слично, за да биде света и непорочна. 28 Така и мажите се должни да ги љубат своите жени како своите сопствени тела. Кој ја љуби својата жена, се љуби себеси. 29 Зашто никој никогаш не го намразил своето тело, туку го храни и негува како и Христос црквата, 30 зашто ние сме органи на Неговото тело. 31 “Затоа човекот ќе ги остави татка си и мајка си, и ќе се прилепи кон својата жена, и двајцата ќе станат едно тело.” 32 Оваа тајна е голема, а јас зборувам за Христос и црквата. 33 И така, секој од вас да ја љуби својата жена како себеси, а жената да го почитува својот маж.

**А. ДА ГИ ЉУБИМЕ НАШИТЕ СОПРУГИ -**

Не помалку од 4 пати ни се вели во Новиот Завет за мажите да ги "љубат своите сопруги." Три од нив се од Ефешаните 5. А во Колошаните 3:19 се вели: "Мажи, љубете ги своите жени и не бидете огорчени спрема нив." Писмото ни вели дека не смееме да имаме горчина во нашите срца против нашите сопруги: "дека Бог ја заповедал Својата љубов кон нас преку сопругите. Кога би ги љубеле нашите сопруги тие би ни ја возвратиле таа љубов. Христос прв нe засака! Уште додека бевме грешници, Христос умре за нас.” (Рим. 5:8) Во I Јован 4:19 ни се вели: "Ние љубиме, зашто првин Тој нè засака нас." Наша одговорност е прво да ја љубиме, исто како што и Христос прв не засака. Како што Христос презеде иницијатива за да не освои, така и ние да преземеме иницијатива во освојувањето на срцето на нашата сопруга.

**1. ЉУБОВ СПРЕМА ЖЕНАТА Е ЧИН НА ВОЛЈАТА**

Ништо не се вели за добро чувство во однос на тоа! Љубовта не е чувство, иако постои чувство на љубов, љубовта не се темели врз чувства, туку е избор на нашата волја. Кога твојата сопруга ќе згреши во нешто, треба да ја љубиш без разлика дали тоа го чувствуваш или не. Така и Бог нè засака нас додека уште бевме грешници. Не станува збор за заслужување на Неговата љубов. Ние бевме грешници, ние не ја заслуживме Неговата љубов, а сепак Тој ја **покажал** Својата љубов кон нас. Тој решил да ни покаже љубов, иако ние не сме ја заслужиле. Бог не нè љуби, затоа што сме предизвикале одредени емоции во Него, па затоа сме станале неодоливи. Божјата љубов се излеала во нашите срца преку Светиот Дух и е љубов по избор (агапе љубов). Неговата природа е да љуби, дури и кога не постои ништо добро да се љуби, тој сепак нè љуби. На ист начин и ние како родители ги љубиме нашите деца, без оглед на нивното однесување, ние избираме да ги љубиме.

**Мт. 5:44** вели, “А Јас ви велам: Љубете ги своите непријатели...”

Ние велиме: "Но Боже, не чувствувам добрина за моите непријатели".

"Не е важно како се чувствуваш, сепак сакам да ги љубиш.”

Гледаш дека Бог сака ние:

* Да решиме да ги љубиме нашите непријатели
* Да решиме да им правиме добро на нашите непријатели
* Да решиме да им простиме на нашите непријатели
* Да решиме да им правиме добрини, кога тие го заслужуваат спротивното

Со изборот да ги љубиме нашите непријатели и Му се покоруваме на Бог, излегуваме од робство спрема нашите непријатели, и се ослободуваме себе си да Го следиме Бог. Ние треба да ги благословуваме нашите непријатели, не затоа што уживаме во тоа (оти не му угодува на телото), туку затоа што Бог ужива во тоа. Ова нема никаква врска со чувствата, туку е избор на послушност кон Божјиот Дух, при што гo дисциплинираме нашето тело и се покоруваме на Светиот Дух. Ние треба да чекориме во Духот, а не во телото.

Истиот принцип важи и во бракот, треба да чекориме во Духот, а не да ги исполнуваме желбите на телото. Кога се движиме според телесното, не е потребно многу за да се прекине Божјото присуство кое треба да биде во нашите односи. Ние не сакаме телото да владее со нашите бракови.

Божјата љубов за нас е иста секој ден. Љубовта што ја имал за тебе минатиот месец е иста како и овој месец и ќе биде иста следниот месец. Божјата љубов воопшто не се менува. Тој е постојан! Треба да ги љубиме нашите жени на ист начин, со постојаност. Духовната зрелост не е нагоре - надолу, туку покажува постојаност и е стабилна. Во голема мера ова се должи на тоа што зрелите научиле да не бидат водени од своите чувства и емоции. Ова не е љубов која е зависна од задоволство, туку од вредноста која Бог ја гледа во нас. Таквата љубов е:

* посветена
* верна
* љубезна
* не љубомори
* не е егоцентрична
* внимателна
* го гледа доброто - вредноста
* посветена
* ги става другите пред себе си
* не критикува, туку пофалува
* не е мрзлива, туку е љубов која дејствува и е одговорна

Истиот вид на љубов што Бог ја покажал кон човекот е љубов која треба да ја имаме за нашите сопруги. Се заветивме пред Бога дека ќе ги љубиме нашите сопруги. Можеби “тревата” изгледа позелена од другата страна, но и таа треба да се храни и шиша. Подобро тој напор да го вложиме во бракот, отколку во размислување дека ни е потребен друг “тревник”. Можеби "си го загубил љубовното чувство", но ако си го загубил можеш повторно да го пронајдеш! Кога ќе решиме верно да ги љубиме нашите сопруги, со текот на времето Бог ќе ни помогне чувствата да се вратат. Кога ќе се посветиме да го слушаме Бог и молитвено да го промениме нашиот став кон она што Бог го заповедал, тогаш тоа Го носи неговиот благослов. Додека чекориме во послушност кон Божјиот Дух, тој не подготвува да ја исполниме Неговата волја за нас. Треба да го молиме Бог да нè промени, наместо да Го молиме да го промени нашиот сопружник. Љубовта е избор!

**2. ЉУБОВ КОН НАШИТЕ СОПРУГИ Е ПЛОД НА ДУХОТ**

Плодот се одгледува, развива и култивира. Потребно е работа. Потребно е работа за да се култивира плодот на Духот во нашите животи. Кога ќе се отвориме за дејствувањето на Божјиот Дух во нашиот живот, Тој ќе го заврши делото во нас, кое е пак потребно за да се исполни Неговата волја. Ние мора да го поканиме Бог да се справи со нас и да го промени нашето срце. Бог прави сè што е потребно за да израсне плодот на љубовта. Нашите односи во бракот се развиваат, исто како што нашиот однос со Бог се развива. Потребно е време и напор ако сакаме да има длабочина на односот. Кога работиме на зајакнување на нашиот брак ќе видиме плод од тој напор. Кога го бараме Бога и го менуваме ставот и почнеме да ја негуваме Божјата љубов во нашите срца, тогаш Бог ќе го додаде Својот благослов. Дури и кога се чувствуваме како да сме ја изгубиле љубовта еден за друг; ако сакаме да љубиме и да се развива плодот на Божјата љубов во нашите животи, чувствата на љубов за кои мислевме дека се мртви и минато, ќе бидат воскреснати. Бог не би ни заповедал да правиме нешто ако Тој нема намера да не оспособи тоа да го направиме. Ако Бог ни заповедал да ги љубиме нашите сопруги, тогаш Тој ќе ни помигне тоа и да го сториме!

Треба да сфатиме дека како што љубовта е плод и може да се негува, така е и со негативните чувства. Кога избираме да зборуваме негативни мисли како развод или разделба, тогаш садиме семиња кои, воколку не сме внимателни, можат да го скиселат грозјето на нашиот живот. Разделба и развод не се случуваат преку ноќ, туку се резултат на многу негативни семиња, засадени и потхранувани додека не станат реалност, плод на нашиот труд.

**3. ТРЕБА БЕЗУСЛОВНО ДА ЉУБИМЕ**

Љубовта треба да се почувствува и изрази дури и кога има неуспеси. Кога твојата сопруга или деца се плашат да зборуваат за нивните неуспеси, треба да сфатиш дека губиш. Нашиот небесен Татко не скока горе - долу и ни вика по нас. Напротив, Тој со љубов нè корегира. Мора да сфатиме дека и ние мажите грешиме во нашиот живот.

**Б. ТРЕБА ДА БИДЕМЕ ПОДГОТВЕНИ НА ЖРТВА**

Исус Христос се даде Себе си за црквата. Исто така и мажите треба да се дадат себе си. Ставајќи ги сопствените желби настрана, и поттикнувајќи ги останатите. Подготвени сме да правиме нешта кои всушност не би ги правеле, со цел да влеземе во односи со нашите жени и деца. Љубовта жртвува преку понизност, подготвена да ја признае вината и да даде сè за доброто на врскита. Најдуховниот ќе попушти. Мажот е тој што треба да се жртвува, да го даде својот живот како и Христос што го сторил тоа. Преку признавање на грешката се здобиваме со почит од другите. Пожртвуваната љубов не критикува. Таа не се обидува да ги засрамува луѓето, туку ги наградува. Таа признава кога греши. Ги признава своите недостатоци и мани. Љубовта жртвува кога со почит се однесуваме спрема нашите сопруги и нашите деца. Се откажуваме од нашите права. Даваме повеќе отколку што сме примиле, не барајќи од другите да го прават она што не сме подготвени да го направиме самите.

**Ефш. 5:26-27** ...за да ја освети, исчистувајќи ја преку водно капење со словото, 27 и да ја претстави пред Себе црквата во сета нејзина слава, без дамка, ниту брчка, или нешто слично, за да биде света и непорочна.

**В. МАЖОТ ТРЕБА ДА ГО ОСВЕТИ СЕМЕЈСТВОТО**

Одговорноста на таткото е да внесе побожност во домот и семејството. Господ ја осветува црквата и ја исчистува. На ист начин и мажот треба да го освети својот дом, да го одвои и да внесе побожност во домот. Мажот треба да е свештеник во домот и духовно да биде глава. Како мажот го осветува своето семејство?

**1. Преку својот живот -** Мора "Словото" да го спроведеме во пракса. Начинот на кој живееме е осветување на нашето семејство. Ние осветуваме преку нашиот пример. Сепак нашите деца ќе бидат она што сме ние. Ако сме стабилни, доследни, мажи на вера, тогаш такви ќе се и нашите деца. Нашите деца ќе нè имитираат. Дали сакате кога вашите деца ќе пораснат да бидат како вас?

**2. Преку Словото -** Бог нè повикал да бидеме свештеници над нашите домови. Да ја прифатиме одговорноста да го внесеме Божјото Слово во нашите семејства, преку нашиот пример на читање на Словото, на присуство во Божјиот дом и преку практикување на Словото.

**3. Преку мудрост -** Мудроста е примена на знаењето. Познавање на Божјата волја и водење на семејство според неа. Ќе се молиме и ќе ја бараме Божјата волја за нашите животи и нашите семејства. Откако ќе ја дознаеме Божјата волја, ја применуваме истата во нашиот живот. Книгата на Изреки зборува за важноста на применувањето на мудроста.

**Изр. 2:1-12** Синко, ако ги примиш зборовите на Моите заповеди, и ги зачуваш во себеси, 2 ако увото твое внимателно ја слуша мудроста, ако срцето твое се приклони кон размислување; 3 ако ги повикаш знаењето и разумот; 4 ако ги бараш како сребро и ги истражуваш како ризница, - 5 ќе го разбереш стравот Господов и ќе го најдеш знаењето за Бога. 6 Зашто Господ дава мудрост; од устата Негова доаѓаат знаењето и разумот; 7 Тој го зачувува за праведните спасението; Тој е штит за оние кои живеат непорочно; 8 Тој ги чува патиштата на правдата и ја брани патеката на оние, кои Го почитуваат. 9 Тогаш ќе ги разбереш правдата и правосудието, правината и секој добар пат. 10 Кога мудрост ќе влезе во срцето твое, и знаењето ќе и биде пријатно на душата твоја, 11 тогаш расудувањето ќе те брани, разумот ќе те чува, 12 за да те спаси од лош пат, од човек, кој говори лага;

**Г. Ефш. 5:29 СОПРУГОТ ТРЕБА ДА ЈА НЕГУВА И ДА СЕ ГРИЖИ ЗА СВОЈАТА СОПРУГА**

Жената треба да знае дека е згрижена и заштитена. Дека е сигурна. Треба да обезбедиме заштитна покривка над неа, обезбедувајќи сè што можеме, со цел да ѝ служиме емотивно, духовно и физички. Нашата одговорност е да се грижиме за нашето семејство.

**Д. Ефш. 5:23 МАЖОТ ТРЕБА ДА Е ГЛАВАТА, ДА ВЛАДЕЕ ИЛИ ДА ВОДИ**

Пред мажот да може да владее и да биде авторитет, тој мора да биде човек под авторитет. Бог нè повикал да владееме под авторитет, најпрвин да покажеме покорност кон авторитет, ако сакаме и самите да практикуваме авторитет.

**Лк. 7:8-9** Зашто исто и јас сум човек потчинет, и имам потчинети војници; и на еден ако му кажам: ,Оди!' тој оди, а на друг: ,Дојди!' доаѓа; а на својот слуга: ,Направи го тоа!' го прави.” 9 Кога го чу тоа, Исус се восхити и се заврте кон народот што одеше по Него и рече: “Ви велам, толкава вера не најдов ни во Израел.

\* Tука гледаме дека стотникот сфатил оти Исус бил под авторитет исто како и тој, и затоа што бил под авторитет, дадено му е авторитет. Ние можеме да бидеме авторитет само ако сме подготвени да бидеме подложни под авторитет. Не можеме да очекуваме другите да го следат нашето раководење ако не можеме самите да примаме упатства. Најпрвин треба да дојдеме под водството на Господ Исус Христос. Ако сакаме да водиме за Бог, тогаш подобро да занеме што Бог ни вели. Кога ќе сме подготвени да се симнеме од престолот на нашиот живот и оставиме Исус да биде на Своето вистинско место, тогаш Бог може да донесе исцеление во нашиот живот и во животот на нашето семејство. Присуството Божјо тече од нашиот небесен Татко кон земните татковци, потоа кон мајките и на крај кон децата. Кога нашето срце ќе е во ред со Бог, остатокот од семејството ќе следи штом ќе види скршеност, понизност и зависност во нашето срце кон Бог. Како глава, ние треба:

**1.** Да донесеме позитивна насока во семејството. Донесување на позитивни одлуки преку познавање на Божјата волја и преку давање насока во животот на семејството. Што е Божјиот план и желба во нашите одлуки? Пред да тргнеш чекај на Божјиот мир.

**2.** Да воспоставиме приоритети во нашето семејство. Да ги ​​ставиме Божјите работи на вистинско место. Тоа значи дека треба да знаеме што Бог сака и тоа да го ставиме на вистинското место на приоритет. Ние не можеме да правиме што сакаме, туку да поминеме време во молитва, барајќи ја Божјата волја за нашите животи.

**3.** Да донесеме воспитување и дисциплина во нашето семејство. Дисциплината не е нешто што им го правиме на нашите деца, туку за нашите деца. Кога ги дисциплинираме нашите деца, тогаш:

* ги поправаме, а не казнуваме
* детето мора однапред да ги знае правилата и очекувањата и треба да му се даде разумно предупредување
* мора да има разумна дисциплина во која казната одговара на престапот
* да не се казнува во гнев
* треба и двата родитела да се во согласност
* треба да бидеме доследни
* да не дозволувиме тоа да биде одмазда или манипулација
* мора да биде без пристрасност, и при тоа да нема милениче
* откако казната завршила, треба нашите деца да знаат дека ги сакаме

**XXI. ШЕСТ КЛУЧНИ НЕШТА ЗА ЖЕНИТЕ**

**A. ПРИДРУЖНИК - (СООДВЕТЕН)**

**Бит. 2:18** И Господ Бог рече: “Не е добро за човекот да биде сам; да му создадеме помошник, сличен (соодветен за) на него!”

“**Помошник**" - не се однесува на некој кому му е наредено како на роб да изврши нечија работа. "Помошник" се однесува на некој кој е соодветен за мажот (духовно, интелектуално, морално и физички). Буквално **"некој кој му помага на другиот да достигне до целосно исполнување**". На друго место, ова значи "некој испратен да избави некого;" и секако дека повеќето мажи имаат потреба од избавување од различни проблеми. Од овој однос можеме да видиме дека успехот или неуспехот на мажот е поврзан со жената.

**Изр. 31:10-31** Кој ќе најде жена добродетелна? Таа е поскапа и од најскапоцените камења. 11 Срцето на мажот нејзин е убедено во неа, тој нема да остане без добивка; 12 таа ќе му прави добро на мажот свој, во сите дни од животот негов. 13 Набавува волна и лен, и весело работи со рацете свои. 14 Таа е како трговски кораб, - оддалеку си донесува храна. 15 Таа станува уште преку ноќта и дава храна во куќата своја и им определува работа на слугинките свои. 16 Ќе помисли ли за нива, ја купува; од плодот на рацете свои си насадува лозје. 17 Ја препашува со сила половината своја и ги зајакнува рацете свои. 18 Таа гледа колку и напредува работата, и светилката нејзина не се гасне ноќе. 19 Ги протега рацете кон фурката, и прстите нејзини се фаќаат за вретеното. 20 Дланката своја му ја отвора на сиромав, и раката своја на оној, кој има нужда, му ја подава. 21 Не се плаши од студ за челадта своја, зашто сета челад нејзина е облечена во двојни алишта. 22 Таа си ткае покривачи: од висон и пурпур е нејзината облека. 23 Мажот нејзин е познат кај портите, кога седи со старешините на земјата. 24 Таа работи покривки и ги продава, и со појаси ги снабдува Хананците. 25 Здравје и убавина е нејзината облека, и весело гледа на иднината. 26 Со мудрост ја отвора устата своја, и кротка поука има на јазикот нејзин. 27 Го надгледува домаќинството свое и не јаде леб во леност. 28 Стануваат децата и ја благословуваат, - мажот, и тој ја фали: 29 “Многу жени добродетелни имало, многу од нив стекнале богатство и сила, но ти ги надмина сите.” 30 Миловидноста е примамлива и убавината - суетна; но жена, која се плаши од Господ, е достојна за пофалба. 31 Дајте и од плодовите на нејзините раце, и нека се прославува кај градските порти поради делата свои.

**Стихот 23** зборува дека нејзиниот сопруг е почитуван крај портите, поради нејзиниот труд, посветеност и љубов кон сопругот и семејството. Не само што тој е познат крај портите, но во стих 31 исто така читаме дека плодот на нејзиниот труд прави и таа да биде почитувана крај портите. Нејзиниот сопруг и нејзините деца ја нарекуваат благословена.

**Ефш. 5:21-24** Покорувајте се еден на друг со страхопочит кон Христос! 22 Жените да им се покоруваат на своите мажи, како на Господ, 23 зашто мажот е глава на жената, како што е и Христос глава на црквата, а Тој е Спасителот на телото! 24 И како што црквата Му се покорува на Христос, така да им бидат и жените покорни во сè на своите мажи.

**Б. ХРИСТОС** **(КАКО ГЛАВАТА)**

Ако треба да бидеш сопруга и мајка каква Бог сака да бидеш, тогаш, Христос мора да биде главата, Господар на твојот живот. Единствен начин на кој некогаш ќе искусиш исполнување е преку Господ Исус Христос. Твојот сопруг никогаш нема да може да ги задоволи твоите потреби, исто како што ни ти не ќе можеш да ги задоволиш сите негови потреби.

Без разлика дали си во брак или самец, ти можеме да живееме во исполнестост и задоволност. Задоволноста не зависи од брачната состојба или недостатокот од неа. На жените не им треба маж за да се чувствуваат исполнети. Само Господ Исус може да донесе вистинско исполнување.

Апостол Павле рекол дека посакува сите да го имаат "дарот" (1 Кор. 7:7) кој тој го имал. Можеби да се биде самец е дар и Бог може да повика некого кон тоа да биде самец, но кога Тој тоа го прави, тогаш и го подготвува со "дарот на целобат", така што тој/таа имаат слобода и радост во тоа и се способени да живеат без фрустрации. Павле оди до таму што бракот го нарекува "робство" (1 Кор. 7:27). Кога сме врзани еден со друг и имаме желба да си служиме еден на друг. Самците, од друга страна, се слободни да Му служат на Бог на начини на кој оние во брак не можат.

Ако имаш "дар на целибат" нема да имаш потреба за брачен живот (во што спаѓаат и интимните односи).

Пред да можеме да бидеме покорни на нашиот партнер, треба да научиме покорност спрема Господ Исус Христос. Жените не можат вистински да биде во исправен однос со своите сопрузи, сè додека не се во исправен однос со Христос. Ако научиме покорност спрема Господ, тогаш ќе ни биде полесно да бидеме покорни кон нашите сопрузи. Колку повеќе се приближуваш кон Господ, толку повеќе Тој ќе ти ги исполни потребите кои твојот сопруг не може.

Знај дека никој од нас не е совршен и кога се споредуваш со другите посакуваш твојот брак да е како нивниот, a всушност не ги знаеш битките со кои тие се соочуваат во нивната врска. Секој има проблеми во бракот.

**В. ХРИСТИЈАНСКА ПОКОРНОСТ**

**1. Ефш. 5:23-24 ...**зашто мажот е глава на жената, како што е и Христос глава на црквата, а Тој е Спасителот на телото! 24 И како што црквата Му се покорува на Христос, така да им бидат и жените покорни во сè на своите мажи.

Ние зборуваме за нејзината покорност "како на Господ." Во стх. 23-24 гледаме дека жените треба да им се покорат на своите мажи "како на Господ", што значи на ист начин како покорност спрема Господа. Тоа значи дека нема разлика оти "мажот е глава на жената, како што и (исто како) Христос е глава на Црквата." Во стх. 24 гледаме дека на ист начин како што црквата му е покорна на Христос, така е жената "на ист начин" да му е покорна на својот сопруг во сè.

Ако Христос е навистина главен во нашиот живот, тогаш тој ќе е главен во секоја област од нашиот живот. Биткатата низ која врвиме како христијани е да Му се преадеме и да Му ја довериме секоја област од нашиот живот. Кога ние вистински Му ја предаваме секоја област на Господа, тогаш наместо робство наоѓаме слобода. Кога им се покоруваме на нашите сопрузи заради послушност спрема Господ, наоѓаме слобода, затоа што Господ им служи на нашите потреби. Твојата покорност спрема твојот сопруг Му овозможува на Бог да го заврши делото кое го започнал во твојот сопруг. Кога му се спротивставуваме на Бога, Му ги врзуваме рацете, бидејќи на Бог Му стоиме на пат. Кога се тргнувама настрана, Му даваме можност на Бог да дејствува.

Зборот покорност се користи повеќе од 40 пати во Новиот Завет. Во повеќето места се користи како војнички израз. Тоа значи да се доведе во ред, да се стави на вистинско место, да се стави во состојба на функционалност. Тоа треба да функционира на таков начин, со цел да се дојде до победа. Армијата ги става нештата во ред заради една причина, за да победи. Кога ние мислиме на покорност, мислиме на губење на нашата слобода, на доминација врз нас или на потиснување. Бог не се обидува да не лиши од нешто, туку да донесе благослов во нашиот живот. Сите сме повикани да бидеме покорни. Тоа се случува кога му се покоруваме на авторитетот кој Бог го поставува, но кога му се спротивставуваме на авторитетот и ние самите губиме авторитет. Самиот Исус Му се покори на Таткото до самата смрт, а како резултат на тоа Бог го возвиши и му даде име над сите имиња. Луцифер, од друга страна, не чекорел во послушност и се обидел да узурпира со цел да се здобие со авторитет, и така го загубил авторитетот и бил изгонет. Секогаш кога се покоруваме Бог не издига. Затоа послушноста е нешто позитивно, а не негативно.

Покорноста не значи да се биде под тиранија на сопругот. Јас се покоруваме поради љубовта и жртвата која ни била покажана преку Христос. Покорноста е секогаш доброволна. Тоа е одговор на љубов која заштитува. Мажи, ако сакаме жените да не почитуваат и слушаат, тогаш тоа ќе треба да го заслужиме. Покорноста не се јавува оти сопругот ја присилува жената да му се покори. Туку затоа што живее за својата сопруга и затоа што ѝ го посакува најдоброто.

Дури и кога мажот не постапува како што треба, жената има обврска да му се покори како на Господ. Ако се покоруваме само кога другата страна е во право, тогаш тоа не би било покорност. Покорноста е да се попушта дури и кога не се согласуваш со другата страна. Единствената библиска причина кога не треба да се покориме на автортитетот е кога од нас е очекува нешто што јасно може да се види во Божјото Слово дека е против Божјата волја или против законите на државата.

Повеќето мажи бегаат од раководење во домот, особено во областа на духовните нешта. Ова често се случува поради страв од неуспех или поради себичност кога тој едноставно не сака да одвои време да се подготви. Мажите треба да ја сфатат одговорноста пред Бога во оваа област. Жените треба да остават простор за нивните сопрузи да водат, со цел мажите да бидат заштитата која Бог им ја дал.

**2. I Кор. 11:1** Угледајте се на мене, како и јас на Христос.

Павле вели: "Угледајте се на мене, како и јас на Христос." Покорувај ми се како што јас Му се покорувам на Христос. Ние сигурно не би го следеле, ако тој не Му се покорил на Господа. Како ние мажите можеме да очекуваме нашите жени да нè следат или да ни бидат покорни, кога ние одбиваме да Го следиме или да Му се покориме на Христа. Меѓутоа, ако Го следиме Исус, тогаш можеме да им кажеме на нашите сопруги "следи ме." Кога ние мажите Го следиме Христос тогаш чекориме во авторитет, ја имаме вистината и знаеме дека се движиме во вистинската насока, одејќи по Христос.

**3. I Кор. 11:2-3** Ве пофалувам дека ме помните во сè и дека ги држите преданијата како што ви ги предадов. 3 Но сакам да знаете дека Христос е глава на секој маж, а мажот е глава на жената; а пак Бог е глава на Христос.

Тука Павле ни дава редослед на авторитет

* Христос е под Бог Таткото
* Мажот е под Христос
* Жената е под мажот

Овој редослед нема никаква врска со тоа дали е некој подобар од друг. Постои еднаквост во Божеството меѓу Бог Таткото, Бог Синот и Бог Светиот Дух. Нема ништо во Светото Писмо, кое укажува на тоа дека Бог Таткото е на било кој начин подобар од Бог Синот и Бог Светиот Дух или било која друга споредба. Туку во овој редослед постои комплетност и хармонија која доаѓа од Божеството. Истиот редослед важи и во домот. Не се работи за тоа дека мажот е подобар од жената, туку Бог воведува ред, со цела да има хармонија и сигурност. Бог никогаш не намеравал жената да биде бришалка за мажот да ја гази и доминира. Напротив, сопругата треба да биде сакана и негувана.

**4. I Кор. 11:4-6** Секој маж, кој се моли или пророкува имајќи нешто на неговата глава, ја срамоти својата глава. 5 А секоја жена, која се моли или пророкува гологлава, ја срами својата глава, зашто е сосем еднаква со онаа што си ја избричила главата. 6 Имено, ако жената нема покривало, тогаш нека се истриже! Но ако е срамно за жената да се стриже или да си ја бричи главата, нека ја покрива.

Тука се вели дека е срамно за една жена да се избричи, подстрижи или да бидат без покривало на главата. Ова не треба да ги воведе луѓето во легализмот, туку да се покаже дека постои почит или покорност на срцето. Во тие денови блудници носеле кратка коса, па се сметало срамно за пристојна жена да има кратка коса. Но идејата тука е дека жената треба да биде од сè срце покорна на својот сопруг, покажувајќи го тоаа преку одржување на долга коса. Види стх. 13-16:

**5. I Кор. 11:13-16** Пресудете сами во себе дали ì прилега на жена да Му се моли на Бог без покривало? 14 Не ве учи ли самата природа дека е непристојно мажот да носи долга коса, 15 ако пак жената има долга коса, зарем не е тоа слава за неа, зашто долгата коса ì е дадена место покривало. 16 Но ако некој мисли да се препира - ние немаме таков обичај, ниту Божјите цркви.

Тука гледаме дека според стх. 16 ова било обичај, но можело да се примени или остави, а да не стане проблем на легализам во црквата. Со други зборови, ако таков обичај создава несогласување во црквата, тогаш Павловото гледиште било воопшто да нема таков обичај во црквата. Павле не бил загрижен за прашања на легализмот, туку за ставот на срцето. Кога жената е потчинета и заштитена (покриена) од страна на нејзиниот сопруг, тоа е нејзината слава, истото важи и кога таа има долга коса - и таквото покривало е нејзината слава. Но, кога жената е бунтовна спрема мажот и излегува од нејзиното покривање (заштита), тогаш тоа за неа е срамно.

**6. I Кор. 11:5** А секоја жена, која се моли или пророкува гологлава, ја срами својата глава, зашто е сосем еднаква со онаа што си ја избричила главата.

Запомни дека прашањето тука е нејзиното покривање. Забележи дека се работи за жени кои "пророкуваат" во црквата. Ова е тежок стих за оние кои веруваат дека жената не смее да зборува во црква, кога јасно гледаме тука дека тие јавно изговараат пророштва. Повторно, прашањето тука е дека што и да прават, треба да го направат под покривало на авторитет. Вистината на Светото Писмо е дека жените не треба да го узурпираат авторитетот на мажот. Пророкувањето е најголем од даровите. Затоа следи дека воколку ѝ се дозволило на жена да функционира во најголемиот од даровите, тогаш биле исто така способни да функционираат и во помалите дарови, но со срце на покорност пред авторитет, не узурпирајќи го авторитетот или покривањето.

**7. I Кор. 11:7-12** Мажот пак, не треба да ја покрива главата, зашто е лик и слава Божја, а жената е слава на мажот. 8 Мажот не е од жената, туку жената од мажот, 9 бидејќи мажот не е создаден заради жената, туку жената заради мажот. 10 Затоа жената треба да има власт над главата, заради ангелите. 11 Но во Господ ниту мажот е независен од жена, ниту жената е независна од маж, 12 зашто како што жената има потекло од мажот, така и мажот се раѓа преку жената, а сè потекнува од Бог.

**а.** "Жената е славата на мажот" - Мажот се прославува кога жената од се срце му е покорна. Славата на жената е да се покори. Исто како што е слава за секој што Му се покорува на Бог. Кога срцето на една жена е бунтовно, тоа не ѝ носи слава неа, не му носи слава на сопругот, ниту на Бога, туку е нивен срам.

**б.** "Жената има потекло од мажот" - Таа произлегла од Адам (неговото ребро), и повторно се зборува за Божји редослед. Таа била создадена за му биде соодветна помош на човекот. Тука не се вели дека жената е инфериорна во однос на мажот, туку станува збор за Божји ред. Во Тимотеј се вели:

**I Тим. 2:11-14** Жената нека се поучува во смиреност и во целосна покорност ! 12 А на жената не и дозволувам да поучува, ниту да господари над мажот, туку да биде смирена. 13 Зашто, прво беше создаден Адам, а потоа Ева. 14 И Адам не беше измамен, туку жената откако беше измамена, падна во престап.

Клучниот збор тука е да се биде во потчинетост. Стих 12 не значи дека тие не можат да поучуваат, туку да не го прават тоа, узурпирајќи авторитет над мажот. Бидејќи жената згрешила, таа треба да биде во потчинетост на нејзиниот сопруг, кој треба да обезбеди покривање и заштита на семејството.

**в.** "Мажот се раѓа преку жената" - Бог става сè во перспектива, укажувајќи дека мажот треба да запомни дека иако по Божја замисла тој треба да е главата, тој не би бил тука да немало жени. Бог сака да имаме срца кое се потчинуваат еден до друг (види Ефш. 5:21).

**Како заклучок:** гледаме дека кога секој е задоволен во својот редослед пред Бога во меѓусебна потчинетост еден на друг, тогаш Бог се прославува. Но, кога работиме едни против други за да се стекнеме со позиција или моќ, и се бориме и клеветиме еден против друг, тогаш се уништуваме и заедно пропаѓаме, бидејќи тогаш Бог ја повлекува Својата слава. Но, ако имаме срце кое се потчинува еден на друг и Го прославуваме Бог преку нашата покорност и преку наоѓање на нашето соодветно место пред Бог, тогаш тоа ни носи слава нам и на Бог и тоа нè исполнува. Потоа, кога го гледаме нашето семејство и сопруг благословени, тоа му носи слава на нашeto срцe, бидејќи ако се тие почестени и ние сме почестени заедно со нив. Секогаш кога Бог од нас бара да се покориме, и ние го послушуваме, тогаш Бог нас нè подига.

Мажи, како и Христос кој секогаш се обидува да го изнесе најдоброто во црквата, така и ти треба да сториш сè со цел да ја поддржиш и поттикнеш твојата жена да биде најдобро што може, пред Бог во она што Тој сака за неа. За сите да соработуваме за една цел: Божјата слава.

**Г. ГРИЖА ЗА ДЕЦАТА**

**1. ПОФАЛБА -** Ако сакаме да ги задоволиме потребите на нашите деца тогаш мора да им дадеме признание, да им оддаваме почит како на човечко суштество. Ние мора да го градиме нивното самопочитување на различни начини, како на пример кои се во Христа и да ги воспитуваме во христијанска средина. Ние треба да ги пофалуваме, да им покажеме прифаќање, да ги поттикнуваме во нивниот живот, и колку е можно повеќе да им оддаваме признанија на позитивен начин. Запомни, Бог го создал секој еден од нас да бидеме поинакви и различно не обдарил. Некои деца се покомуникативни, додека други се поповлечени. Без оглед на нивните различни лични карактеристики, ние како родители имаме одговорност да обезбедиме пофалби, без да ги споредуваме нашите деца со други. Сите ние сакаме прифаќање од нашите родители, многу возрасни луѓе сè уште копнеат по прифаќање и признание.

**2. ПОГРЕШНИ ПРЕТПОСТАВКИ**:

**а.** Во ред е за мајките да ги стават своите деца пред сопрузите. Ова не е вистина, затоа што децата на крајот ќе пораснат и ќе си заминат, додека сопругот останува дома. Божјиот редослед е сопругот да е на прво место. Жените треба да бидат внимателни да не ја трошат целата своја енергија и внимание на своите деца и потоа да не остане ништо за нивниот сопруг. Кога жената го става својот сопруг на прво место и му дава чест, тогаш нејзините деца ќе пораснат, гледајќи го тој редослед. Инаку ќе пораснат без да го знаат Божјиот ред што ќе резултира во проблеми во нивните односи.

**б.** Детето заслужува да биде во центарот на вниманието. Не дозволувај твоето дете да го контролира вашето семејство. Колку пати сте виделе деца кои ги контролираат своите родители, бидејќи нивните родители не им пренеле кое е нивното место.

**в.** Во ред е да се втурне детето во позрели улоги. Ние не треба да се обидеме да ги унапредиме нашите деца во области во кои воопшто не се заинтересирани. Многу родители се обидуваат да го живеат своето второ детството преку нивните деца. Често пати е голем страс за децата да се очекува од нив да бидат нешто што не се. Тато никогаш не успеал да стане фудбалска ѕвезда, па затоа сега го води својот син да биде фудбалска ѕвезда.

**3. ДЕТЕТО НЕКА ПОМАГА ОКОЛУ КУЌАТА -** Дозволи им на твоите деца да учествуваат во различни одговорности околу куќата и нека знаат дека се ценети за тоа. Ние не треба да ги учиме децата дека е казна да завршат некоја работа. Постои радост во работењето и чувството на само-остварување. Уште во млада возраст започни со нив да работиш околу куќата, изградувајќи ја нивната самопочит.

**4. ДОЗВОЛИ ИМ НА ДЕЦАТА ДА СЕ ЗАПОЗНАВААТ СО ВОЗРАСНИ -** Кога заедно со твоите деца ќе се сретнете со други возрасни, не заборави да ги претставиш како вреден дел од семејството.

**5. ДОЗВОЛУВАЈТЕ ИМ НА ДЕЦАТА ДА ЗБОРУВААТ ЗА СЕБЕ -** Кога некој ќе им постави прашање, самите нека си одговорат.

**6. ОВОЗМОЖИ ИМ НА ТВОИТЕ ДЕЦА САМИ ДА ОДЛУЧУВААТ -** Помогни им сами да мислат. Не поставувај очекувања од нив, туку дај им можност сами да избираат. Ова ќе им помогне да го развијат карактерот**.**

**7. ОДБЕРИ ВРЕМЕ ЗА НАСАМО СО СЕКОЕ ДЕТЕ -** Важно е да се гледа на нив како индивидуи, а не како група. Обата родители треба да поминат време сами со секое од нивните деца. Тие времиња се богатство за децата. И ова им покажува дека се вредни и сакани како поединци. Бог сите не љуби подеднакво, заради тоа кои сме.

**8. ОПСИПУВАЈ ГИ СО МНОГУ ЉУБОВ -** Преку она што го правиме и велиме. Обезбеди многу прегратки и нежни допири. Да им се покаже нежност не е немажествено, туку потребно за децата здраво да растат и се развиваат.

**Д. ВОСПИТНИ МЕРКИ**

**Изр. 29:15** Стапот и прекорот даваат мудрост; но момче, оставено без грижа, ја посрамува својата мајка.

**1. ОБАТА РОДИТЕЛИ РЕШАВААТ ЗА ВОСПИТНИ МЕРКИ -** И мајките и татковците се одговорни за дисциплинирање. Мајката не треба да вели: "Чекај, татко ти да дојде од работа, па ќе видиш...!" Не е добро од таткото да се прави "Баба рога". Кога постои сериозен престап, тогаш е мудро да се одложи казната, додека мама и тато имаат можност заедно да се договорат.

**2. ДИСЦИПЛИНИРАЊЕ СО МЕРКА -** Кога дисциплинираме во лутина предизвикуваме бунтовност и огорченост. Направете го тоа со мерка. Ако сте вознемирени, испратете го вашето дете во својата соба додека да се смирите, а потоа справувајте се со проблемот, во сета сериозност и љубов.

**3. ВИДОТ НА КАЗНАТА ТРЕБА ДА Е СООДВЕТЕН СО ПРЕСТАПОТ -** Не плашете се да го исплескате вашето дете со стапче или дрвена лажица, но нека биде тоа со разум согласно со прифатливи упатства.

**Изр. 22:15** Безумието на детето му е приврзано за срцето, но прачката ќе го отстрани далеку од него.

**Изр. 13:24** Кој ја жали прачката, го мрази синот свој; а кој го сака, го казнува од детските години.

Плескање кога тоа е соодветно, а не за секоја работа, но воглавно кога се работи за бунтовност. Исто така, не користете ја вашиот рака, туку дрвена лажица. Бидете сигурни дека казнувањето е насамо, не пред други деца или пријатели. Бидете доследни кога дисциплинирате. Поставете насоки кои ќе ги спроведувате.

**Ѓ. КОНТРОЛА**

**1. КОНТРОЛИРАЈТЕ ГО ВАШИОТ РАЗГОВОР -** Внимавај со кого зборуваш за вашите брачни проблеми. Особено не зборувај за тоа со твојата мајка. Твојот сопруг ќе ѝ стане одбивен и тоа ќе предизвика вистински проблеми во твојот брак. Најдобрата личност да разговарате за тоа е Господ. Треба да внимаваме што зборуваме со другите за некој друг. Тоа што се случува е, ја споделуваме нашата болка со други, ја кажуваме само нашата страна на приказната и предизвикуваме другите да имаат лошо мислење за лицето со кое сме се скарале, потоа се помируваме со таа личност, оставајќи ги сите други да мислат лошо за неа.

**Изр. 21:23** Кој ја чува устата своја и јазикот свој, ја чува душата своја од зло.

**2. КОНТРОЛИРАЈ ГО НАЧИНОТ НА ИСХРАНА -** Мајките треба да внимаваат со што го хранат своето семејство. Мајки, внимавајте што јаде вашето семејство дома. Обиди се да го научиш твоето семејство да јаде здрава храна во умерени количини.

**3. КОНТРОЛАЈТЕ ГИ ВАШИТЕ ДОЛГОВИ -** Денес е многу лесно да се добие кредит. Причината е што се прават огромни суми на пари преку поттикнување на луѓето да купуваат на кредит. Ако имате кредитни картички користете ги разумно и покривајте го долгот на крајот на месецот, за да не ви се пресметуваат камати.

**4. КОНТРОЛИРАЈТЕ ГИ ВАШИТЕ ОБВРСКИ -** Бог сака жените да одржуваат ред во нивните домови, така што ќе ги држат своите обврски надвор од домот во рамнотежа со одговорностите кои ги имаат дома.

**Тит 2:4-5** ...за да ги учат младите жени да ги љубат своите мажи и своите деца, 5 да бидат разумни, чисти, вредни домаќинки, љубезни и покорни на своите мажи, за да не се хули Божјото слово.

Може многу да се каже за еден дома, од начинот на кој тој изгледа. Ако домот е во неред тоа говори за бурниот живот во него. Ова обично е духовен барометар. Кога и мажот и жената ги извршуваат своите одговорностите дома, мажот ќе треба да ѝ помогне на својата сопруга воколку таа е вработена.

**5. КОНТРОЛИРАЈ ЈА АТМОСФЕРАТА ВО СВОЈОТ ДОМ -** Ако мажот е главата, ти си срцето. Ти воведуваш ред во вашиот дом, ти си таа што треба да ја надгледува музиката која се свири и ТВ емисиите кои се гледаат. Ти ја поставуваш духовната атмосфера во вашиот дом. Без силна жена мажот не ќе го достигне својот потенцијал. Сопругот и сопругата заедно ослободуваат благослов кој Бог го има за нив.

**XXII. ФИНАНСИИ -** *од г-дин Џон Џулијано*

**Ос. 4:6** Мојот народ гине што нема разум, зашто ти си го отфрлил разумот, и Јас ќе те отфрлам...

Знаење и разбирање не е едно исто. Јас можам да разберам нешто и тоа да го прифатам, отфрлам или примам во моето срце и тоа да стане дел од моето знаење. Само затоа што слушаме зборови не значи дека имаме знаење. Кога ќе сфатиме нешто, тогаш мораме да го прифатиме и применуваме тоа во нашите животи пред тоа да стане дел од нашата база на знаење.

**ДВА КЛУЧНИ ЗБОРА**

Во однос на финансиите често се употребуваат два клучни збора:

**1.** Дисциплина

**2.** Буџетирање

Кога ги прашувам луѓето дали се дисциплинирани со нивните финансии, повеќето признаваат дека не се доволно дисциплинирани. Дополнителни истражувања покажале дека повеќето луѓе не следат буџет во справувањето со своите финансии. Дали ова значи дека оние кои не прават буџет или кои не се многу дисциплинирани се осудени на финансиска пропаст? Светот би рекол да! Но, не заборавај дека Божјата благодат ги опфаќа нашите финансии, исто како и нашиот грев. Кога ги разбираме Божјите принципи за финансиите, ќе имаме успех во нашите финансии и без буџет.

**ДАВАЊЕ**

На првите две клучни збора црквата го додава и зборот "ДАВАЊЕ". Дури и во давањето постојат правила кои мора да се почитуваат ако "давањето" треба да биде делотворно. Не секое "давање" резултира во Божји благослов.

**1.** Во **Битие 4:5** гледаме како Каин му принел дар на Бог, но неговиот дар не бил прифатен.

**2.** Во **Дела 5:1-11** Ананија и Сапфира донеле дар кој ги чинел живот. Значи, давањето не секогаш вродило плод.

Давањето е дејствие кое само по себе е немоќно, освен ако не ги разбираме Божјите принципи за давање и соодветно ги примениме. Така гледаме дека буџетирањето, дисциплинираноста, па дури и давањето на христијанинот само по себе не ветува финансиски успех.

**ТВОЈАТА БАЗА НА ЗНАЕЊЕ**

Кога ќе одвоиме време да испитаме од каде доаѓа нашата база на финансиско знаење, повеќето од нас ќе забележат дека тоа што го знаеме сме го научиле од нашите родители, пријатели и искуства според гледиштето на светскиот систем, за тоа како да управуваме со нашите финансии. Сите години на учење, пред да поверуваме во Христос, дејствуваат против Божјиот начин на работа.

Божјото Слово ни ветува успех ако чекориме во познавањето на Неговото Слово. Световниот начин едноставно не е Божји начин.

**Ос. 4:6** Мојот народ гине што нема разум, зашто ти си го отфрлил разумот, и Јас ќе те отфрлам...

**НАСТОЈНИШТВО**

Настојништвото е Божјиот начин на справување со нашите финансии. По дефиниција настојник е "лице на кое му е доверено управување на домаќинство или имот на друг, човек кој се занимава со раководење на домашните активности, надгледник над слугите, оној кој собира закупнини, приход итн; оној кој дејствува како претпоставен или администратор кој раководи со туѓи финансии или имот.”

Запомни, Бог е сопственик на сите нешта. Многумина од нас го слушнале ова, го разбирале, но не успеало тоа да стане дел од нашата база на знаење со примена. Сè додека не го прифатиме овој едноставен факт во нашето битие и во нашиот дух, ние не ќе можеме да бидеме успешни настојници. Ние мора да знаеме и да живееме според фактот дека Бог ги поседува сите нешта.

Во настојништвото ние можеме да ги користиме "светските финансиски системи", но јадрото или центарот на нашата работа е Христос. Ние ги користиме "световните системи", но постапуваме како настојници. Стихови кои покажуваат дека Бог ги поседува сите нешта:

**Пвт. Зкн. 10:14** Ете, небото и небото над небесата, земјата и сè што е на неа, е на Господ, твојот Бог.

**Изл. 19:5** Па сега, ако го слушате гласот Мој и го пазите заветот Мој, ќе Ми бидете избран народ меѓу сите народи, зашто Моја е целата земја:

**Пс. 50:12** ...ако огладнам, нема да ти кажам тебе, зашто Моја е вселената и сè што ја исполнува.

**Јов 41:3** Кој Ми дал нешто порано, та Јас да му вратам? Под целото небо сè е Мое.

**Пс. 24:1** Господова е земјата и сè што ја исполнува, вселената и оние што живеат во неа.

**1 Кор. 10:26** ...што “Господова е земјата и сè што ја исполнува.”

**НАСТОЈНИШТВО/ДОВЕРЕНИЧКА ОДГОВОРНОСТ**

Настојникот има подеднаква одговорност како и довереникот. Ако сте биле довереник во банка и одговорни за справување со туѓи пари. Во таа ситуација твојата одговорност е управување со пари, да инвестираш, да плаќаш сметки и да правиш сè што е во најдобар интерес на лицето за кое си му доверител. Тоа не се твои пари и мора да дадеш отчет како си работел со нив.

Во Божјото царство сите сме доверители како настојници. Кој е нашиот надомест? Господ вели дека можеш да извадиш од сметката онолку колку што ти треба за да живееш. Но тоа што често се случува е дека ние вадиме повеќе отколку што има на сметка, оставајќи долг. Како мислиш дека претседателот на банката ќе реагираат ако провери како си работел со сметката и открие дека не само што ги нема парите, туку има дури и долг. Најверојатно ќе одиш во затвор. Дали е поинаку со Божјите пари?

Ние треба да вадиме онолку колку што ни е потребно за живот, а остатокот нека се користи за царството со упатство од Господ. Службата на Светиот Дух ќе нè води кога ќе решиме да чекориме по Божјите принципи.

Трошење на пари во непослушност кон Божјата волја е грев. Честопати Бог ни дава насока, но ние не слушаме. Како што незнаењето е неприфатливо за Даночните служби, така е и со Бог. Вистинскиот проблем со финансиите е ГРЕВОТ. Кога луѓето се во финансиски потешкотии, најчесто, тоа е резултат на трошење од непокорност. Проблемот е во срцето, а не во парите.

Како знаеме дека можеме да имаме победа. **1 Кор. 10:13** Никакво искушение не ве наваса, освен човечкото. А Бог е верен и не ќе дозволи да бидете искушувани над вашите сили, туку заедно со искушението ќе ви даде и излез, за да можете да го издржите.

Ова ни покажува дека секој пат кога сме искушувани да трошиме пари кои не треба да се трошат, Словото изјавува дека постои излез. Ако решиме да ги потрошиме парите, ќе мора да ја прифатиме одговорноста за нашата непокорност. Битката за нашите финансии е духовна битка. Не се работи за тоа што да се купи или да не се купи, туку се работи за битка за нашата душа, центарот на нашата волја.

**ДЕСЕТОК**

Една од првите пречки со кои се соочуваме во нашиот христијански живот е кога дознаваме дека десетокот му припаѓа на Бога. Спасението е бесплатен дар, но десетокот е одговорност која го надминува Законот. Во Битие 14:17-20 можеме да видиме дека Авраам му дал десеток на Мелхиседек уште пред да биде даден Мојсеевиот закон. Кога читаме во Евр. 7:9-10 гледаме дека Леви, кој зема десеток, даде десеток според Законот преку Авраам.

**Евр. 7:9-10** Следствено, Леви кој зема десеток, даде десеток преку Авраам, 10 зашто уште беше во бедрото на својот татко, кога го сретна Мелхиседека.

Десетокот бил духовен принцип уште пред да има закон за десетокот. Принципот на давање јасно се гледа според следното:

**Лк. 6:38** Давајте и ќе ви се даде: добра мера - набиена, протресена, преполнета, ќе ви биде дадена во скутот, зашто со каква мера мерите, со таква ќе ви се одмери.

**2 Кор. 9:6-9** А ова ви го велам: кој сее скудно, скудно и ќе жнее; кој сее штедро, штедро и ќе жнее! 7 Секој нека даде како што решил во срцето, а не безволно и не сосила, зашто Бог го љуби радосниот дарител. 8 А Бог е способен изобилно да ја излее сета благодат врз вас, па имајќи секогаш доволно сè што е потребно, да имате изобилно за секое добро дело, 9 како што е напишано: "Раздаваше нашироко, им даваше на сиромашните, Неговата праведност останува во вечни векови.”

**Мт. 23:23** Тешко вам, законици и фарисеи, лицемери, кои давате десеток од нане, копар и ким, а го запоставувате поважното во Законот: правдата, милоста и верноста. Ова требаше да го правите, а она да не го запоставувате! (види и **Лк. 11:42**)

Овде, во Матеј 23 гледаме како Исус ги укорува фарисеите затоа што давале десетокот, но го запоставувале поважното, како што е правдината, милоста и верата. Овие требало да ги прават, а десетокот да не го запостават.

Постои слобода која доаѓа врз верникот кога тој го прифаќа фактот дека Бог поседува сè, а ние сме привилегирани да бидеме настојници, и мора целосно да Му веруваме на Бог за Неговата грижа. Тој е Јахве Јире, Бог Кој видливо обезбедува.

**НА ДЕСЕТОКОТ РЕАГИРАМЕ НА ТРИ НАЧИНИ**

1. ***Можеме да одбиеме да даваме десеток*** - ако така решиме, Словото вели дека сме виновни за крадење од Бог.

**Млх. 3:8-11** Смее ли човек да краде од Бога? А вие крадете од Мене. Ќе речете: 'Што крадеме од Тебе?" - од десетокот и од приносите!' 9 Со проклетство сте проколнати, зашто Ме крадете - вие и сиот народ. 10 Донесете ги сите десетоци во ризницата, па да има храна во Мојот дом, и потоа испитајте Ме, вели Господ Саваот: зар нема да ги отворам отворите небески за да излијам благослов на вас, па да имате и на претек? 11 Заради вас ќе им забранам на оние, што ги изедуваат плодовите земни, и лозата ваша во полето нема да остане без плод, вели Господ Саваот.

2. ***Ние можеме да дадеме десеток, но без исправно срцето или став***. Треба да се потсетиме дека Бог го љуби радосниот дарител и дека не смееме да даваме со мрморење, или од чувство на обврска. Бог секогаш е позаинтересиран за нашето срце и став отколку за нашата надворешна појава.

**2 Кор. 9:7** Секој нека даде како што решил во срцето, а не безволно и не сосила, зашто Бог го љуби радосниот дарител.

3. ***Ние може да направиме "скок на вера***", да дадеме од сè срце, прифаќајќи го фактот дека сме само настојници на Божјиот благослов во нашиот живот, и дека сè што поседуваме Му припаѓа на Бог. Ова може да го направиме, бидејќи сме свесни дека како прво десетокот не ни припаѓа нам. Ако внимателно го истражуваме Словото ќе видиме дека Библијата секогаш за десеток вели "десеток", а не "наш десеток" или "мој десеток". Десетокот му припаѓа на Бог. Тој никогаш не бил наш, туку сме поставени да раководиме.

**Лев. 27:30** И секоја десетина од земјата: од земните семиња и од плодовите на дрвјата, Му припаѓаат на Господ: тоа е светиња Господова.

"Ризницата" е местото каде што треба да го донесеме десетокот. "Ризницата" е локалната црква во кој одиме и членуваме. Тоа е местото каде што духовно се храниме, каде што добиваме духовни поуки. Наша одговорност е да го ослободиме десеток за ризницата. Потоа одговорноста е до настојниците на ризницата да се користи десетокот за Божјото дело. (види Малахија 3:10)

**ВАЖНОСТ & СИГУРНОСТ**

Колку повеќе ја зголемуваме важноста на финансиите, толку понесигурни стануваме. Ова се должи на фактот дека колку повеќе трошиме на важни нешта, толку помалку ќе имаме за безбедни нешта. Целта е да се постигне вистинска рамнотежа меѓу овие две нешта.

Еден проблем што го гледаме е дека мажите имаат поголема потреба за важност. Додека жените пак имаат повеќе потреба за сигурност. Во бракот ова може да стане проблем доколку сопругот троши за важни нешта, и нема чувството за сигурноста на својата сопруга. Затоа, има потреба за ваква рамнотежа во нашите финансии, во однос на нашите брачни обврски.

Постојат последици кога не ја одржуваме вистинската рамнотежа меѓу важните нешта и сигурноста. Ако ја пренагласиме важноста, последиците се долгови, ропството и губење на сигурност. Ако ја пренагласиме сигурноста, последиците се алчност, здодевност, како и страв од губиток. Крајност во двете насоки носи многу негативни последици. Кога обата брачни другари имаат потреба од важност, најверојатно, секогаш ќе бидат во долгови и ропство, бидејќи ќе трошат на за нив важни нешта. Од друга страна, ако сигурноста е пренагласена, тогаш ќе имате брачен пар кои се преплашени да трошат пари, живејќи со куп пари скриени во душек. Секогаш кога се фокусираме на едното апетитите растат до недоглед. Затоа треба да се одржува рамнотежа која носи мир и просперитет.

**КРЕДИТНИ КАРТИЧКИ**

Често ќе слушнете луѓе кои велат дека нивниот најголем проблем е нивната кредитна картичка. Всушност, вистинскиот проблем е ***долгот*.**

**Изр. 22:26-27** Не биди од оние, што даваат рака и се заложуваат за туѓи долгови: 27 ако нема со што да платиш, зошто да ти ја земат постелата под тебе?

Станбениот кредит е заем, не е долг. Заемот не е лош. ***Долг е безгарантен заем***. Заем е кога позајмуваме со можност за покривање на сумата која е позајмена. Долг е кога нема средства кои се доволни да се покрие позајменото, воколку поради било која причина не може да се плати ратата на заемот. Долгот е финансиско робство каде што должиш повеќе отколку што можеш да вратиш. Долгот според Божјото Слово, треба да се избегнува по секоја цена.

Долгот најчесто води до лутина кон Бог затоа што не ги задоволил нашите потреби. Ние се испружуваме повеќе отколку што се нашите можности и кога ќе дојдеме под притисок за враќање, очекуваме Бог да ги задоволи нашите потреби. Вистинскиот проблем лежи во тоа што не сме послушни на Божјото Слово во однос на избегнување на долгови.

**Проп. 4:6** Подобро една шака во мир, отколку две со труд и мака во духот.

Божјото Слово во Прорповедникот нè поучува дека не треба да се грабаме по она што е надвор од нашите можности. Кога ќе се испружиме повеќе одколку што ни се можностите тогаш се ставаме во ситиуација “на мака и грижа на духот”.

**ПЛАН ЗА ОНИЕ КОИ НЕ ПРАВАТ БУЏЕТ**

**1.** Одвој време да ги проучиш сите твои периодични или годишни трошоци како што се: осигурување на автомобилот, осигурување на имотот, разни периодични сметки: струја, вода, парно и др. Собери ги и стави на страна сума секој месец за да се платат сметките.

**2.** На страна стави 20% од твојата плата, (откако си одвоил десеток) за непредвидени трошоци. Тоа се пари за поправка на автомобилот, ако фрижидерот се расипе, и др.

**3.** Сите вообичаени месечни сметки треба да се покријат со 80% кои ни остануваат. Ако не можеш да ги платиш, тогаш живееш над своите можности.

Запомни дека Божјото обезбедување не е секогаш во форма на зголемени примања. Често е во форма на попречување да не направиме непредвидени трошоци. Кога живееме според Божјите принципи, Тој своето обезбедување го дава на различни начини.

**4.** Додатниот приход кој би дошол во домот од некоја додатна работа на партнерот не треба да се користи за основните трошоци за живот. Наместо тоа треба да се користи за да се плати задолжувањето. Ако тој додатен приход се потроши за основни животни потреби, само се зголемува можноста и ризикот, затоа што може да залаже и да предизвика поголемо задолжување. Кога ќе ја снема можноста за додатниот приход, ќе се случи ситуација на задолжување поголемо отколку што може да се врати, се создава долг.

**МЕНТАЛИТЕТ НА МЕСЕЧНО ПЛАЌАЊЕ**

Повеќето луѓе имаат менталитет на месечно плаќање. Повеќето мислат дека сè додека плаќаат помалку отколку што заработуваат, се на добар пат. Па тогаш како можеме да одредиме дали можеме нешто да си дозволиш да купиш или не? Ако едно од следните 4 нешта се вистинити во твојот живот, тогаш не можеш да си дозволиш да купиш нешто:

**a.** Ако го плаќаш само минималниот месечен износ на твојата кредитна картичка, тогаш не можеш да си дозволиш да купиш било што друго.

**б.** Ако не ставаш пари на страна за да си ги платиш периодичните трошоци, тогаш не можеш да си дозволиш да купиш било што друго.

**в.** Ако не ставаш на страна 20% после десетокот, тогаш не можеш да си дозволиш да купиш било што друго.

**г.** Ако немаш план како да бидеш слободен од заеми и долгови, тогаш не можеш да си дозволиш да купиш било што друго.

Сè додека не одлучиш да ги водиш финансиите на Божји начин, нема да дознаеш што е вистинска слобода и благослов во ова подрачје на животот. Послушноста е секогаш подобра од жртва.

**XXIII. ФИНАНСИИ – продолжеток** *(додатни белешки од RevC)*

**A. Причина за речиси 40% од разводите.**

**Б. Водство**

**1.** Мажот е одговорен за финансиското водство, но мудриот човек сфаќа дека има ограничувања во раководењето на финансиите, и предлага да ја дели одговорноста со неговата жена.

**2.** Ова нема да го наруши неговото водство ако се однесува мудро и со почит. Бракот вклучува тимска работа и разбирање за тоа кој какви дарови има. Одговорностите треба да се делат и да се даде место за користење на даровите.

**В. Чии пари?**

**1.** Сите пари треба да бидат наши пари – на една сметка

**2.** Сопругата треба да добива Х денари за да се погрижи за одредени одговорности – како и сопругот.

**3.** Остатокот од парите се во заедничка каса за да се покријат заедничките трошоци, за кои двете страни се договориле.

**4.** Без тајни фондови или скриени каси.

**Г. Долговите можат да го уништат бракот:**

**1.** Немој да се задолжуваш за повеќе нешта одеднаш. (најдобро едно по едно)

**2.** Немој да трошиш повеќе отколку што можеш да платиш. Немој платата од следниот месец да ја потрошиш овој месец, затоа што никој од нас нема сигурна иднина.

**3.** ИЗБЕГНУВАЈ кредитни картички – внимавај на каматите. Ако користиш кредитни картички, плати го секогаш целиот долг или поништи ја картичката.

**4. Рим. 13:8** "Не должете никому ништо..." Според начинот на плаќање има разлика меѓу долг и колатерален долг. Долг се дефинира како нешто што го должам без покритие кое би го искористил во случај долгот да треба да се наплати предвреме. Колатерален долг во себе вклучува долгување, но постојат извори од кои долгот би се платил ако наплатата настапи пред време.

**Д. Буџет:**

**1.** Запишувај каде ги трошиш парите. Знај каде ти одат парите, затоа што пред Бог имаш одговорност како настојник. Ние сме само настојници на Неговиот благослов.

**2.** Планирај ја својата плата за да добиеш максимум. Научи да живееш според буџетот, за да развиеш дисциплина во трошењето и свесност за твоите трошоци. Ако сме добри настојници, тогаш нема да треба да бидеме засрамени пред Бог за тоа како ги користиме работите кои Тој дарежливо ни ги обезбедил.

**3.** Размислувај за систем на буџетирање. Ако е соодветно објасни неколку методи кои човек може да ги користи за да развие систем на буџет.

**XXIV. СПРАВУВАЊЕ СО КОНФЛИКТИ -** *Пастор Џон А. Лојд*

**Ефш. 4:25-5:2** Затоа отфрлете ја лагата и зборувајте вистина секој со својот ближен, зашто сме органи едни на други! 26 Гневете се, но не грешете! Сонцето да не зајде во вашиот гнев, 27 и не давајте му место на ѓаволот! 28 Кој крадел, да не краде веќе, туку подобро да се труди и да го работи со своите раце она што е добро, за да може да му дава на оној што има потреба! 29 Никаков лош збор да не излегува од вашата уста, туку само полезен за изградување, каде што е потребно, за да им даде благодат на слушателите. 30 И не жалостете Го Светиот Дух, со Кој сте запечатени за денот на избавувањето! 31 Секоја горчина, гнев, јарост, викање и хулење да бидат отстранети од вас, заедно со секаква злоба. 32 Бидете љубезни еден кон друг, чувствителни, проштавајќи си еден на друг, како што и Бог ви прости вам во Христос. 1 И така, угледајте се на Бог, како мили чеда, 2 и живејте во љубов, како што и Христос ве засака вас и Се предаде Себеси за нас, како принос и жртва на Бог, за благопријатен мирис.

Божјото Слово не вели дека нема да се налутиме, туку, кога сме лути да не грешиме. Запомни, еден аспект од плодот на Духот е "самоконтрола." Сè додека постојат луѓе ќе има и проблеми. Треба да се потрудиме да бидеме во мир со сите луѓе, дури и ако тие не се во мир со нас.

**Евр. 12:14** Стремете се кон мир со сите, и кон светоста без која никој не може да Го види Господ:

**A. 12 РАБОТИ КОИ ПРЕДИЗВИКУВААТ КОНФЛИКТИ**

**1.** **Замор** - кога Илија се истоштил по битката со лажните пророци, повикувајќи оган од небото, трчајќи 65 км и во својот замор размислува за смрт (самоубиство). Заморот предизвикува да гледаме на нештата од погрешна перспектива.

Кога сме уморни и лесно вознемирени најдобро е да избегнеме да разговараме за прашања кои можат да предизвикаат проблеми. Мора да бидеме насамо и да се одмориме. И додека чекаме на Бог, Тој ни дава сила.

**Ис. 40:31** ... а оние кои се надеваат на Господ, ќе ја обноват силата своја: ќе кренат крилја како орли, ќе трчаат и нема да им биде тешко, ќе одат и нема да се уморат.

Најдоброто што можеме да сториме кога сме уморни е да поминеме во славење на Бог, читање на Неговото Слово, а потоа да си легнеме и да се отспиеме. Следното утро се будиме свежи и тоа е нов ден во Господа.

**2.** **Обесхрабрување** - кога сме обесхрабрени, склони сме кон расправање, оти нашата перспектива е негативна. Обесхрабрувањето е резултат на верување на ѓаволска лага. Кога сме обесхрабрени се лутиме на другите и ги користиме како изговор за она што се случува во нашиот живот. Непријателот има свој начин на поставување на работите со деструктивни аргументи кога знае дека сме обесхрабрени. Затоа мора да бидеме многу чувствителни кога сфаќаме дека нашиот брачен партнер е обесхрабрен. Ние треба да сме орудие за градење, а не рушење.

**3.** **Сатаната ја поставува сцената за расправија** - иако сатаната не е виновен за секоја расправија со која се соочуваме, тој е одговорен за местење на работите. Ние мора да бидеме исполнувани со Светиот Дух, за да бидеме секогаш облечени во нашиот оклоп, подготвени да се спротивставиме на нападите на непријателот.

**4.** **Дружење со оние кои духовно застрануваат** - тие чувствуваат вина и осуда поради својот грев. Затоа, тие обвинуваат некој друг, наместо да ја прифатат одговорноста за своите постапки. Ним им недостига духовна чувствителност и затоа постои постојана можност за кавга. Кога вовлекуваат други верници во личните нивни постапки или докажувања, тие можат да си ги оправдуваат сопствените дела. "И ти си како мене!" Тие, исто така, ќе се обидат да ги намамат другите да го прават она што тие го прават, со цел да ги оправдаат своите постапки. Оној кој духовно застранува секогаш ќе се обиде да те повлечe надолу кон нивното ниво, па затоа мораме да бидеме свесни за тактиките на ѓаволот. Уште една причина да се биде во "молитва" е кога знаеме дека си имаме работа со отпадници. Не загризувај го мамецот на непријателот, туку нека светли твојата светлина.

**5.** **Финансиски притисок** - често пати ги обвинуваме другите за нивното себични трошење, а не ги преиспитуваме сопствените навики за трошење. Ние имаме тенденција да ги правдаме нашите трошоци без да мислиме на трошоците на другите.

**6.** **Болест** - дури и главоболка или настинка може да предизвика несоодветен однос спрема другите. Ние очекуваме другите да се ултра-чувствителни кон нашите потреби, без да бидеме чувствителни на нивните потреби.

**7.** **Нечувствителност кон сопругата за време на менструалниот циклус** - се верува дека 90% од брачната дисхармонија се случува за време на овој период од месецот. Мажите треба да бидат свесни за тоа што се случува и да покажата дополнителна чувствителност. Ова е време кога треба да се подготвени да помогнат и да се внимателни. Ова е време во кое често кажуваме работи за кои подоцна зажалуваме. Тоа е време кога треба да внимаваме што зборуваме.

**8.** **Страв -** нервозата пропратена со страв честопати предизвикува да бидемесклони кон расправија.

**9.** **Недостиг на комуникација** - Се претпоставува дека зборуваме околу 100 зборови во минута, но замисли околу 600 зборови во минута. Затоа, често пати не го примаме она што ни е пренесено, бидејќи мислите ни летаат. Треба да внимаваме слушателот да го чуе и разбере тоа што се обидуваме да го комуницираме, наместо да подразбираме дека сфатил.

**10.** **Желба за внимание** - Ако некој се чувствува запоставен и сака да биде забележан за да избегне чувство на отфрленост, тогаш тој бара внимание. Често пати методот на привлекување внимание е неприфатлив. Отфрленоста предизвикува бунт, гнев, независност и недостатокот на соработка. Тоа, исто така води кон однесување кое ги става другите на испит за да се види дали ќе реагираат по мое.

**11.** **Недостаок на чувствителоност спрема другите** - Понекогаш не сме ни свесни за нашиот недостаток на чувствителност и навредата не е решена сè додека подоцна нешто друго не се додаде на претходната ситуација и доаѓа до експлозија. Во љубов треба да се соочуваме со проблемите кога тие ќе се појават, наместо да влезат во ситуација која е уште потешка да се реши.

**12.** **Комплекс на инфериорност** - Ние мора да го гледаме нашето место во Бога, за да не се чувствуваме загрозени кога другите не ни оддаваат признанија на начин на кој ние тоа го очекуваме. Луѓето со ваков проблем се кавгаџии, бидејќи се повредени и се заштитуваат, постојано бранејќи се. Затоа е потребно меѓусебно да се изградуваме и охрабруваме.

Конфликтот е природна работа. Ние секогаш ќе се занимаваме со конфликти, но нека биде на соодветен начин. Запомни, да не си легнеме со гнев во нашето срце. Подобро да ја прифатиме грешката и да бараме мир, наместо да дозволиме гневот да работи во нашето срце и да нè води кон грев. Кога ќе научиме соодветно да се справуваме со конфликти, на вистински начин ќе растеме во нашиот живот.

**Б. СООЧУВАЊЕ СО КОНФЛИКТ**

**Ефш. 4:25-27** Затоа отфрлете ја лагата и зборувајте вистина секој со својот ближен, зашто сме органи едни на други! 26 Гневете се, но не грешете! Сонцето да не зајде во вашиот гнев, 27 и не давајте му место на ѓаволот.

1. **Конфликтите се неизбежни** - Писмото јасно вели дека ќе се соочуваме со гнев. Сепак, опоменати сме да не му даваме место за гревот кога ќе се соочуваме со гневот. Од Словото знаеме дека Павле и Варнава биле гневни еден на друг, исто така, и Исус бил гневен на фарисеите. Гневот сам по себе не е грешен, но може да грешиме ако соодветно не се справиме со него.

Ние не треба да се чувствуваме виновни што се гневиме, но сме одговорни за тоа како реагираме на гневот. Бог често пати користи конфликти во нашиот живот за да поттикне растеж. Сè додека не настанал конфликт меѓу Авраам и Лот, и нивните сточати, Авраам не тргнал во насока на Божјата волја. Бог го искористил тој конфликт за да го насочи Авраам во вистинскиот правец.

Често во брачниот однос ќе има конфликти. Ако реагираме позитивно спрема конфликтите, можеме да видиме растеж во нашите животи и односи. Бог го растресува секој однос, за да не направи силни во Него и за да ја зајакне нашата врска. Конфликтите обично го идентификуваат проблемите или слабостите во одредени области. Кога правилно ги решаваме, целата ситуација станува посилна, без разлика на вклучените страни. Запомни, повеќето од придобивките кои ги уживаме во животот произлегуваат од проблеми за кои некои пронашле решение.

**2.** **Воколку е можно, одбегнувај конфликти** - Има луѓе кои мислат дека докажувањето и расправата е единствениот начин да се реши проблем. Сети се што вели Словото: "**човековиот гнев не ја исполнува Божјата праведност**" и дека, "**од телесното нема корист**". Бог сака да донесе благодат во такви ситуации и да ни помогне да најдеме позитивни решенија за нашите конфликтни проблеми.

**3.** **Времето е важно** - Треба во вистинско време да се соочиме со конфликтот. Повеќето од нас насетуваат кога конфликтот се приближува. Често брачните партнери не користат здраво расудување за правовремено да се реши конфликтот. Најдобро е колку што е можно да се отстранат пречките кои го одвлекуваат вниманието, со цел и двајцата да се фокусираат на проблемот. Исто така, препорачливо е да се справиме со потенцијалните проблематични области уште пред тие да станат големи проблематични области. Бидете отворени и искрени, а сепак со кротост и љубов. Наша желба е да ја изградуваме и зајакнуваме врската, а не да ја уништиме. Овoj пристап ја надминува брачната врска.

**4.** **Организирај си ги мислите, чекај и моли се** - Нашите први впечатоци за одреден проблем обично се телесни. Толку често реагираме во тело, наместо да се повлечеме, и одредено време да го свариме тоа што било кажано, повнимателно да ги испитаме фактите, да поминеме време со Господ за да добиеме насоки од Него. Откако ќе се смири нашиот дух, ние сме во подобра состојба правилно да постапуваме. Генерално поумно е да се поттикне другата страна прва да се искаже. На тој начин ќе имаш повеќе информации за соодветно да одговориш кога ќе дојдеш на ред. Дури и кога другата страна е вознемирена и гневно започнува, целта во твоето срце е да ја ислушаш, без да ја браниш својата позиција. Ако е можно, Словото ни вели да "бидеме во мир со сите луѓе”.

5. **Гнев под контрола** **-** Не треба да екплодираме секој пат кога се лутиме. Нашите постапки се пример за нашите деца. Ние не сакаме да пораснат и така да се однесуваат, затоа треба да име самоконтрола врз покажување на нашиот гнев. Ние знаеме дека гневот се контролира, бидејќи еден аспект од плодот на Духот е "самоконтрола". Ние можеме да имаме побожна контрола врз нашиот гнев.

**1 Кор. 13:4-7** Љубовта долго трпи, љубовта е љубезна, не љубомори, љубовта не се фали, не се вообразува; 5 не се однесува непристојно, не го бара своето, не се раздразнува, не памети зло; 6 не и се радува на неправдата, туку се радува со вистината; 7 премолчува сè, на сè верува, на сè се надева, сè поднесува.

**a.** **Љубовта долго трпи** - не подпаднува на гневот за мали нешто, туку ги поднесува слабостите на другите

**б.** **Не се вообразува** - Гордоста се надувува - кога сме полни со нашата гордост, тогаш нема простор за некој друг. Тоа е како да се обидуваме да ставиме голем воздушен душек и голем човек во мал автомобил. Воздушниот душек го зафаќа речиси сиот простор, така што нема место за некој друг. Кога сме надуени во нашата гордост, тогаш не оставаме простор за некој друг!

**в.** **Не го бара своето** - Љубовта ни овозможува да погледнеме на потребите на другите и да ги почитуваме другите како поважни од нас. Кога ја разбираме природата на Божјата љубов спрема нас, ние сме во состојба да ја фрлиме секоја лична грижа на Него, и така сме слободни на другите да им го посакуваме најдоброто.

**г.** сè **поднесува** - Вистинската љубов поднесува многу и нè оспособува ефикасно да владееме со нашиот гнев.

**6.** **Не смееме да ги натураме нашите супериорни капацитети -** Некои луѓе размислуваат брзо, на нозе, додека други се побавни во зборувањето. Треба да бидеме внимателни да не го заплашиме нашиот партнер или со нашиот јазик да го парчосаме, само затоа што имаме супериорен капацитет на зборови. Затоа што можеш да бидеш гласен, не значи дека си во право така да постапуваш..

**7.** **Никогаш не лажи -** Ние не можеме да прибегнуваме кон рационализација на невистината. Биди искрен, но не и брутално искрен за да не нанесеш непотребни повреди. Ние треба "вистината во љубов да ја зборуваме" **Ефш. 4:15**.

**8.** **Не зборувај нешта кои не ги мислиш -** Кога сме среде конфликт, велиме или спомнуваме нешта кои не сакаме. Ова само нанесува повреди и создава отпор, незадоволство и можна одмазда од другата страна. Ние треба да ги чуваме нашите зборови, бидејќи тие не се враќаат празни назад! Тие го постигаат она за кое се испратени, па дури и повеќе. Во момент на гнев, можеме да кажеме нешто, за кое подоцна ќе зажалиме што сме го рекле, но штетата е веќе направено и многу тешко ќе се поправи.

**9.** **Никогаш не се повикувај на минатото -** Можеби се сеќаваме на минатото, но вистинската прошка решава да не го спомнува. Ако некому навистина сме му простиле, ќе немаме желба тоа да го спомнуваме пред другите. Ако продолжуваме да го вадиме минатото , тогаш не сме простиле и во себе криеме горчина.

**10.** **Не вовлекувај други во конфликтот -** Ние не смееме да вовлекуваме други во нашиот конфликт со цел да ја зајакнеме нашата позиција. Кога тоа го правиме, ја замрачуваме перцепцијата на другите луѓе за одредената личност. Стореното тешко се поправа откако ќе се реши конфликтот.

**11.** **Разбери ги потребите на другите -** Можеш да избегнеш многу расправии ако одвоиш време за подобро да ги разбереш потребите на својот брачен другар. Кога тоа го правиме, и ги прилагодуваме нашите постапки за подобро да ги задоволат потребите на ситуацијата, ние избегнуваме конфликт.

**12.** **Подуховниот има поголема одговорност -** Подуховната личност во врската има одговорност така да постапи. Подуховната ќе бара мир, а не војна. Ако е потребно, нека се преземе и вината, за да се донесе помирување и исцелување во ситуацијата.

**XXV. ТРИ ГРАДЕЖНИ БЛОКОВИ НА ТРАЈНИ ОДНОСИ** *- од Rev. John A. Lloyd*

Овие градежни блокови се многу важни. Еден столар може да работи многу напорно, но ако не го користи вистинскиот материјал, тој не ќе ја постигне својата цел. Божјото Слово ни дава вистински материјал за градењето на силни брачни врски.

**A. БЛАГОДАТ**

Благодат е "незаслужена благонаклоност". Со Бог не постои безнадежна ситуација. А сепак често пати ја гледаме нашата ситуација како безнадежна и затоа се откажуваме, верувајќи во лагата на ѓаволот. Божјата копнеж за нас како христијание е ние постојано да се движиме кон единство. Единство во духот, единство во душата и единство на телото. Христијаните, повеќе од било кој друг, можат тоа да го направат преку Божјата моќ, сила и ресурси. Христијаните, повеќе од било кој друг, треба да живеат во хармонија и победоносен брак.

**БОЖЈАТА БЛАГОДАТ** нè **УЧИ ДЕКА НЕМА БЕЗНАДЕЖНА СИТУАЦИЈА**

**Мт. 26:65** Тогаш врховниот свештеник ја раскина својата облека и рече: “Овој богохули! Зошто ни се потребни уште сведоци? Ете, сега ја чувте хулата.

**Бр. 14:6** Тогаш Исус, синот Навинов, и Халев, Синот Јефунеов, кои беа од оние што ја беа разгледале земјата, ги раскинаа облеките свои:

**Дела 14:14** Но кога го чуја тоа апостолите Барнаба и Павле, ги раскинаа своите облеки, се втурнаа меѓу народот и извикајќи,

"Раскинување на облеката" бело израз на тага, како што можеме тоа да го видиме од овие стихови. Сепак, имало една група на поединци на кои Бог им заповедал да не ја раскинуваат својата облека во знак на жалост, тоа биле членовите на семејствата на свештенството. Единствената ситуација кога тоа им било дозволено било во случај на богохулство. Токму затоа, Кајафа, првосвештеникот, во Мт. 26:65 "ја раскинал својата облека", бидејќи тој сметал оти било богохулство за Исус да каже дека е божество. Облеката на првосвештеникот била така шиена за да спречи кинење (Изл. 28:32; 32:23; Лев. 21:10). Дури и кога Ароновите два сина биле убиени во суд, во тој момент на тага, на Арон му било кажано од Мојсеј да не ја раскинува својата облека или ќе умре. Свештеникот бил единствениот привилегиран да влезе еднаш годишно да се помоли во Најсветото место. И бидејќи свештеникот бил единствената личност која имала таков пристап во Божјото присуството, тој никогаш не смеел безнадежно да гледа на било која ситуација. Да се раскине облеката, е да кажеме дека ситуацијата е безнадежна и дека нашите проблеми се надвор од Божјата помош. Нема крај на Божјата благодат, таа е бесконечна. Бог е секогаш доволен. Ништо не го изненадува Бог, Тој секогаш може. Па зошто тогаш велиме дека нашиот брак е безнадежен? Тоа е лага!

**Мт. 19:26** Исус ги погледна и им рече: “За луѓето тоа е невозможно, но за Бог сè е возможно.”

Кога го прифаќаме Христос како наш личен Спасител, ние стануваме свештеници со Исус како наш Првосвештеник. Ние како свештеници имаме пристап во Најсветото место. Завесата е раскината. Ние имаме привилегија на слободен пристап до Самиот Семоќен Свет Бог. Затоа, не смееме да ја гледаме нашата ситуација како безнадежна. Треба да му пристапиме на Бог, знаејќи дека ја разбира нашата ситуација и дека ќе обезбеди потребна милост и благодат за да ги исполни нашите потреби.

**Евр. 10:19-23** И така, браќа, имаме слобода да влегуваме во Светото место преку Исусовата крв, 20 Кој низ завесата ни отвори нов и жив пат, кој е Неговото тело, 21 и бидејќи имаме Врховен свештеник над Божјиот дом, 22 да пристапиме со искрено срце во целосна слобода на верата, со срца кои преку попрскување се исчистени од зла совест и со тело измиено со чиста вода. 23 Цврсто да го држиме исповедувањето на нашата надеж, непоколебливо, зашто верен е Оној Кој ветил...

Првиот градежен блок за долготраен однос е да се разбере дека Бог е милостив и дека можеме да Му ги принесеме сите наши грижи. Запомни:

**Ефш. 3:20** А на Оној, Кој може да направи неспоредливо повеќе, отколку што можеме да бараме или замислиме, според силата што дејствува во нас,

Треба да сме повеќе од победници. Свештеникот може да има проблеми, но никогаш не смее да очајува, зашто Бог може, и Неговата благодат е доволна. Кога чекориме во Божјата волја, тоа можеме да го сториме со доверба кон Бога, знаејќи дека Тој дејствува за наше добро, дури и кога не гледам докази за тоа. Бог често нè става во оган за да ги прочисти нашите животи и да поттикне духовна зрелост.

**Ерм. 29:11** Зашто само Јас ги знам замислите, што сум ги смислил за вас, вели Господ, замислите за добро, а не за зло, за да ви дадам иднина и надеж.

**Б. ПОСВЕТЕНОСТ**

Мојата посветеност се темели врз фактот дека Бог е милостив и добар.

**Рим. 8:28** “И знаеме дека сè содејствува за доброто на оние кои Го љубат Бога, на оние кои се повикани по Неговата намера.”

Јас можам да останам во мојот брак, бидејќи верувам дека Бог има добри нешта за мене во него. Послушноста секогаш води кон исполнување на Божјата цел. Тоа не значи дека нема да има тешкотии во послушноста, но можеме така да постапиме оти веруваме дека Бог ќе не носи. Кога по вера сфаќам дека дури и преку тешка ситуација Бог ќе го изнесе доброто, додека му верувам и чекорам во послушност, тоа ми дозволува да постапувам со доверба кон Бога, оти сакам да ја вршам Божјата волја. Мојот став кон мојата ситуација е позитивен, не негативен.

**ТРИ ВАЖНИ ИЗЈАВИ**

**1.** Знаеме дека Бог е добар и преку Своите постапки ја покажува Својата добрина. Бог ја покажал својата љубов кон нас преку Неговото дело на крстот. Кога имаме став на непосветеност кон проблематична врска, во одредена смисла велиме дека не веруваме дека Бог може да донесе ништо добро од нашиот проблем. Ни недостасува вера во Бог и затоа не сме подготвени да го решаваме проблемот. Го пропушташ фактот дека воколку сме посветени Бог ќе ја награди нашата верност. "Бог ги наградува оние кои ревносно Го бараат." Она што ни треба е повеќе вера во добрината на нашиот Бог.

**Псалм 34:4-9** Го побарав Господа, и Тој ме чу и од сите стравови мои ме избави. 5 Кон Него погледнете и разведрете се и лицата ваши нема да се посрамат. 6 Несреќниот вика и Господ го слуша и го спасува од сите негови неволји. 7 Ангел Господов се улогорува околу оние, кои се бојат од Него, и ги спасува. 8 Вкусете и ќе видите, колку е добар Господ! Блажен е оној човек, кој кај Него прибегнува! 9 Имајте страхопочит кон Господ, сите праведници Негови, зашто ништо нема да им недостига на оние кои имаат страхопочит кон Него.

**2.** Кога си исполнет, можее да даваш. Треба да гледаме кон Бога за наше задоволство, а не кон нашиот партнер. Твојот партнер нема никогаш да може целосно да те задоволи онака како што тоа Господ го прави. Ако секогаш очекуваш од твојот партнер, очекуваш од погрешниот извор. Доказ за тоа е фактот дека Бог повикува некои да останат самци, затоа што Тој е во состојба да донесе целосно исполнување во нивниот живот. Ако Тој може да го направи тоа за самците, тогаш може и за оние во брак. Ако се венчаме со умисла дека конечно постои некој кај кого ќе можам да најдам целосно исполнување на моите потреби, не очекува тешко будење, затоа што и другата страна го помислувала истото. Бог може да донесе исполнување воколку во Него се надевам и покрај тешката ситуација.

**3.** Не можеш да го обвинуваш твојот брачен другар за недостаток на радост. Склони сме да ги наведеме грешките кај нашиот брачен другар како причина за нашиот недостаток на радост и веселба. Секогаш ставот на другиот е одговорен за недостатокот на нашата радост. Ова не е библиски. Твојата радост не зависи од тоа дали некој нешто прави или не прави. Твојата радост е од Бог. Ако немаме радост, тогаш причината за тоа е што не остануваме во Бог. Кога сме полни со плодот на Духот, ќе имаме радост, затоа што тоа е плод на Духот. Радост и мир се резултат на престојување во Светиот Дух. Наоѓаме радост во тоа што Бог сака да се направи, дури и кога другите не реагираат како што ние очекуваме. Мојата радост е видлива, оти постапувам правилно пред Бога.

**В. ПРИФАЌАЊЕ**

Бог нè прифаќа и сака да ги прифаќаме другите.

**Рим. 15:1-7** Ние, силните, должни сме да ги носиме слабостите на слабите, а не да се однесуваме како што нам ни годи. 2 Секој од нас нека се грижи да му угоди на ближниот, за негово надградување, 3 зашто ни Христос не Си угодуваше Сам на Себеси, туку како што е напишано: “Хулите на оние кои Те хулеа, паднаа на Мене.” 4 И сè што било напишано некогаш, напишано ни е нам за поука, за да имаме надеж преку трпението и преку утехата од Писмата. 5 А Бог на трпението и утехата нека ви даде едномисленост меѓу вас според Исус Христос, 6 за да Го славите еднодушно и едногласно, Бог, Таткото на нашиот Господ Исус Христос. 7 Затоа прифатете се еден со друг, како што и Христос ве прифати за Божја слава!

Треба да се прифаќаме еден со друг онака како што Бог нè прифаќа, токму какви што сме. Наместо ние да се обидуваме да го промениме нашиот партнер, Бог нека го менува. Сите знаеме дека постојат работи во нас што треба да се менуваат. Но, колку повеќе му ги набиваме на нос на нашиот брачен другар, толку повеќе тој е решен да се противи. Подобро Бог да изврши притисок, бидејќи Тој добива трајни резултати.

**Ефш. 4:2** ...со сета понизност, кроткост и со трпеливост, поднесувајќи се едни со други во љубов!

**1.** Пред да можам го прифатам и љубам некого, јас мора да сум прифатен и сакан. Не можам да го дадам она што го немаат. Треба лично да искусиме самоприфаќање и љубов ако сакаме да бидеме во можност истото да го даваме понатаму. Кога ќе погледнеме во Ефешаните 1 гледаме дека сме избрани од Бог, Тој нè прифатил, нè благословил, нè засакал, ни простил и има план и цел за нас. Со други зборови, Бог нè прифатил и ја покажал Својата љубов кон нас, така што во Христос можеме да го искусиме нашето прифаќање.

Без Бог се обидуваме да најдете прифаќање преку:

**a.** **Успешност** - бараме начини за успех со надеж дека ќе најдеме прифаќање и одобрување. Ако ја бараме нашата вредност во нашиот успех, што ќе се случува кога не сме успешни. Дали тогаш ја губиме нашата вредност? Ние не можеме да ја градиме нашата самодоверба врз успешноста. Кога така правиме, ги вреднуваме и другите според нивниот успех.

б. **Угодување на другите** - гледаме да ги задоволуваме другите и кога тие не ги забележуваат нашите напори, нам ни недостасува вредност. Ако според овој метод ги судиме другите, дали ни угодуваат, во моментот кога не ни угодуваат ние ги отфрламе, оти тие нас нè отфрлиле.

Знаеме дека сите овие работи се лаги и дека Исус Христос ја платил цената за сите мои гревови и недостатоци. Исус Му угодил на Таткото, а не јас, оти мојот живот е скриен во Христос Исус. Јас не морам да сум успешен, бидејќи Исус успешно извршил сè што било потребно и сега јас стојам на место на прифатеност и преку Исус Христос ја примам Татковата љубов.

Кога доаѓаме до точката да знаеме дека Бог нè љуби и нè прифаќа, тоа нè ослободува, ја отстранува осудата, вината, инфериорноста, бунтовништвото и стравот. Кога ова навистина го знаеме, од сè срце, тогаш можеме да започнеме да ги љубиме и да ги прифаќаме другите луѓе. Сега можам да се љубам себеси, оти Бог ме љуби. Ако не можеме да се љубиме себе си, не можеме да ги љубиме ни другите. Знаејќи го ова, не мора постојано да очекувам прифаќање или одобрување од мојот партнер. Кога ги отфрлам другите, тоа носи чувство на инфериорност, а подоцна и бунтовност. Кога некого прифаќаме, тоа го ослободува да цути во личност која Бог сака тој/таа да биде и доведува до разоружување на бунтовништвото и непријателството.

**НАРУШУВАЊЕ НА ЦИКЛУСОТ НА ОТФРЛЕНОСТ**

**ПРОШКА**

Ако циклусот на отфрленост кој резултира во инфериорност и бунтовност треба да биде прекинат, тогаш мора ти да ги преземеш првите чекори во твојата семејна ситуација. Знаејќи дека Бог ти простил, ќе мора да им простиш на оние кои те навредиле и да им понудиш прифаќање. Ова е првиот чекор во процесот на обнова.

**Ефш. 4:31-32** Секоја горчина, гнев, јарост, викање и хулење да бидат отстранети од вас, заедно со секаква злоба. 32 Бидете љубезни еден кон друг, чувствителни, проштавајќи си еден на друг, како што и Бог ви прости вам во Христос.

Овие цитати од Ефешаните се Божјото слово за нас, за нашиот брак и за нашите меѓусебни односи.

**Мт. 18:21-22** Тогаш Петар пристапи и Му рече: “Господи, колку пати да му простам на брата си кој греши против мене? Дали до седумпати?” 22 Исус му рече: “Не ти велам до седумпати, туку до седумдесет пати по седум.”

Тука Петар е предупрден од Бог дека не треба да ги броиме навредите, туку да понудиме прошка колку што е потребно. Исус ни обезбедил пример во следната парабола:

**Мт. 18:23-35** Затоа небесното царство прилега на некојси цар, кој сакал да си ги расчисти сметките со своите слуги, 24 а кога почна да ги расчистува, кај него беше доведен еден, кој му должеше десет илјади таланти. 25 И бидејќи немаше како да ги врати, господарот заповеда да го продадат него, неговата жена и децата, и сè што имаше, за да наплати. 26 Тогаш слугата клекна и му се поклонуваше, велејќи: ,Господару, имај трпение спрема мене и сè ќе ти исплатам.' 27 И поттикнат од сожаление, господарот се смилува на слугата, го пушти, и му го прости долгот. 28 Но штом слугата излезе, и најде еден од своите сослужители, кој му должеше сто денарии, фати да го дави, велејќи му: ,Врати ми го долгот.' 29 Тогаш сослужителот падна пред неговите нозете и го молеше, велејќи: ,Имај трпение спрема мене, и сè ќе ти исплатам.' 30 Но тој не сакаше, туку отиде и го фрли в зандана, додека не му го исплати долгот. 31 А кога неговите сослужители видоа што се случи, мошне многу се нажалија и отидоа та му кажаа на својот господар сè што се случи. 32 Тогаш господарот го повика и му рече: ,Пакосен слуго! Ти го простив сиот долг, зашто ме преколнуваше. 33 Не требаше ли и ти да му се смилуваш на твојот сослужител, како што и јас ти се смилував тебе?” 34 И неговиот господар се разгневи и им го предаде на мачителите, сè додека не му исплати сè што му должеше. 35 Така и Мојот небесен Татко ќе ви стори вам, ако секој од вас не му прости од срце на својот брат.”

Исус вели: “Како што Јас ви простив вам, така проштавајте и вие.” Запомни колку Бог ти простил! Ако имаме закоравено срце и не му простиме на нашиот брат, тогаш Бог според стиховите 34 и 35, ќе нè предаде на мачителот. Кога чуваме неопростување и горчина во нашето срце, Бог ја отстранува Својата заштита од нас и допушта да бидеме измачувани.

*(Овие мисли се додадени на Rev.C)* Кога чуваме неопростување и горчина во нашето срце, ние стануваме затвореници на оние ставови и чувства. Тогаш стануваме робови на нашата горчина која ни ја одзема снагата, ја нарушува нашата перцепција за животот, предизвикува да се фокусираме на нашето чувство на штета на нашите меѓусебни односи. На некој начин, ваквиот став, му дава на другиот неизразена моќ над нашето постоење, така што сме му го дале она што во друг случај би било здраво продуктивно постоење, да премине во став кој полека ја јаде нашата емотивна и духовна благосостојба. Да се научи да му се прости на другиот, дури и ако не е свесн за навредата која ја чувствуваш, или ако не е волен да прифати одговорност, ќе ти дозволи да се ослободиш за да напредуваш во планот кој Бог го има за твојот живот, оставајќи ја на Бог задачата да се поправи лошото кое ти е направено во животот.

**XXVI. БРАК - РАЗВОД - ПОВТОРЕН БРАК -** *од Rev. Dick Christensen*

**ВОВЕД:**

Она што сега ќе го споделам, го справам со многу молитва и проучување. На срце ми е "да ја споделам вистината во љубов". Мојата молитва е да го примиш ова во љубов и тоа да им донесе слобода на оние кои се во заложништво на лагите на непријателот. Кога ја знаеме вистината, "вистината ќе нè ослободи!" Исто така свесен сум дека некои од нас чувствуваат уверување и верувам дека тоа ќе донесе корекција и насока од Бог. Да не бидеме само слушатели на вистината, туку и извршители! Понекогаш вистината не е лесно да се проголта, но Бог никогаш не ни ветил дека секоја ситуација во животот ќе ни биде задоволство. Од друга страна, Светото Писмо јасно учи дека со послушноста доаѓа благослов.

Во јулскиот број од 1986 на "Американска Демографија", стои дека според сегашната стапки 6 од секој 10 американски жени во своите триесетти години ќе поминат низ барем еден развод. Околу 70% од нив ќе се премажат, а 52% од премажените повторно ќе се разведат.

**ДА СЕ ПОМОЛИМЕ**

**ШТО Е БРАК?**

**Malachi 2:14-16** Вие, пак, прашувате - зошто? Поради тоа што Господ беше сведок меѓу тебе и жената од твојата младост, на која не и беше верен, иако таа ти е помошничка и твоја законска жена. 15 Зар Тој не направи да бидеш едно тело и еден дух со неа? И што сакаше Тој со тоа? Тој сакаше да добие потомство од Бог. Па така, пазете го духот свој и никој да не ја изневерува жената од својата младост. 16 Зашто Јас мразам развод - вели Господ Бог Израилев - и чивек што си ја опоганува својата облека со неверство, вели Господ Саваот. Затоа пазете го духот свој да не постапувате вероломно.

**A. стх. 14** Бракот е однос на сојуз.

**Б. стх. 15** Предупредување "биди внимателен како се однесуваш кон својата жена" вие сте во заветен однос.

**В. стх. 16** Во Стариот Завет кога мажот се разведувал од неговата сопруга се нарекувало "да се отстрани". Така јасно може да се види дека Бог мрази развод! Неговиот став е секогаш ист. Разводот никогаш не бил Негова волја за човекот. Тоа е одвратно за него, бидејќи тоа подразбира кршење на сојуз. Денешните закони и ставовите на општеството го направиле разводот секојдневен и прифатлив како и вулгарностите на тв-екраните. Тоа станало прифатлива алтернатива во животот, во ситуација во која е "изгубено чувството на вистинската љубов". Сакам тука да сум совршено јасен - Човекот може на ова да гледа како сака, но сепак за Бог тоа е намразено!

**ШТО Е СОЈУЗ?**

Постојат три цитати во Светото Писмо, од кои првите два говорат за нашата дискусија. Дозволи ми да те охрабрам да си ги запишеш сите три заради лично проучување. Тие се:

* **Еремија 34:13-19**
* **1 Самуил 18:1-4**
* **Битие 15-17 глава**

**Ерм. 34:13-19** “...така вели Господ, Бог Израелов: Јас склучив завет со вашите предци, кога ги изведов од египетската земја и од домот на ропството, па реков - 14 На крајот од седмата година отпуштај го братот свој Евреин, кој ти се продал; нека ти работи шест години, а потоа отпушти го откај тебе на слобода. Но предците ваши не го приклонија увото свое и не Ме послушаа. 15 Вие сега се повративте и постапивте справедливо пред очите Мои, што му објавивте секој од вас на ближниот свој слобода, и склучивте пред Мене завет во домот, над кој се призовува името Мое; 16 но отпосле се предомисливте и го обесчестивте името Мое, па ги зедовте назад секој својот роб и секој својата робинка, кои бевте ги пуштиле на слобода, кому каде му беше угодно, и ги принудивте сега пак да ви бидат робови и робинки. 17 Затоа, вака вели Господ: вие не Ме послушавте да објавите слобода на братот свој и на ближниот свој; затоа, еве, Јас, вели Господ, ви објавувам слобода за да бидете предадени на меч, помор и глад и ќе ве предадам на поруга пред сите цареви земни; 18 и ќе ги предадам оние, што го престапија заветот Мој и не ги исполнија зборовите на заветот, што го склучија пред лицето Мое, откако пресекоа теле на две половини и минаа меѓу расечените делови, 19 јудејските кнезови и ерусалимските кнезови, дворјаните и свештениците и сиот народ на земјата, кој мина меѓу расечените делови на телето;

Еремија му зборува на царот Седекија и на луѓето кои биле во сојуз со Бог. Еремија зборува според водството на Божјиот Дух. Забележи што тој вели.

**A. стх. 13-14** Гледаме тука дека татковците на овие мажи имале сојуз со Бог, но не го испочитувале сојузот.

**Б. стх. 15** Синовите биле во позиција да го почитуваат сојузот, бидејќи тие, за разлика од нивните татковци, ги ослободиле своите слуги во седмата година, откако одслужиле шест години.

**В. стх. 16-17** Бог вели дека иако синовите почнале добро, тие се одвратиле од доброто според сојузот, и тргнале кон сопственото задоволство. Следствено, бидејќи тие не сакале да го почитуваат сојузот на слободата, Бог решил да им даде "релаксирана" доза на пресуда.

**Г. стх. 18-19** Она што тука е опишано се нарекува "крвен сојуз", вид на сојуз кој според стих 19 сиот народ го склучил со Бог.

**ШТО Е КРВЕН СОЈУЗ?**

**1 Самоил 18:1-4** “Кога Давид го заврши разговорот со Саул, душата на Јонатан се приврза до душата негова, и Јонатан го засака како своја душа. 2 И тој ден Саул го задржа и не му дозволи да се врати во домот на татко му. 3 А Јонатан склучи сојуз со Давид, бидејќи го засака како душата своја. 4 Јонатан ја соблече горната облека своја што беше на него, и му ја даде на Давид, исто така и другата облека своја, и мечот свој, и лакот свој, и појасот свој.

Овде гледаме како Јонатан и Давид склучуваат сојуз.

**A. стх. 1** Тука гледаме дека овие двајца имале посебен вид на пријателство без сексуална конотација. Тоа може да се нарече "крвни браќа", иако не биле вистински браќа.

**Б. стх. 2-3** Тие се сакале како самите себе си.

**В. стх. 4** Тука Јонатан ја покажал другата страна на "крвниот сојуз", со соблекување на својата облека и размена на истата со Давид.

Сите ја знаеме приказната за Давид, Јонатан и царот Саул, таткото на Јонатан. Саул сакал да го убие Давид. Давид всушност го имал секое право да се брани и да се заштити од Саул. Конечно, и Јонатан и царот Саул умреле. Во тој момент Дејвид направил чудна работа. По смртта на Саул, Давид и сиот Израел пееле тажалки за Саул. Зошто го направил тоа? Затоа што Давид бил во сојуз со Јонатан, сè што му припаѓало на Јонатан, му припаѓало и на Давид и обратно. Следствено, во очите на сојузот Саул како да му бил татко на Давид. Така, поради односот на сојузот, Дејвид немал обвинение против својот татко, туку го тажел. Не само тоа, туку ако читаш понатаму, ќе видиш дека Давид ги благословува дури и Сауловите синови, бидејќи му биле како браќа под сојузот што го направил со Јонатан. Во очите на Бог тоа е моќта на сојузот.

**КАКО СЕ СКЛУЧУВАЛ КРВЕН СОЈУЗ?**

**1.** Теле било заклано и поделено по цела дожина. Двете половини на закланото теле биле поставени на земи со мал простор меѓу нив. Доволно простор двете страни на сојузот да можат да поминат низ него. Значењето на ваквото сечење на месото се наоѓа во церемонијата на денешните венчавки. Обично, има средишен простор, а од обете страни семејствата седат на почестни места. Младоженецот доаѓа по средината и го зазема своето место и чека невестата да дојде по средината до својот младоженец.

**2**. Двете страни на сојузот, исто така, си ги разменувале своите имиња. Така што ако јас склучам сојуз со пастор Ник, моето ново име ќе биде Дик Панико Кристенсен, а пастор Ник ќе стане Ник Кристенсен Панико. Тоа е споделување на нивните имиња. Во нашите современи венчални церемонии обично жената го зема името на мажот, покажувајќи ја унијата меѓу обете страни.

**3.** Двете страни на сојузот, исто така, ги преземаат одговорностите на другото семејство. Ако нешто се случи со едниот, тогаш одговорноста на другиот е да се грижи за семејството.

**4.** Тие, исто така, ги разменувале своите надворешни облеки што било симбол на нивната моќ, богатство и позиција во општеството. Тие, исто така, ги разменувале своите појаси кои служел за носење на оружјето. Размената на овие нешта говорело дека ќе ја бранат другата страна до смрт.

**5.** Потоа сојузот бил дополнително запечатен преку сечење на дланката на нивните раце, а потоа и рацете им биле споени и врзани со јаже, дозволувајќи крвта да капе надолу по јажето. Подоцна секој би задржал дел од јажето како потсетник на овој крвен сојуз.

Во многу источни култури би земале чаша вино и би ја држеле под јажињата за крвта да капе во чаша со вино. Потоа на заветната прослава тие би го пиеле виното помешано со крв и така земале учество во животот на другиот. На Евреите ова им било забрането, па затоа за време на заветната прослава само пиеле вино, кое било симбол на крвта. Ова е важно бидејќи Исус рекол во:

**1 Кор. 11:25** Исто така, по вечерата ја зеде и чашата и рече: “Оваа чаша е новиот завет во Мојата крв; правете го ова секојпат кога пиете, за Мој спомен!”

Тој посочил назад кон крвниот сојуз. Кога јас и ти се причестуваме ние се сеќаваме на крвниот сојуз склучен со Него.

**6.** Конечно, на крај го одврзувале јажето и втривале црна прашина (глина) на дланката што помагало во лекувањето на раната, но оставало трајна црна лузна на дланките како потсетник на сојузот. Зарем не е интересно што Светото Писмо покажува дека Исус се уште ги има лузните на сојузот на дланките на Неговите раце?

**7.** Исто така и леб се служел на заветната прослава, како симбол на нивните тела. Во нивните умови тие вистински станале едно тело. Кога се причестуваме со лебот се потсетуваме на нашето единство со Христос. Ние сме Христовото тело. Гледаш дека ова не е празен обред, туку го покажува нашиот однос со Христос. Тој ги зеде нашите валкани партали и не облече нас во Неговата праведност. Тој нè направи наследници на Царството. Кога Давид и Јонатан ја размениле облеката, Давид бил обичен овчар, без никакво значење, од друга страна Јонатан бил наследник на престолот, следниот по редот да стане крал. Тоа е еден тип на заветниот однос што го имаме со Христос. Јонатан го прифатил Давид како самиот себе си. Иако Давид немал ништо што на Јонатам би му требало, самиот Давид добил на значење и го примил она што Јонатан слободно му го дал, неговото право да стане наследник на царството.

Размисли за сето она што сојузот означува. Ние бевме беспомошни, но Исус ни го дал "оружјето на нашето војување" за да го ставиме на себе "сето оружје Божјо". Придобивка на сојузот. Сè што е Негово е мое.

Запомни дека во сојуз не се влегува поради законска обврска, туку како сојуз на љубов и посветеност. А токму тоа е и бракот - однос на сојуз. Дали сè уште не е јасно зошто Бог го мрази разводот и кршење на сојузот?

**А ШТО Е СО РАЗВОДОТ?**

**Пвт. Зкн. 24:1-4** Ако некој земе жена и поживее неа, но таа не добие милост во очите негови, бидејќи нашол кај неа нешто што не му се допаѓа, па и напише писмо за развод, и и го даде во рацете нејзини, и ја испрати од куќата своја, 2 а таа откако ќе излезе од куќата негова, се омажи за друг, 3 па, ако и тој маж ја намрази и и напише писмо за развод, и и го даде во рацете нејзини, и ја испрати од куќата своја, или пак тој, вториот маж, што ја зел за жена, умре, 4 тогаш првиот нејзин маж, откако ја напуштил, не може пак да ја земе за жена по нејзиното осквернување, зашто тоа е одвратно пред Господ: не осквернувај ја земјата, што ви ја дава Господ, вашиот Бог, во наследство.

**A. стх. 4** Те молам имај во предвид дека воколку си била во брак и си се развела, и твојот прв сопруг се преженил и неговиот брак повторно завршил со развод, според Словото тој не може да се врати кај првата жена. Забележи дека таквото нешто се смета за гнасно пред Бог.

**Б.** Тука Мојсеј им зборува на мажите што треба да направат ако решиле да ја "одстранат својата сопруга". Причината за ова било тоа што сè до тој момент, кога на мажот би му се здосадила жената или и се лутел, тој едноставно можел да и каже да си замине и таа морала да си оди. Тој немал никаква обврска да ѝ даде ништо, па дури ни отпусно писмо. Неговата вербална изјава била сè што било потребно. Всушност, во тоа време на историјата, разводот бил строго избор на мажот, заради ставот кон жените, таа немала права ниту да каже нешто. Тогашните жени биле со помала вредност и се третирале како луѓе од втора класа. Тогашниот свет бил доминиран од мажите. Бог вака не го замислил тоа. Затоа, Мојсеј ги принудил мажите да им дадат на жените напишано разводно писмо.

**В. стх. 1** Зборот "нечистота" кој тука се користи значи сексуална нечистотија. Сепак, до времето на инцидентот во Новиот Завет, кога Исус бил соочен со фарисеите, значењето на зборот "нечистотија" ја надминал сексуалната нечистотија. Сега можело да се смета било што за нечисто. Како на пример, таа не успеала да ја исчисти куќата, мажот можел да каже, "Аха нечистотија - да те нема од тука - еве ти разводно писмо!”

Забележи исто така дека од овој момент, па натаму, според стих 1, мажот повеќе не можел да се разведе од својата сопруга за "било која" причина. Сега тој можел да се разведе од неа, "бидејќи" нашол кај неа "нечистота" = сексуална нечистота или неверство. Значи од сега прељубата била единствената причина за развод и ако поради таа причина сакал да се разведе од неа, морал да го стави тоа во писмена форма. Мојсеј не говори за тоа дали жената може да се разведе од нејзиниот сопруг поради истата причина.

**Г. Мт. 19:1-4** А кога Исус ги заврши тие зборови, замина од Галилеја и дојде допределите на Јудеја отаде Јордан. 2 И многу народ Го следеше, а Тој ги исцели таму. 3 Му пристапија фарисеите, Го искушуваа, велејќи: “Дали е според законот човек да ја остави својата жена за каква-годе причина?” 4 А Тој одговори, велејќи: “Зар не сте читале: Творецот во почетокот ги создаде како машко и женско...

Имајте на ум дека проблемот тука е што во деновите на Исус, мажите се разведувале од нивните сопруги за "било која" причина. Ни денес не е поразлично - се разведуваме за било која причина.

**Д. стх. 4-5 Мт. 19:4-5** ...А Тој одговори, велејќи: “Зар не сте читале: Творецот во почетокот ги создаде како машко и женско, 5 и рече: ,Затоа мажот ќе ги остави таткото и мајката и ќе се прилепи до својата жена, та обајцата ќе станат едно тело?'

Тука Исус им одговорил, погледнете како било од самиот почеток. Потоа во стих 5 Тој цитира **Битие 2:24**. Дека кога Бог ја воспоставил брачната врска имал намера обата да станат едно тело. Како што гледаме во следниот стих, ова не е променето.

**Ѓ. стх. 6 Мт. 19:6** “Така тие повеќе не се двајца, туку едно тело. И така, тоа што Бог го соединил, човек да не го раздвојува!”

“Тие повеќе не се двајца, туку едно тело”. Слушнав како луѓето велат: "Мислам дека Бог не беше во нашиот брак, уште од самиот почеток." Дозволи ми да ти кажам дека иако велиш дека Бог можеби не ве споил, пред олтарот во присуство на Бог се склучил вашиот брак. И од тој момент во Божјите очи сте станале едно тело.

Гледаш, Исус сакал да ни објасни дека колку што брачното единство е духовно толку е и физички. Тоа е сојуз на душата, духот и телото. Едно тело. Човек да не раздели она што Бог го соединил. Бог мрази развод.

**Е.** Со цел да се оправдаат, фарисеите одговараат: **Мт. 19:7** И Му рекоа: “Зошто тогаш Мојсеј заповеда да и се даде разводна книга и да се остави?”

Тука фарисеите се обидуваат да го обвинат Мојсеј. Пред сè, Мојсеј не им дава заповед во однос на разводот. Словото говори за "закоравеното срце" кај мажите, што значи дека тој само посредувал, а не давал заповед. Значи вината не е кај Мојсеј оти во реалноста тој само се обидел да реши еден голем проблем.

**Ж. Мт. 19:8** Тој им рече: “Поради вашето закоравено срце Мојсеј ви дозволи да ги оставате вашите жени, но во почетокот не беше така.

**З.** А Исус, знаејќи ја длабочината на проблемот, и дека бракот е однос на сојуз, дава изјава која до коска ги здрмало овие луѓе. **Мт. 19:9** “Туку ви велам: ,Кој ќе ја остави својата жена - освен за прељуба...”

Блудство значи сексуални односи надвор од бракот. Во некои преводи ова се однесува особено на "брачно неверство". Ова е важно, бидејќи за "прељуба" обично се мисли дека оженет човек има сексуални односи надвор од бракот. Но блудството во себе вклучува прељуба, како и:

* **Проституција**
* **Содомија**
* **Хомосексуалност**
* **Инцест**
* **Порнографија**
* **Било кој друг вид на неверство во бракот**

Имај на ум дека овие фарисеи ги избркале своите сопруги заради било која причина. Сега Исус вели дека постојат последици за ваквото однесување. Тој ги повторува во остатокот од стих 9:

**Мт. 19:9** Туку ви велам: ,Кој ќе ја остави својата жена - освен за прељуба и се ожени за друга, прави прељуба; и кој ќе се ожени со напуштена, прави прељуба.”

Освен заради брачно неверство, лицето не можело да се разведе и да се премажи без да направи прељуба, освен тоа, доколку повторно се ожени со поранешната сопруга, која незаконски била разведена, тој станува виновен за прељуба.

Ова му дава уште поголемо значење кога ќе помислиш дека до времето на Христос казната за прељуба била смрт со каменување. Не е ни чудо што овие луѓе биле шокирани.

**S. Јов 31:1** “Завет направив со очите свои за да не погледнам на девица?”

Јов склучил сојуз со себе си во однос на неговите очи. Дека нема да си дозволи на себеси да погледне друга жена со страст. Тој сфатил колку може да е деструктивен односот на неверство, па затоа влегол во сојуз со себе си да ги заштити очите.

Кога секое попладне седиме дома и гледаме турски или шпански "сапуници" се отвораме себе си за величање на прељуба, блуд и сите други видови на нечистотии. Кога се отвораме спрема тоа, овозможуваме семето да биде засадено.

Види стих 9: **Јов 31:9** “Ако срцето мое се занесувало од жена и ако сум демнел крај вратата на ближниот свој;”

Дозволи ми да парафразирам: Што ако сум била измамен? Што ако жената ме намалила? Или што ако сум чекал соседот да замине на работа, а потоа сум ја посетил неговата сопруга?

Види го стих 10: **Јов 31:10** “жената моја нека му меле на друг, и со друг нека ја дели постелата своја.”

Како ќе се помирам со соседот за такво дело? Дали тогаш на соседот ќе му ја позајмам мојата сопруга? Гледаш, ако украдеш леб треба седум пати да вратиш. Но, што ќе правиш за порамнување на сметките во однос на прељуба?

Види го стих 11: **Јов 31:11** “...зашто тоа е престап, тоа е беззаконие, кое подлежи на суд.”

Многу едноставно, не постои начин да се надомести за прељубата. Тоа е грозоморно злосторство. Откако така ќе постапиш, штетата е направена и болката продолжува и натаму. Бог може и практикува благодат во нашите животи, но секогаш постојат последици за нашите постапки кои се многу подалекосежни отколку што сме мислеле.

И така можеме да видиме дека Исус го зацврстува брачниот сојуз. Исус вели: доста е! Ова мора да престане! Еден маж и една жена треба да се во сојузен однос. Знаеш дека кога стоиш пред олтарот ти влегуваш во сојузен однос кој не треба да се сфати лесно, бидејќи Бог не го сфаќа лесно.

**БИБЛИСКА ДОЗВОЛА ЗА РАЗВОД**

**Мт. 5:27-32** “Сте чуле дека им било речено на претците: ,Не врши прељуба!' 28 А Јас пак ви велам дека секој кој гледа на жена со похота, веќе извршил прељуба со неа во своето срце. 29 Ако твоето десно око те наведува на грев, извади го и отстрани го од себе; зашто подобро е да загине еден дел од телото, отколку целото тело да ти биде фрлено во пеколот. 30 И ако твојата десна рака те наведува на грев, пресечи ја и отстрани ја од себе; зашто подобро е да загине еден дел од телото, отколку целото тело да ти отиде во пеколот.” 31 “Исто така било речено: ,Кој ќе ја остави својата жена, нека ì даде разводна книга.' 32 А Јас ви велам дека секој што ја остава жената, освен за прељуба, ја принудува да врши прељуба, и оној што се жени со таква напуштена жена, врши прељуба.”

**A.** Тука Исус ја дава **ЕДИНСТВЕНАТА** библиска причини за развод, "брачно неверство". Тој исто така додава една многу важна изјава во врска со неверство. Тој ни покажува дека прељубата е еднаква со духовен проблем роден во срцето. Тоа сега го надминува физичкиот чин и станува духовна прељуба. Духовната прељуба се одвива уште пред физичкиот чин да е направен. Кога се потхранува похотата во нашите срца ние самите се одделуваме од Бог и гревот веќе се случува. Токму затоа е толку важно ние да не си дозволиме да се храниме со такви мисли. Можеби не сме во состојба да им пречиме на птиците да летаат над нашите глави, но можеме да ги спречиме да направат гнездо во нашата коса. За да ја одржиме нашата врска, ние треба да склучиме сојуз со себе си во однос на нашите очи.

**ОВА Е ПРЕМНОГУ ТЕШКО ЗА ПРИМАЊЕ**

**Мт. 19:10** “Учениците Му рекоа: “Ако е таква работата меѓу мажот и жената, подобро е да не се земаат.”

**A.** И учениците имале потешкотии со она што Исус го рекол. Нивниот став бил, “Ако е таква работата меѓу мажот и жената, подобро е да не се земаат.” Тие не сакале да стапат во брак и да живеат во ужасна ситуација.

**Б.** Исус одговорил: **Мт. 19:11** “А Тој им рече: “Сите не можат да ги сфатат овие зборови, туку само оние на кои им е дадено.”

\*\*\* Ако ова точно го разбирам, Исус дава опис на она што го поучувал дека “не можат да ги сфатат овие зборови.” Потоа продолжува да ги опишува оние кои можат да се придржуваат кон учењето:

**Мт. 19:12** “Зашто има евнуси, кои се родени така од мајчината утроба, и има евнуси, кои се скопени од луѓе, и има евнуси, кои самите се одрекле од брак заради небесното царство. Кој може да го сфати ова, нека сфати!”

Евнух е тој што е одвоена за Господова служба, кој се воздржува од физичка желба. Има некои луѓе кои се способни за таков живот. Па за тој кој е во состојба тоа да го прими, нека стори така.

**КОЈ Е ИСУСОВИОТ СТАВ ЗА ПРЕЉУБАТА?**

**John 8:1-11** Исус отиде на Маслиновата Гора. 2 А во мугрите повторно дојде во Храмот, и сите луѓе доаѓаа кај Него. Тој седна и ги поучуваше. 3 Тогаш закониците и фарисеите доведоа една жена фатена во прељуба, и откако ја поставија насреде, 4 Му рекоа: “Учителе, женава е фатена на самото дело во прељуба. 5 Мојсеј ни нареди во Законот да ги каменуваме таквите, а Ти што велиш?” 6 Тоа го рекоа за да Го искушаат, та да имаат за што да Го обвинат. А Исус се наведна и почна да пишува со прст по земјата. 7 Но бидејќи и натаму Го прашуваа, се исправи и им рече: “Оној кој од вас е безгрешен, прв нека фрли камен на неа!” 8 И пак се наведна и пишуваше по земјата. 9 А тие, кога го чуја тоа, почнаа да отстапуваат еден по еден, почнувајќи од најстарите. А Исус остана Сам со жената, која стоеше насреде. 10 Исус се исправи и ì рече: “Жено, каде се другите? Ниеден ли не те осуди?” 11 Таа одговори: “Ниеден, Господине.” Исус и рече: “Ни Јас не те осудувам, оди си и отсега не греши веќе.”

**A.** Жената била фатена на дело. Само Исус имал право да ја каменува. Тој пишува во песокот и изјавува, “кој од вас е безгрешен, прв нека фрли камен на неа.” Но, сите си заминале освен Исус. Многу нешта можел да ѝ каже за да ја казни:

* **Никогаш не смееш да се мажиш.**
* **Протерана си од домот Божји.**
* **Повеќе не можеш да служиш.**
* **Не можеш да му служиш на Бог.**

Не, не ги спомнал овие работи. Наместо тоа, Тој го третирал нејзиниот чин како грев и ѝ заповедал да си оди и да не го повтори гревот. Постои прошка од Бог за прељуба. Ова е дополнително поддржано од страна на **Јован 4** кога Исус крај бунарот се сретнал со Самарјанката, а таа тргнала да му каже на својот сопруг за живата вода. Исус и рекол дека таа имала 5 сопрузи и дека човекот со кој моментално живее не бил нејзин сопруг. Сепак, и тука Исус служел по благодат и подоцна ја гледаме како го исповедала Исус за Месија.

Гледаме дека Исус имал можност од овие две жени да направи пример за останатите, со тоа што би ги казнил. Но, верувам дека тие биле пример. Пример дека и прељубата е грев и треба да бидат третирани како таква. Ниту еден грев не треба да се сфати лесно..**ТЕМЕЛНИ ИЗЈАВИ ПРЕД ДА ПРЕМИНЕМЕ НА 1 КОР. 7**

**1.** За христијаните, бракот не е социјален или правен договор, туку заветен однос пред Бог врз основа на неограничена одговорност и не смее да биде прекинат, дури и ако се појават нови околности.

**2.** Ако си разведен и ниту ти, ниту твојот поранешен сопружник не се преженил, тогаш верувам дека треба да вложите максимални напори да ја обновите вашата врска.

**3.** Ако не можете да се помирите, треба да размислите за целибат (да останете вон брак) и вложете ја вашата енергија во служење на Бог.

**4.** Ако сте сториле сè за да се помирите и твојот поранешен сопружник се прежени. Ако сметаш дека не можеш повеќе да останеш самец/самица, мора да бидеш сигурен дека срцето ти е чисто пред Бога пред да влезеш во друга врска. Предлагам една година без излегување со други, за да бидеш сигурен дека твоето срце е исправно и дека не влегуваш во врска од погрешен мотив.

**5.** Да се ​​разведеш со намера да се венчаш за друг, бидејќи веќе веќе си во друга врска е да се прељубодејствува. Преку разводот се влегува во прељубничка врска. Ако правилно го разбирам Светото Писмо, таквата постапка значи живеење во грев и никогаш не си се покајал од срце. Ако така си постапил, тогаш исповедај ги своите гревови пред Бога и побарај прошка.

**6.** Законскиот развод денес не укажува на невиност пред Бог. Запомнете дека човек гледа на надворешното, но Бог гледа на срцето. Тој ја знае вистината за тоа како се однесуваме во нашата врска.

**1 КОРИНЌАНИТЕ 7**

**Заднина:** Коринт бил налик на Лас Вегас. Сè било хаотично; целосен недостаток на морал. Луѓе доаѓале за да и се поклонуваат на божицата Венера, која била божица на љубовта. Сексот бил дел од нивното обредно обожување. Луѓето се венчавале само доколку сакале да имаат деца. Секс од задоволство бил практикуван надвор од бракот. Така новите верници кои живееле во Коринт имале некои прашања во врска со бракот. Павле вели дека сексот од задоволство и децата треба да се во рамките на бракот.

**1 Кор. 7:1** “А што се однесува до она за што ми пишавте, добро е за човекот да не се допира до жена.”

**A.** Зборот "допирај" (хаптомај) значи да се стори тоа со намера заради возбуда или манипулација. Тој вели дека е погрешно за еден човек да се допре до друг ако неговата цел е само поттикнување на сексуален интерес.

**1 Кор. 7:2** “...но заради блудството секој маж нека си има своја жена и секоја жена свој маж.”

**Б.** Ако се среќаваш со одредена личност и чувствуваш дека постои љубов, тогаш треба да размислувате за брак, за да не станете сексуално активни вон бракот. Меѓутоа, ако се среќаваш со одредена личност и не гледате иднина во вашата врска, тогаш треба да ја прекинете врската пред да згрешите.

**1 Кор. 7:3** “Мажот нека ја исполнува својата должност спрема својата жена, а исто така и жената спрема својот маж.”

**В.** Грчкиот збор за "поради неа" е "еуноиа", што значи - поради благонаклоност или добра волја или благодатно размислување. Со други зборови, имај добри мисли за твојот сопружник. Мисли на добрите нешта кај твојот брачен другар и не се фокусирај на неговите недостатоци.

**1 Кор. 7:4** “Жената нема власт над своето тело, туку мажот. Исто така и мажот нема власт над своето тело, туку жената.”

**Г.** Зборот за "власт" значи да се има контрола или авторитет над. Ние немаме контрола или власт над сопствените тела, но им се посветуваме на потребите на нашиот сопружник.

**1 Кор. 7:5** “Не лишувајте се еден од друг, освен по договор, за некое време, за да се посветите на молитва. Потоа состанете се пак, за да не ве искушува сатаната заради недостиг на воздржливост.”

**Д.** "Не се лишувајте" на грчки значи: "престанете да се лишувате еден од друг". Ова е вид на манипулација. Бог не сака така да се однесуваме. Единствената причина за избегнување на сексуален контакт е преку взаемна согласност со цел за молитва и пост, и тоа само за одредено време.

Зборот "искушение" е "пеиразо" и значи "да се врзеш за одредена личност преку своите слабости". Она што Павле вели е доколку наскоро не се состанете физички, тогаш личноста е во немоќна позиција, отворена за нападите на сатаната во дадената област на слабост. Затоа ние треба да го зачуваме нашето сексуално единство. Ние мажите најчесто сме одговорни за злоупотреба на нашите сопруги во оваа област. Ние треба да бидаме повеќе загрижени за потребите на нашите сопруги, отколку за сопствените потреби. Треба да разбереме дека имаме различни потреби во нашата врска.

**1 Кор. 7:6-9** “Ова ви го велам како отстапка, а не како заповед. 7 Јас би сакал сите луѓе да бидат исти како мене. Но секој има од Бог свој дар, еден ваков, а друг онаков. 8 На неженетите и на вдовиците им велам дека е добро за нив да останат исто како мене. 9 Но, ако не можат да се воздржуваат, нека се женат и мажат, зашто е подобро да стапат во брак отколку да се распалуваат.”

**Ѓ.** Павле зборува за важноста на ширењето на Евангелието и за изборот на целибатот ако е можно.

**1 Кор. 7:10-11** “А на сопружниците им наложувам не јас, туку Господ: жената да не го напушта мажот 11 (ако го напушти, нека остане немажена или нека се помири со својот маж); и мажот да не ја остава својата жена.”

**Е.** Тука Павле нè предупредува да ја прифатиме Господовата заповед да не се одделуваме. Како верници, уште повеќе треба да бидеме примери пред светот за тоа што Бог може да направи преку посветени садови.

**1 Кор. 7:11** “Ако го напушти, нека остане немажена или нека се помири со својот маж); и мажот да не ја остава својата жена.”

Види исто така: **1 Кор. 7:39-40** “Жената е врзана додека мажот и е жив. Ако и умре мажот, слободна е да се премажи за кого сака, но само во Господ! 40 А, според моето мислење, ќе биде посреќна ако си остане така; а мислам дека и јас Го имам Божјиот Дух.”

**Ж.** Со други зборови, ако твојот маж почине, имаш право да се премажиш, но само за верник. И за него важи истото доколку брачниот другар почине, но ако можеш да останеш сам/а и да му служиш на Господа, за Павле тоа е подобар избор.

**1 Кор. 7:12-15** “А на другите им велам јас, а не Господ: ако некој брат има жена која не верува, а која се согласува да живее со него, да не ја напушта! 13 А жената која има маж, кој не верува, а кој се согласува да живее со неа, да не го напушта мажот, 14 зашто мажот кој не верува, се осветува преку жената, а жената која не верува, се осветува преку мажот. Инаку вашите деца би биле нечисти, а сега се свети. 15 Но, ако оној кој не верува замине - нека замине! Во таков случај, братот или сестрата не се обврзани, бидејќи Бог нè повикал да живееме во мир.”

**З.** Ако си во брак со неверник, твојата одговорност е да живееш како Христос без присилно да му го натураш Евангелието, за така да биде придобиен, поради доброто сведоштво кое го видел во твојот живот.

**1 Кор. 7:27-28** “Сврзан ли си со жена, не барај развод! Разврзан ли си од жена, не барај жена! 28 Но, и да се ожениш, не грешиш; а ни девицата не греши ако се омажи. Но, таквите ќе имаат телесни неволи во животот, а јас пак се обидувам да ве поштедам.”

**S.** Ако си во брак не се разведувај. Ако си самец остани така. Но, ако си разведен и решиш да се ожениш не грешиш. Запомни, Исус вели во **Матеј 19** дека не секој може да го прими Неговото учење. Исто така, според **Пвт. Зкн. 24** ако жената е отстранета поради брачно неверство, смеела да се премажи за друг маж. Иако таа била виновникот, дозволено ѝ било да се премажи. Значи гледаме и во Стариот Завет и во Новиот Завет дека дозволуваат повторен брак, иако и јас сум минувал низ развод важно е моето срце да е исправно пред Бог. Сепак, не смееме да ја користиме оваа благодат како дозвола за грев и да се разведеме од брачниот партнер, само затоа што сме несреќни во врската.

**XXVII. БОЖЈИОТ НАЦРТ - ЧЕТИРИ ЧЕКОРА ДО СРЕЌЕН БРАК**

**Бит. 2:23-25**

стх. 24 **НАПУШТАЊЕ** -- "...затоа човекот ќе ги остави татко си и мајка си...." Мора да има прекин меѓу врската родител-дете. Родителите треба да им овозможат на своите деца да пораснат и созреат без секогаш ги спасуваат.

стх. 24 **СПОЈУВАЊЕ** -- "...и ќе се прилепи кон жената своја..." Бракот е траен - "додека смртта не нè раздели". Разводот никогаш не е Божја волја. Бракот е откажување од сопствените права.

Педесет проценти од сите убиства се резултат на домашни проблеми во врските. Сè додека не научиме да се откажуваме од нашите права ние едноставно ќе ги пренесуваме нашите проблеми од една врска во друга.

**Мт. 19:3-9** вели дека немаш право да се разведеш, освен заради прељуба. И покрај неверство во бракот, Бог може да го исцели истиот.

стх. 24 **ЕДИНСТВО** -- "...и ќе бидат едно тело." Бракот е процес. Тоа е повеќе од сексуално соединување, иако и тоа е дел од него. Не постои единство во бракот, дури и ако има секс, ако останатите работи не се на свое место. Потребно е повеќе од секс за да се постигне единство во бракот.

"Единство" не е "униформираност". Униформност е кога секој личи на секого, но тоа не е единство. Разликата е меѓу дует и хармонија. Дует е кога секој ја пее истата музичка нота. Хармонија е кога секој пее различна нота, но постои единство. Тоа е она што Бог го сака за бракот. Да се надополнуваме еден со друг со различни дарби.

Некој напишал: "Жената е создадена од реброто на мажот. Не била извадена од главата на мажот, за да не господари со него. Ниту била земена од неговите стапала, да не биде газена од него. Туку била земена од негова страна да биде еднаква со него, од под раката за да биде заштитена од него и близу до срцето, за да биде љубена од него."

Ако мажите ги љубат своите жени како што Христос ја засакал црквата, тогаш таа со задоволство ќе му служи. Да ја љубиме како што Христос ја засакал црквата, значи да се жртвуваме за неа.

стх. 25 **ИНТИМНОСТ** - Нема интимност ако останатите три квалитети не се на место и не функционираат правилно. Интимноста не е само сексуален чин. Кога останатите квалитети не функционираат, сопругата е против сексуалната придобивка, бидејќи таа не ја чувствува љубовта, блискоста во врската и потребната грижа.

Некои луѓе одат од сексуален партнер до сексуален партнер и бараат исполнување. Како можеме да најдеме исполнување во нешто кое Бог не го благословил. Ако сакаме среќа и исполнување, тогаш да го правиме тоа на Божји начин.